REPORT: Adhadhu hama eh nuvi, mee "baathil" haalatheh?! | Mihaaru\nކުއްލި ނުރައްކަލުގެ ހާލަތު އިއުލާން ކުރެއްވި ސަބަބާ ގުޅޭގޮތުން ރައީސް ޔާމީން ގައުމާ މުހާތަބު ކުރައްވަނީ.-- ފޮޓޯ: ރައީސް އޮފީސް\n20 ފެބުރުއަރީ 2018 - 08:25 39 comments\nރައްޔިތުންގެ މަޖިލީހަށް ރައީސް އަބްދުﷲ ޔާމީން ހުށަހެޅުއްވި ކުއްލި ނުރައްކަލުގެ ހާލަތުގެ ގަރާރާ ގުޅޭ ގޮތުން ޕީޕީއެމްގެ މެމްބަރުން އެއް ކަމަކަށް އެއްބަސްވެވަޑައިގަންނަވަ އެވެ؛ އެއީ، އެ ގަރާރު ފާސްކުރަން، މަޖިލީހުގައި 43 މެމްބަރުން ހާޒިރުވެ ތިއްބަވަން ޖެހޭނެ ކަމެވެ. ގާނޫނުއަސާސީގެ 87 ވަނަ މާއްދާ އިން ވެސް އެކަން ވަރަށް ސާފެވެ. އެ ނޫން، ގާނޫނީ ހުރިހާ ވާހަކަތަކަށް، ޕާލަމެންޓްރީ ގްރޫޕުގެ މެމްބަރުން ގެންދަވަނީ ޑިފެންސަށް ކުޅުއްވަމުންނެވެ.\nގާނޫނުއަސާސީގެ އެ މާއްދާގައި ބުނެފައިވާ ގޮތުގައި ރައްޔިތުން އެ މައްޗަށް އަމަލުކުރުން ލާޒިމްކުރާ އެއްވެސް ކަމެއް ރައްޔިތުންގެ މަޖިލީހުންް ފާސްކުރަން ވޯޓަށް އަހަން ވާނީ މަޖިލީހުގެ ޖުމްލަ މެމްބަރުންގެ ދެ ބައިކުޅަ އެއްބަޔަށް ވުރެ ގިނަ މެމްބަރުން އެ ވޯޓެއް ނަގާ ޖަލްސާ އަށް ހާޒިރުވެ ތިބޭ ވަގުތެއްގަ އެވެ. އެއީ މަޖިލީހުގެ މިހާރުގެ ޖުމްލަ 85 މެމްބަރުންގެ އަދަދުން ބަލާއިރު 43 މެމްބަރުންނެވެ.\nއެކަމަކު ގަރާރު ހުށަހެޅުމުގެ ޖަލްސާގައި ވެސް ބައިވެރިވެވަޑައިގަތީ ސަރުކާރު ކޯލިޝަންގެ ޖުމްލަ 39 މެމްބަރުންނެވެ. ގާނޫނުއަސާސީއާ ޚިލާފަށް އިއުލާންކުރެއްވި ކުއްލި ނުރައްކަލުގެ ހާލަތާ އެކުު އަނެއްކާވެސް ގާނޫނާ ޚިލާފު އަމަލުތަކެއް ހިންގަން ސަރުކާރަށް އެއްބާރުލުން ދޭން ބޭނުން ނުވާ ކަމަށް ބުނެ އިދިކޮޅުން ޖަލްސާ ބޮއިކޮޓްކުރީ އެވެ.\nއެހެންވިއަސް ގަރާރު ފާސްކުރާނެ ކަމަށް ބުނެ މަޖިލީހުގެ ޖަލްސާއެއް ރޭ ބާއްވަން މަސައްކަތް ކުރި އެވެ. އެކަމަކު ފަހު ވަގުތު ޖަލްސާ ކެންސަލްކުރީ ވެސް ގާނޫނުގައި ބުނާ އަދަދު ހަމަނުވެގެން ކަމަށް ބެލެވެ އެވެ. އަދަދު ހަމަވި ނަމަ ރޭ ވެސް ގަރާރު ފާސްކޮށް ނިންމާލަންވީ އެވެ. ދިގު ދެންމުމުގެ ބޭނުމެއް ނެތެވެ.\nމެޖޯރިޓީ ގެއްލިއްޖެ، އަދަދު ހަމައެއް ނުވާނެ!\nގާނޫނުއަސާސީ ބުނާ ގޮތުން ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރު މިހާރު ވަނީ ފެށިފަ އެވެ. އެކަމަކު ގާނޫނާ ޚިލާފަށް ދައުރުން ބޭރު ޖަލްސާއެއް ބާއްވަން އެޖެންޑާކުރުމުން އަމާޒުކުރި ފާޑުކިއުންތަކަށް ޕީޕީއެމުން ރައްދު ދިނީ މިގޮތަށެވެ؛ "ޖަލްސާގައި ސައިޒު ދައްކާލާނަމެ"ވެ. މާނައަކީ، މަޖިލީހުގެ މެޖޯރިޓީ އޮތީ ރައީސް ޔާމީނަށް ކަން އެ ޖަލްސާ އިން ސާފުވާނެ ކަމެވެ.\nމިގޮތަށް މެމްބަރުން ވިދާޅުވެފައި ވަނިކޮށް، ދެން ފެނުނީ ގޮނޑި ގެއްލުނު ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި 12 މެމްބަރުން ޖަލްސާއަށް ނުވައްދަން ސަރުކާރުން ކުރި މަސައްކަތެވެ. ބޭނުމަކީ މަޖިލީހަށް ހާޒިރުވެ ގަރާރު ފޭލްކޮށްލަން އިދިކޮޅަށް ފުރުސަތު ނުދިނުމެވެ. ސުޕްރީމް ކޯޓުން މި މަހުގެ 1 ގައި ނެރުނު އަމުރުގައި 12 މެމްބަރުންގެ ގޮނޑި ނުގެއްލޭ ކަމަށް އޮތް ބަޔަށް އަމަލުކުރުން މަޑުޖައްސަލަން ސުޕްރީމް ކޯޓުން ކުއްލި ގޮތަކަށް އަމުރެއް ނެރުނީ އެވެ.\nEmergency gai ves majileehaa court thakuge baareh nuhifehetteyne: MP Nasheed\nސުޕްރީމް ކޯޓުގެ އަމުރަށް ފާޑުކިޔަނީއެއް ނޫނެވެ؛ އެކަމަކު މެމްބަރުންގެ ކަންބޮޑުވުމަކީ، އެ ކޯޓުގެ އަމުރެއް، ފަހު ވަގުތު ސަރުކާރުން ބޭނުންވި ގޮތަކަށް ބަދަލު ކުރުމެވެ. އެއީ، ސުޕްރީމް ކޯޓުގެ ތިން ފަނޑިޔާރުން ނުފޫޒެއް ނެތި ނެރުއްވި އަމުރެއް ކަމަށް އެ 12 މެމްބަރުން ގަބޫލުނުކުރައްވަނީ އެހެންވެ ކަމަށް ވެސް ވެދާނެ އެވެ.\nމަޖިލީހުގެ ކޮންޓްރޯލް ސަރުކާރަށް ގެއްލުން\nމަޖިލީހުގައި ހިމެނޭ 85 މެމްބަރުންގެ ތެރެއިން ވެރިކަން ކުރާ ޕީޕީއެމް/އެމްޑީއޭ ކޯލިޝަންގައި މިހާރު ތިއްބެވީ 41 މެމްބަރުންނެވެ. އެއީ ޕީޕީއެމްގެ 36 މެމްބަރުންނާއި އެމްޑީއޭގެ ފަސް މެމްބަރުންނެވެ. މީގެ ތެރޭގައި، ރިޔާސަތުގައި އިންނަވާ މަޖިލީހުގެ ރައީސް އަބްދުﷲ މަސީހު ވެސް ހިމެނިވަޑައިގަންނަވަ އެވެ.\nސަރުކާރާ އިދިކޮޅު ޕާޓީތަކަށް 44 މެމްބަރުން މިހާރު އެބަތިއްބެވި އެވެ. އެކަމަކު، ދިއްގަރު ދާއިރާގެ މެމްބަރު އަހުމަދު ފާރިސް މައުމޫނާއި ދަނގެތި ދާއިރާގެ މެމްބަރު އިލްހާމް އަހުމަދާއި މައްޗަންގޯޅީ ދެކުނު ދާއިރާގެ މެމްބަރު އަބްދުﷲ ސިނާން ހުންނެވީ ހައްޔަރުކޮށްފަ އެވެ. އަދި މާމިގިލީ ދާއިރާގެ މެމްބަރު ގާސިމް އިބްރާހިމް ހުންނެވީ އަމިއްލަ އަށް އަރުވާލެއްވިގެން ޖަރުމަނުވިލާތުގަ އެވެ.\nމަޖިލީހުގެ މެމްބަރުން މިހާރު ބެހިފައިވާ ގޮތަށް ބަލާއިރު، ގަރާރު ފާސްކުރަން ބޭނުންވާ އަދަދަށް ޕީޕީއެމަށް ވޯޓު ހަމައެއް ނުވާނެ އެވެ.\nސައްހަތޯ، ނޫންތޯ ބަހުސަކަށް!\nމި ގަރާރާ ގުޅޭ ގޮތުން ވެސް ޕީޕީއެމާއި އިދިކޮޅުގައި ބޮޑު ކޯޅުމެކެވެ. އެ ބަޔަކަށް ފަހިވާ ގޮތަށް ގާނޫނުއަސާސީ އާއި ގާނޫނުތައް މާނަކޮށްގެން ރައްޔިތުންނަށް ވިސްނައިދެވޭތޯ މަސައްކަތް ކުރަނީ އެވެ.\nއިދިކޮޅު މެމްބަރުން ފުރަތަމަ ނަގާ މައްސަލައަކީ، މަޖިލީހުގެ ދައުރު ފެށިފައި ވަނިކޮށް ގަރާރު ފާސްކުރަން ދައުރުން ބޭރު ޖަލްސާއެއް ބޭއްވުމެވެ. ގައުމުގައި ނެތް ހާލަތެއް، ސަރުކާރު ބޭނުންވާ ކަންތައްތަކެއް ކުރަން އުފައްދައި، ބާއްވަން އުޅެނީ ގާނޫނާޚިލާފު ޖަލްސާއެއް ކަމަށް އިދިކޮޅުން ބުނެ އެވެ. އެއާ އެކު، ރައީސް ޔާމީން ކުއްލި ނުރައްކަލުގެ ހާލަތު އިއުލާންކުރައްވައިގެން ހިންގަވަނީ ވެސް ގާނޫނާ ޚިލާފު އަމަލުތަކެއް ކަމަށް އިދިކޮޅުން ތުހުމަތު ކުރެ އެވެ.\nGaraaru faasnukohffinama Emergency ge hurihaa kameh baathil: Idhikolhu\nއެކަމަކު ސަރުކާރުން ބުނެފައި ވަނީ، ކުއްލި ނުރައްކަލުގެ ހާލަތު އިއުލާންކުރަން ޖެހުނީ، ބޮޑެތި ހުކުމްތަކެއްގައި ތިބި އިދިކޮޅު ލީޑަރުންތަކެއް ދޫކޮށްލަން ސުޕްރީމް ކޯޓުން މި މަހު 1 ގައި، ނެރުނު އަމުރުން ދައުލަތުގެ ހިންގުން އޮޅުންބޮޅުންވެ، މުއައްސަސާތަކުގެ ހިންގުމުގެ ނިޒާމަށް ބުރޫއަރައި ގައުމާއި ރައްޔިތުންނާ ގުޅުން ހުރި އެތައް މަސްލަހަތުތަކެއް ގެއްލިދާނެތީ އެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް ވިދާޅުވީ މި މަހު5ގައި ރައީސް އިއުލާންކުރެއްވި ކުއްލި ނުރައްކަލުގެ ހާލަތާ ގުޅޭ ގަރާރު މިރޭ 8:00 ގެ ކުރިން މަޖިލީހުން ފާސްނުކޮށްފި ނަމަ ކުއްލި ނުރައްކަލުގެ ހާލަތު އިއުލާންކޮށްގެން ހިންގި ހުރިހާ ކަމެއް ވެސް ބާތިލްވާނެ ކަމަށެވެ.\n"ފަނަރަ ދުވަހަށް ހިންގާފައި މި އޮތް ސްޓޭޓް އޮފް އިމަޖެންސީ މާދަމާ ރޭ [މިރޭ] 8 ޖެހުމާ ހަމައަށް، މިއަށް ގޮތެއް ނުނިންމައިފިއްޔާ ގަރާރު ބާތިލްވެގެންދާނެ. އެއާ އެކު މި ސްޓޭޓް އޮފް އިމަޖެންސީގެ ދަށުން ހިންގާފައިވާ ހުރިހާ ކަމެއް ވެސް ބާތިލްވެގެންދާނެ،" އިބޫ ވިދާޅުވި އެވެ.\nގަރާރު ފާސްކުރަން ބޭނުންވާ އަދަދަށް، ޕީޕީއެމަށް މަޖިލީހުގެ މެމްބަރުން ހަމަނުވާނެ ކަމަށް ވެސް ވަރަށް ޔަގީންކަމާ އެކު އޭނާ ވިދާޅުވި އެވެ.\nއިދިކޮޅުގެ މި ވާހަކަތަކަށް ފާޑުކިޔައި، ޕީޕީއެމުގެ ޕާލަމެންޓްރީ ގްރޫޕުގެ ލީޑަރު އަހްމަދު ނިހާން ވިދާޅުވީ އެ ގަރާރު ފާސްކުރެވެން އޮތީ 43 މެމްބަރުން ހަމަވެގެން ކަމަށް ވިއަސް އަދަދު ހަމަނުވާ ނަމަ އެ ގަރާރު ފާސްނުކޮށް ބޭއްވޭނެ ކަމަށެވެ.\nއެއީ ފާސްކުރަން ކޮންމެހެން ލާޒިމު ގަރާރެއް ނޫން ކަމަށް އޭނާ ވިދާޅުވި އެވެ.\nKulli nurakkaluge garaaru faas vaanee 43 memberun hamavegen: Nihan\nނިހާން ވިދާޅުވި ގޮތުގައި ކުއްލި ނުރައްކަލުގެ ހާލަތާ މެދު ހިތްހަމަނުޖެހޭ ނަމަ އެ ގަރާރު ބާތިލް ކުރުމަށް ވޯޓް ދޭން ޖެހޭނީ ހިތްހަމަނުޖެހޭ މެމްބަރުންނެވެ.\nއެ ޕާޓީގެ ނައިބު ރައީސް އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވީ ކުއްލި ނުރައްކަލުގެ ހާލަތުގެ ގަރާރު ފާސްކުރުމަކުން ނުވަތަ ނުކުރުމަކުން ކުއްލި ނުރައްކަލުގެ ހާލަތަށް ބަދަލެއް ނާންނާނެ ކަމަށެވެ. "މި ގަރާރު ފާސްނުވެގެން މާދަމާ [މިއަދަށް] މުއްދަތު ހަމަވެއްޖިއްޔާ، ގާނޫނުއަސާސީގައި އެބަ އޮތޭ މިހާރު އޮތް ހާލަތުން އަނެއް 15 ދުވަސް އިއުލާން ކުރުމުގެ ނުވަތަ 30 ދުވަސް އިއުލާނު ކުރުމުގެ އިހުތިޔާރު،" އަބްދުއްރަހީމް ވިދާޅުވި އެވެ.\nގަރާރު ފާސްކުރަން ދައުރުން ބޭރު ޖަލްސާއެއް މިއަދު ބާއްވަން މިވަނީ ނިންމައިފަ އެވެ.\nއެއް ކަމެއް ޔަގީނެވެ؛ ރައީސް ޔާމީން ރައްޔިތުންގެ މަޖިލީހަށް ހުށަހެޅުއްވި ކުއްލި ނުރައްކަލުގެ ހާލަތާ ގުޅޭ ގަރާރު، "ކޮންމެ ގޮތަކުން" ނަމަވެސް ފާސްކުރާނެ ކަމެވެ. ގާނޫނާއި ގަވާއިދުތައް ބޭނުން ގޮތަކަށް މާނަކޮށްގެން ނަމަވެސް ސަރުކާރުގެ މެމްބަރުން އެކަން ކުރައްވާނެ ކަމަށް އިދިކޮޅު މެމްބަރުން ވިދާޅުވެ އެވެ. އޭގެ މިސާލަކީ އަދަދު ހަމަނުވިޔަސް ގަރާރު ފާސްކުރާނެ ކަމަށް ޕީޕީއެމްގެ ބައެއް މެމްބަރުން ވިދާޅުވި ވިދާޅުވުމެވެ.\nއެއާ އެކު ދެން އޮތީ، ކުއްލި ނުރައްކަލުގެ ހާލަތު ސައްހަތޯ ނޫންތޯ ކަނޑައެޅުމެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޕީޕީއެމް ޕާލަމެންޓްރީ ގުރޫޕް ކުއްލި ނުރައްކަލުގެ ހާލަތު ސަރުކާރު ރައީސް އަބްދުﷲ ޔާމީން


SunOnline: Hanguraamaveri thanehga ufanvi dhekudhinge mamma akee dhivehseh kamah furathama faharah kanda'alhaifi\nމުއާވިޔަތު އަންވަރު 24 Jan 2022, 18:03\nފެމެލީ ކޯޓު: ހަނގުރާމަވެރި ތަނެއްގަ އުފަންވި ދެކުދިންގެ މަންމައަކީ ދިވެއްސެއް ކަމަށް ފުރަތަމަ ފަހަރަށް ވަނީ ކަނޑައަޅާފައި ---\nރާއްޖެއިން ބޭރުގައި ކުރިއަށްދިޔަ ހަނގުރާމައެއްގެ ތެރޭގައި އުޅެނިކޮށް ލިބުނު ދެ ކުދިންގެ މަންމައަކީ ދިވެއްސެއް ކަމަށް ފެމެލީ ކޯޓުން ފުރަތަމަ ފަހަރަށް ކަނޑައަޅައިފިއެވެ.\nހަނގުރާމަވެރި ސަރަޙައްދެއްގައި ދިވެހި ރައްޔިތަކަށް އުފަންވެފައިވާ ކުދިންގެ އުފަންވުން ރަޖިސްޓަރީކުރުމާބެހޭ އުސޫލު ގެޒެޓްކޮށްފައިވަނީ އިއްޔެއެވެ. އެއާ އެކު އެ އުސޫލަށް އަމަލުކުރަން ވަނީ ފަށައިފައެވެ.\nސީރިއާގެ ހަނގުރާމަ ހިނގަމުންދިޔަ ސަރަހައްދެއްގައި އުޅުނު އަންހެނަކަށް ލިބިފައިވާ ދެ ކުދިންގެ މަންމައަކީ އޭނާ ކަމަށް ކަނޑައެޅުމަށް ފެމެލީ ކޯޓަށް ހުށަހެޅި މައްސަލައިގައި މިއަދު ވަނީ ގޮތެއް ނިންމާފައެވެ.\nއެކަމާ ގުޅޭ ގޮތުން ފެމެލީ ކޯޓުގެ ރެޖިސްޓްރާ އަހްމަދު ނަޝީދު 'ސަން' އަށް ވިދާޅުވީ, ހަނގުރާމަވެރި ސަރަހައްދެއްގައި އުޅުނު ދިވެހި އަންހެނަކަށް ލިބިފައިވާ ދެ ދަރިންގެ މަންމަ ސާބިތު ކުރުމަށް ހުށަހެޅި މައްސަލަ އެ ކޯޓުން ނިންމާފައިވަނީ އަންހެން މީހާއާ އެއްކޮޅަށް ކަމަށެވެ.\nއެގޮތުން އަންހެން ދެ ކުދިންގެ މަންމަ އަކީ އޭނާ ކަމަށް ފެމެލީ ކޯޓުން ނިންމާފައިވަނީ ޑީއެންއޭ އަޅާ ކިއުމަށްފަހުގައި ކަމަށެވެ. އަދި ޑީއެންއޭ ރިޕޯޓް ހެދި މީހާގެ ހަކިބަހުގެ އިތުރުން އެހެން ހެކިތަކަށް ވެސް ރިއާޔަތްކޮށްފައިވާ ކަމަށް ނަޝީދު ވިދާޅުވިއެވެ.\nހަނގުރާމަވެރި ސަރަހައްދުތަކުގައި ދިރިއުޅޭ ދިވެހިންނަށް ލިބޭ ދަރިން ރާއްޖޭގައި ރަޖިސްޓްރީކޮށްފައި ނުވާނަމަ އެކުދިން ރާއްޖޭގައި ރަޖިސްޓްރީވުމަށް އިއްޔެ އާންމުކުރި އުސޫލުގައި ވަނީ ބުނެފައެވެ.\nކޯޓުން ގޮތެއް ނިންމާތާ ހަތަރު ދުވަސް ތެރޭގައި އެ ކުއްޖެއްގެ އުފަންދުވަހުގެ ސެޓްފިކެޓް ހެއްދުމުގެ މަސައްކަތް ކުރަން ޖެހެއެވެ. އެކަމުގައި އަމަލުކުރަން ޖެހޭ ގޮތާ އެހެން ކުދިންގެ އުފަންދުވަހުގެ ސެޓްފިކެޓް ހެއްދުމާ ތަފާތެއް ނެތެވެ. ނަމަވެސް ފޯމާއެކު ކޯޓުން މައްސަލަ ނިންމިގޮތުގެ ރިޕޯޓް ހުށަހަޅަން ޖެހެއެވެ.


April 03, 2020 20\nސައިންސް އެޑިއުކޭޝަން ސެންޓަ (އެސްއީސީ) ނުވަތަ މިހާރުގެ ސެންޓަ ފޯ ހަޔަ ސެކަންޑްރީ އެޑިއުކޭޝަން ސެންޓަރު (ސީއެޗްއެސްއީ) އުފައްދަވައި އެ ސްކޫލުގެ ފުރަތަމަ ޕްރިންސިޕަލްކަން ކުރެއްވި، ޑރ. އިބްރާހިމް އަބްދުލް މާލިކު، ކޮވިޑް-19 ޖެހިގެން އިއްޔެ އަވަހާރަވެއްޖެ އެވެ.\nހިނގައިބިނގާވެ ނޫޅެވޭތީ، ފުރޮޅުލީ ގޮނޑިއެއްގައި އިންނަން ޖެހުނަސް މުހައްމަދު ރައިޝަން އަހުމަދު އޭނާގެ އުންމީދުތައް ހާސިލްކުރަން ކެނޑިނޭޅި މަސައްކަތްކުރެ އެވެ. ބަލީގެ ހާލަތު ގޯސްވިޔަ ނުދޭން ރާއްޖޭން ބޭރަށް ގޮސް ފަރުވާ ހޯދައި ދުވާލަކު އެތައް ބައިވަރު ބޭހެއް ކަމުން ސްކޫލަށް ބަރާބަރަށް ހާޒިރުވަމުން، އިތުރު ހަރަކާތްތަކުގައި ނަމޫނާ...\nJanuary 15, 2020 45\nމާލޭގައި ހިންގަމުން އަންނަ ސީއެޗްއެސްއީގެ އިމާރާތް ހުޅުމާލެ އަށް ބަދަލުކުރަން ސަރުކާރުން ނިންމައިފި އެވެ.\nއޯ ލެވެލްގައި ރަނގަޅު ކާމިޔާބީއެއް ލިބުނު ކަމަށް ވިއަސް މައާނީ މުއާވިޔަތު ޝަރީފް ގަބޫލުކުރަނީ އޭ ލެވެލް އުނދަގޫވާނެ ކަމަށެވެ. އެހެންވެ ގްރޭޑު 11ގެ އެންމެ ފުރަތަމަ ދުވަހުން ފެށިގެން ފިލާވަޅުތަކަށް ހާއްސަ ސަމާލުކަމެއް ދޭން ޖެހޭނެ ކަމަށް އޭނާ ދެކެ އެވެ.\nސީއެޗްއެސްއީގައި އަށް ބުރީގެ އިމާރާތެއް އަޅަން ރަޝީދު ކާޕެންޓްރީ އެންޑް ކޮންސްޓްރަކްޝަން (އާރުސީސީ) ކުންފުންޏާ މިއަދު ހަވާލުކޮށްފި އެވެ.\nއޯ ލެވެލް އިމްތިހާނުގައި ރާއްޖޭގެ ގަދަ 10ގައި ހިމެނުމަކީ، ގިނަ ބަޔަކު ބުނާ ގޮތުން، އެހާ އުނދަގޫ ކަމެއް ނޫނެވެ. އޭގެ ހެއްކަކީ، ތައުލީމީ ހަޔާތުގައި ދަރިވަރުން އެންމެ ފުރަތަމަ ބައްދަލުކުރާ ބޮޑު އިމްތިހާނުގައި ކިތައްމެ މޮޅު ނަތީޖާއެއް ހޯދިއަސް އޭ ލެވެލްގައި ރަނގަޅަށް ފާސްނުވާ ދަރިވަރުން ތިބުމެވެ. އެހެންވެ އެ ނަތީޖާ ދެމެހެއްޓުމަކީ...\nސީއެޗްއެސްއީގެ އެންމެ މޮޅު ދަރިވަރަކީ ޖުމާން\nސެންޓަ ފޯ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ގެ މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް އަހުމަދު ޖުމާން އިބްރާހިމް ރޭ ހޮވައިފި އެވެ.\nJuly 08, 2019 8\nސީއެޗްއެސްއީގެ 40 ވަނަ އަހަރީ ދުވަސް ފާހަގަކޮށްފި\nސެންޓާ ފޮ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ގެ 40 ވަނަ އަހަރީ ދުވަސް މިއަދު ފާހަގަކޮށްފި އެވެ.\n10 ދަރިވަރަކަށް އޭލެވެލް ނުހެދިދާނެކަމުގެ ކަންބޮޑުވުން\nއަންނަ އަހަރުގެ ޖެނުއަރީ މަހު ބާއްވާ އޭލެވެލް އިމްތިހާނުގައި ބައިވެރިވުމަށް ފައިސާ ދައްކާފައިވާ، ސެންޓަަ ފޯ ހަޔަ ސެކަންޑަރީ އެޑިއުކޭޝަން (ސީއެޗްއެސްއީ)ގެ 10 ދަރިވަރަކަށް އިމްތިހާނުގައި ބައިވެރި ނުވެވިދާނެ ކަމުގެ ކަންބޮޑުވުން އުފެދިއްޖެ އެވެ.\nސީއެޗްއެސްއީގެ މިިދިޔަ އަހަރުގެ ޖޫން މަހުގެ ބެޗުން ހުރިހާ ގޮތަކުން އެންމެ މޮޅު ދަރިވަރަކަށް އައިޝަތު މަލްހާ ހޮވިއްޖެ އެވެ.\nMarch 06, 2018 18\nއޭ ލެވެލްގެ އެއް ވަނަ: އަބަދުވެސް ކިޔަވަން މޮޅު\nއޯ ލެވެލް އާއި އޭ ލެވެލްގައި ރަނގަޅު ނަތީޖާއެއް ހޯދޭނީ ބުރަ މަސައްކަތުންނެވެ. އެއީ ސުވާލެއް ވެސް އޮތް ކަމެއް ނޫނެވެ. އެ ނަޒަރުން ބަލާއިރު އޭ ލެވެލްގައި ފަސް އޭ ސްޓާ ހޯދުމަކީ އަދި މާ ބޮޑު މަސައްކަތެކެވެ. މި ފަހަރު އޭ ލެވެލްގައި އެންމެ ވިދުން ގަދަވި ތިން ދަރިވަރުންގެ މަސައްކަތަށް ބަލައިލަމާ ހެއްޔެވެ؟\nNovember 09, 2017 44\nއަންހެން ޕްރިންސިޕަލުންގެ ގްރޫޕް: އުފާވެރި މޫނުތަކެއް\nމިއީ ރާއްޖޭގެ އެންމެ ވާދަވެރި ސްކޫލުތަކެވެ. ކިޔެވުމުގެ އިތުރުން އިންޓަ ސްކޫލު އެކި މުބާރާތްތަކުގައި ވެސް އެންމެ ވިދާލާ އަދި ފާހަގަކޮށްލެވޭ ސްކޫލުތަކެވެ. އެކަމަކު އެ ފެންނަ ވިދުމަށް ވުރެ، މި ސްކޫލުތަކުގެ އަންހެން ޕްރިންސިޕަލުންގެ ގުޅުން މާ ބަދަހި އެވެ.\nJune 07, 2017 27\nސީއެޗްއެސްއީ އުފައްދަން މާ ދުރުން އައި ޕްރިންސިޕަލް\nއެޕާޓްމެންޓްގެ ދޮރު ހުޅުވާލުމާ އެކު އަޅުގަނޑު އެކި ދިމަދިމާލަށް ނަޒަރު ހިންގާލީމެވެ. އެތެރޭގައި ތިބި ހައެއްކަ މީހުންގެ ތެރެއިން ހޯދަން ބޭނުންވީ 94 އަހަރުގެ މީހެކެވެ. އަވަސް އަވަހަށް ސޯފާ އިން ތެދުވެ އިނގިރޭސި ބަހުން މަރުހަބާ ކީ އޭނާކަން ގަބޫލުކުރަން ސިކުނޑި ދެކޮޅުހެދި އެވެ.\nތައުލީމީ ފަންޑުން ދޫކުރި ގިނަ ލޯނު އަނބުރާ ނުދައްކާ\nމިދިޔަ 22 އަހަރު ދުވަހުގެ ތެރޭގައި ތައުލީމީ ފަންޑުން އެކި ފަރާތްތަކަށް ދޫކުރި ބައެއް ލޯނު، އެތައް އަހަރެއް ވީއިރު ވެސް އަނބުރާ ނުދައްކާކަން އޮޑިޓް ރިޕޯޓުން އެނގިއްޖެ އެވެ.\nމި ދަރިވަރުންގެ ވާހަކަތައް ކިޔާލާ!\nއޭ ލެވެލް އިން ދުނިޔޭގެ ފެންވަރުގެ ނަތީޖާއެއް ހޯދުމަކީ ފަސޭހަކަމެއް ނޫނެވެ. ނަމަވެސް ރާއްޖެއިން އެއް އަހަރުން އަނެއް އަހަރަށް ނަތީޖާ ރަނގަޅުވާކަން ފާހަގަކުރެވެ އެވެ.


raees yaameenuge faraaippulhun fenigen dhiyaee kalhuthuhkalaage rivethi usoolu\nރައީސް ޔާމީންގެ ފަރާތްޕުޅުން ފެނިގެން ދިޔައީ ...\nސްރީދޭވީގެ މަރަކީ އެކްސިޑެންޓެއް ނޫން- އިންޑިއާގެ ...\nރައީސް ޔާމީންގެ ފަރާތްޕުޅުން ފެނިގެން ދިޔައީ ކަޅުތުއްކަލާގެ ރިވެތި އުޞޫލު – ޝިފާޤު މުފީދު\nby vomadmin February 28, 2018\nދިވެހި ރަސްކަމުގެ ތާރީޚުގައި ޤައުމަށް ކުރިމަތިވި އެންމެ ބޮޑު އެއް ނުރައްކަލުން ސަލާމަތްކޮށްދެއްވި ކަޅުތުއްކަލާގެ ފަރާތްޕުޅުން ފެނިގެންދިޔަ ހިތްވަރުގަދަ އަދި ރިވެތި އުޞޫލުތައް ރައީސުލްޖުމްހޫރިއްޔާ އަބްދުއްﷲ ޔާމީންގެ ކިބައިން ފެނިގެން ހިނގައްޖެކަމަށް ހޯމް މިނިސްޓްރީގެ ސްޓޭޓް މިނިސްޓަރު ޝިފާޤު މުފީދު ވިދާޅުވެއްޖެއެވެ.\n“ރައީސް ޔާމީން 2018” ކެމްޕެއިން އޮފީސް ހުންނަ ސަރަޚައްދުގައި އޮންނަ “ޤައުމީ ފަސްގަނޑު” ގައި “ދިވެހި ސަލާމަތީ ބާރުތަކާއެކު ދިވެހިން” ގެ ނަމުގައި މިރޭ ބޭއްވި ޖަލްސާއެއްގައި ވާހަކަފުޅުދައްކަވަމުން ޝިފާޤު ވިދާޅުވީ މީގެ 398 އަހަރު ކުރިން ހުސެން ފާމުދޭރީ ކިލެގެފާނު ރަސްކަމުގައި ހުންނަވަނިކޮށް ދުނިޔެ ދޫކުރެއްވުމުން ރަސްކަން ވާރުތަވީ ކަޅުތުއްކަލާއާކަމަށެވެ. ރަސްކަމާ ޙަވާލުވެވަޑައިގެންނެވުމާއެކު އެންމެ ފުރަތަމަ ކުރިމަތިވެވަޑައިގެންނެވި ގޮންޖެހުމަކަށްވީ އާއިލާ ތެރެއިން ހަސަބާ ނަސަބުގެ ތަފާތުކުރުމުގެ ސަބަބުން ކުރިމަތިވި ގޮންޖެހުމެއްކަމަށް ޝިފާޤު ވިދާޅުވިއެވެ. އެގޮތުން ކަޅުތުއްކަލާއަކީ ރާއްޖެތެރޭ ރަށަކަށް ނިސްބަތްވި ބޭފުޅަކަށް ވީތީ ރަސްކަމުގެ ތަޙުތާ ޙަވާލުވެވަޑައިގެންނެވުމުގެ ޤާބިލުކަން ނެތްކަމަށް ބުނެ އާއިލާތެރެއިން ފިއްތުންތައް ކުރިމަތިކުރުވިކަން ޝިފާޤު ފާހަގަކުރެއްވިއެވެ.\n“މިއަދު މިފެންނަނީ އެތާރީޚު ތަކުރާރުވާ މަންޒަރު. އޭރު ވަލިއްޔުލް އަހުދަށް ކުރިމަތިވި ގޮންޖެހުން މިއަދު ރައީސް ޔާމީނަށްވެސް ކުރިމަތިވާ މަންޒަރު މިފެންނަނީ” ޝިފާޤު ވިދާޅުވިއެވެ.\nއިތުރަށް ސްޓޭޓް މިނިސްޓަރު ވިދާޅުވީ ކަޅުތުއްކަލާ އޭނާގެ ޒުވާން ޖޯޝާއެކު ޤައުމު ކޮޅަށް ޖެއްސެވުމަށް މަސައްކަތް ފައްޓަވާފައިވަނިކޮށް ޕޯޗުގީޒުންގެ ހަމަލާ ދިވެހި ފަސްގަނޑަށް ކުރިމަތިކުރުވިކަމަށެވެ. އެހެންނަމަވެސް ކަޅުތުއްކަލާ އަމުރުކުރެއްވީ ޖައްވައް ހަވަޔަށް ފަޒާއަށް ބަޑިޖަހަން ނޫންކަމަށާއި ކަންތައް ކުރެއްވީ އެއަށްވުރެއް ރިވެތި އުޞޫލުތަކުގެ ތެރެއިންކަމަށެވެ. ރަސްކަމުގެ ގަނޑުވަރުގައި ތިއްބެވި ވަޒީރުންނާ އަސްކަރީން އެއްކުރައްވާ ބަސްފުޅު އިއްވަވަމުން ވިދާޅުވީ އެމަނިކުފާނު ހުންނެވީ މިނުރައްކާތެރި ދަނޑިވަޅާ ކުރިމަތިލާ ޤުރުބާންވުމަށް ތައްޔާރަށްކަމަށާއި، އެދިވަޑައިގެންނެވީ އެމަނިކުފާނާއެކު ބައިއަތު ހިއްޕެވުމަށްކަމަށެވެ.\n“އޭރު ސިފައިންގެ ޤާނޫނެއް ނެތް. އެހެންނަމަވެސް ކަޅުތުއްކަލާގެ ފަރާތްޕުޅުން ފެނިގެންދިޔައީ ދިވެހި ލަޝްކަރިއްޔާގެ ރޫޙު. މިފެބުރުއަރީ މަހު ދިވެހި ޤައުމަށް ކުރިމަތިވި ހާދިސާގައި ރައީސް ޔާމީންވެސް ޢަމަލުކުރެއްވި މަންޒަރު ފެނިގެންދިޔައީ މިއުޞޫލުގެ ދަށުން” ޝިފާޤު ވިދާޅުވިއެވެ.\nޝިފާޤު ވިދާޅުވީ ދިވެހި ޤައުމީ ސަލާމަތީ ބާރުތަކާ ބައްދަލުކުރައްވާ ރައީސް ޔާމީން އިއްވެވީ ޤައުމީ ނިދާ ކަމަށެވެ. އެގޮތުން ޤައުމުގެ މިނިވަންކަމާ ސިޔާދަތު ރައްކާތެރިކޮށްދެއްވާ، ރައްޔިތުންގެ އަމާންކަން ދެމެހެއްޓުމަށް ސަލާމަތީ ބާރުތަކުން ފުރިހަމަ ޖޯޝާއެކު ރައީސް ޔާމީނާއެކު ތިއްބެވުމަށް އެމަނިކުފާނު އެދިވަޑައިގެންނެވިކަމަށް ޝިފާޤު ވިދާޅުވިއެވެ. ނަތީޖާއަކަށް ވެގެން ދިޔައީ ޤައުމު އޮޔާލާ ދަނިކޮށް އަމާން އައްސޭރިއަކަށް އަނބުރާ ގެނެސްދެއްވުންކަން ފާހަގަކުރައްވާ ޝިފާޤު ވަނީ ކަޅުތުއްކަލާއަށް ހައްޤުވިފަދަ ސެލިއުޓެއް މިއަދު ރައީސް ޔާމީނަށް ޙައްޤުވާކަމަށް ވިދާޅުވެފައެވެ.\nމީދުއަށް ސަހާފް ފަދަ ޒުވާން ގިނަކުޅުންތެރީން މިއަދު މިވަނީ ބޭނުންވެފައި\nވެރިކަންކުރާ ޕާޓީ ޕީޕީއެމަކީ ރާއްޖޭގައި މިވަގުތު އޮތް އެންމެ ވަޠަނީ ފައުޖުކަމަށް ރައީސް ޔާމީންގެ ރަނިންގމޭޓް ޑރ. މުޙައްމަދު ...\nރިޔާސީ އިންތިޚާބަށް ރައްޔިތުން ހޭލުންތެރި ކުރުމުގެ ގޮތުން އިލެކްޝަންސް ކޮމިޝަނުން ކުރިއަށް ގެންދާ ހޭލުންތެރި ކުރުމުގެ ޕްރޮގްރާމްގެ ދަށުން، ...\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، ޗީފް އޮފް ޑިފެންސް ފޯސްގެ މަގާމުގައި ހުންނެވި މޭޖާރ ޖެނެރަލް އަހުމަދު ޝިޔާމް ...


Muranakoh kukulhu thelulan miothy hahleh!\nތަފާތު ރަހަރަހަޔަށް ކުކުޅު ހަދަން ދިވެހި އަންހެން ވެރިން ވަރަށް މޮޅުވާނެ އެވެ. ރޯސްޓެޑް ޗިކަންއާއި ބާބަކިއު ޗިކަންނާއި ގްރިލްޑް ޗިކަންނާއި ޗިލީ ޗިކަންނާއި މިހެން ގޮސް ކޮންމެ ވައްތަރަކަށް ކުކުޅު ތައްޔާރުކޮށްލުމަކީ އެ ވެރިންނަށް މާ އުނދަގޫކަމެއް ނޫނެވެ.\nކެއްކުމައް އެންމެވެސް ލޯބިކުރާނެ އެވެ. އަބަދުވެސް ތަފާތު ވައްތަރުގެ ކާއެއްޗެހި ތައްޔާރުކޮށް އުޅޭނެ އެވެ. އާ ވައްތަރުގެ ކާތަކެތި ރެސިޕީތައް ބަލައިގެން ހެދުމަކީ އާދައެކެވެ. އެކަމަކު މި ހުރިހާ ކަމެއް ކޮށްގެންވެސް އެހާ ފަސޭހައިން ތައްޔާރުނުކުރެވޭނެ އެއްޗެއް އެބަ އޮތެވެ.\nއެއީ ދިވެހިން ދެވިހިފާފައިވާ ކުކުޅު ބޭނުންކޮށްގެން ތައްޔާރުކުރާ، ކްރިސްޕީ ޗިކަން ނުވަތަ ބޭރު މުރަނަކޮށް ހުންނަ ގޮތަށް ކުކުޅު ތައްޔާރުކުރުމެވެ. އަމިއްލައަށް ގޭގައި ކްރިސްޕީ ޗިކަން ތައްޔާރުކޮށް ކައިފައިވާ މީހުން ވަރަށް މަދުވާނެ އެވެ. ގިނަބަޔަކަށް ކްރިސްޕީ ޗިކަން ކެވިފައި ހުންނާނީ ކޮންމެވެސް ރެސްޓޯރަންޓަކުން އެވެ.\nމާލޭގެ މިހިރަ ފްރެންޗައިންސްތަކުން ވެސް މިހާރު މި ވައްތަރުގެ ކުކުޅު ލިބެންހުރެ އެވެ. އެކަމަކު އަމިއްލައަށް ކްރިސްޕީ ޗިކަން ތައްޔާރުކޮށްގެން ގޭގައި ކާލުން މާރަނގަޅުވެފައި ލިބޭ ހިތްހަމަ ޖެހުން ވެސް ބޮޑުވާނެ އެވެ. މައްސަލައަކީ، ކްރިސްޕީ ޗިކަން ތައްޔާރުކުރުމަކީ ފަސޭހަކަމަކަށް ނުވުމެވެ. ގިނަ ފަހަރަށް އޮންނަނީ ކުކުޅުގެ ބޭރު މުނަރަވެސް ނުވެ އެވެ. ނޫނީ މުރަނަވިޔަސް ކުކުޅުގަނޑު އޮންނަނީ ރަނގަޅަށް ރޯނުފިލަ އެވެ. މިއީ ގޫގުލްކޮށްގެން އަދި ރެސިޕީ ބަލައިގެން ވާން އޮތްކަމެއް ނޫނެވެ. އެހެން ވީމާ މިކަމަށް އޮތް ހައްލެއް ހޯދަމާ ހިނގާށެވެ.\nރާއްޖެއަށް ކޮލިޓީ އުފެއްދުންތައް ގެންނަ، ބެސްޓްބައި މޯލްޑިވްސް، ބީބީއެމްއިން މި ވަނީ މުރަނަ ކުކުޅު ތައްޔާރުކުރަން ހައްލެއް ހޯދައިދީފަ އެވެ. ކްނޯރު ބްރޭންޑްގެ ޗިކަން ކޯޓިން މިކްސް ބޭނުންކޮށްގެން މުރަނަ ކުކުޅު ރަހަމީރުކޮށް ތައްޔާރުކޮށްލެވިދާނެ އެވެ. ގޭގައި މުރަނަ ކުކުޅު ތައްޔާރުކުރަން މިއީ ޔަގީން ހައްލެކެވެ. އެހެންވީމާ، ކްނޯރު ޗިކަން ކޯޓިން މިކްސް ބޭނުންކޮށްގެން މުރަނަ ކުކުޅު ތައްޔާރުކޮށްލަމާ ހިނގާށެވެ.\nކްނޯރު ކޯޓިން މިކްސްއިން ކުކުޅު ތައްޔާރުކުރާނެ ގޮތް:\nއެއް ކިލޯގެ ކުކުޅު މެރިނޭޓުކުރުމަށް 30 ގްރާމުގެ ނޯރު ސްޕައިސީ މެރިނޭޑް 50 މިލިލީޓާރުގެ ފެނުގަ ގިރާލާށެވެ. އެއަށްފަހު ކޮށާފައިވާ ކުކުޅުތަކުގައި ރަނގަޅަށް ކޯޓިން އުނގުޅުމަށްފަހު މަދުވެގެން ގަޑިއިރެއް ވަންދެން ރެފްރިޖަރޭޓަރުގައި ކުކުޅުތައް މެރިނޭޓް ކުރުމަށް ބަހައްޓާށެވެ.\nދެން ކުކުޅުގެ ކޯޓިން ތައްޔާރުކުރަން ފަށަންވީ އެވެ. އެއަށް ބޭނުންވާނީ ފަސް މޭޒުމަތީ ސަމުސާ ނޯރު ކޯޓިން ބޭޒް އާއި އެއް ކިލޯ ފުށެވެ. ފުށާއި ކޯޓިން ރަނގަޅަށް އެއްވަންދެން މިކްސްވަންދެން އެއްކުރާށެވެ. އެއްކުރި ފުށުގެ ތެރެއަށް މެރިނޭޓުކޮށްފައި ހުރި ކުކުޅުތައް އަޅާލައި ރަނގަޅަށް ފުށް އުނގުޅާށެވެ. ކުކުޅުގައި ރަނގަޅަށް ފުށްލައި، އެންމެ މީރުކޮށް މުރަނަ ކުރަން ބޭނުންނަމަ ދެ ފަހަރު ކޯޓިން ލާން ވާނެ އެވެ. ފުރަތަމަ ކޯޓިން އަށް ފަހު 10 ސިކުންތު ވަންދެން ކުކުޅުތައް ފިނި ފެނުގެ ތެރެއަށް ލާފައި\nނަގާށެވެ. އަދި ދެވަނަ ކޯޓިން ހަމަ ކުރި އެކޭ އެއްގޮތަށް ލާށެވެ. ކުކުޅު ކޯޓްކުރާއިރު، ރަނގަޅަށް ކުކުޅުގައި ފުށް ލެވޭނެހެން އަތުން ފިތަން ވާނެ އެވެ.\nމިހާރު މުރަނަކޮށް ކުކުޅު ތެލުލާ ހިސާބަށް މި އައީ އެވެ. ދެން އޮތީ މުރަނަކޮށް ތެލުލުމެވެ.\nކުކުޅުތައް އެޅުމުގެ ކުރިން 180 ޑިގްރީ ސެލްސިއަސްއަށް ތެޔޮ ގަނޑު ހޫނުކުރާށެވެ. އަދި އެއްފަހަރު ކުކުޅުތައް ފުށާއެއްކުރުމަށްފަހު ތެޔޮގަނޑު ތެރެއަށް ލާށެވެ. ރަނގަޅަށް ރޯފިލަންދެން ކުކުޅު ތެއްލާށެވެ. ކުކުޅުގެ ބޭރުގައި ލާފައިވާ ކޯޓިންއަށް މަޑު މުށިކުލައެއް އަރަންދެން ކުކުޅުގެ ބޭރުގައި ލާފައިވާ ކޯޓިން ތެލުލާށެވެ. އޭރުން ކްރިސްޕީ ޗިކަން ތައްޔާރުވީ އެވެ.\nއިތުރަށް ކުޅިކޮށް ކާން ބޭނުންވާ މީހުންނަށް ވެސް ނޯރު އިން ވަނީ ހައްލެއް ދީފަ އެވެ. ނޯރު ސްޕައިސީ މެރިނޭޑް ނޫނީ ކުކުޅުތައް މެރިނޭޓްކުރާ ކްރީމް ގަނޑުގެ ތެރެއަށް އެޅިދާނެ އެވެ.\nދެން މިއޮތީ މުރަނަކޮށް ކުކުޅު ހަދަން ބޭނުންވާ އެންމެނަށް އޮތް ޓިޕްސް އެކެވެ. ކްރިސްޕީ ޗިކަން ތައްޔާރުކުރުމަށްފަހު ގިނަ ވަގުތު އެ ކުކުޅުތައް ވަކަ ނުވެ ހުންނާނެ ގޮތް ހަދަން ބޭނުންނަމަ ކޮންމެ ކުކުޅު މަސްކޮޅެއް ވަކިން އެކަތި އަނެއްކައްޗާއި ނުޖެހޭ ގޮތަށް ބެހެއްޓުމަށްފަހު ތެލުލާށެވެ.\nއެހެން ވީމާ، ނޯރު ބްރޭންޑްގެ ކޯޓިން މިކްސް ބޭނުންކޮށްގެން މުރަނަ ކުކުޅު ގޭގައި ތައްޔާރުކޮށްލައިގެން ކާލަން މިހާރު ފަސޭހަވާނެ އެވެ. އެހެން ވީމާ މި ރެސިޕީގެ އަޖުމަ ބަލައިލަން ކްރިސްޕީ ޗިކަން ތައްޔާރުކުރަމާ ހިނގާށެވެ.\nބީބީއެމްއިން އެތެރެކޮށް ވިއްކާ ކްނޯރު ޗިކަން ކޯޓިން މިކްސް ޝޮޕް އެންޑް ސޭވް އަދި މާލޭގެ ބޮޑެތި ފިހާރަތަކުން ގަންނަން ލިބެން ހުންނާނެ އެވެ.


މިދިޔަ އަހަރު އެސްޓީއޯގެ ފައިދާ 422 މިލިއަނަށް، 68 ޕަސެންޓުގެ ކުރިއެރުމެއް! – Haftha\nSun, 29 March, 2020, 10:45 am\nމިދިޔަ އަހަރު އެސްޓީއޯގެ ފައިދާ 422 މިލިއަނަށް، 68 ޕަސެންޓުގެ ކުރިއެރުމެއް!\nމިދިޔަ އަހަރު އެސްޓީއޯ އަށް، ސާފް ފައިދާގެ ގޮތުގައި 400 މިލިއަނަަށްވުރެ ގިނަ ރުފިޔާ ލިބިފައިވާ ކަމަށް އެ ކުންފުނިން ބުނެފި އެވެ.\nއެސްޓީއޯ އިން މިއަދު ބޭއްވި ނޫސްވެރިންގެ ބައްދަލުވުމުގައި އެކުންފުނީގެ މެނޭޖިން ޑިރެކްޓަރު ހުސައިން އަމްރު ވިދާޅުވީ، މިދިޔަ އަހަރު ޓެކްސް އަށް ކެނޑުމުގެ ކުރިން ފައިދާގެ ގޮތުގައި 422 މިލިއަން ރުފިޔާ ލިބިފައިވާ ކަމަށެވެ. އަދި މިއީ 2018 ވަނަ އަހަރާ އަޅާބަލާއިރު 68 ޕަސެންޓް އިތުރު އަދަދެއް ކަމަށް ވިދާޅުވި އެވެ.\nއެސްޓީއޯއިން މިއަދު ހާމަކުރި މިދިޔަ އަހަރުގެ ހަތަރު ވަނަ ކުއާޓާ ރިޕޯޓު ދައްކާ ގޮތުން މިދިޔަ އަހަރު އެ ކުންފުންޏަށް ސާފު ފައިދާގެ ގޮތުގައި ލިބިފައިވަނީ 358 މިލިއަން ރުފިޔާ އެވެ. އަދި އޮޕަރޭޓިން ޕްރޮފިޓްގެ ގޮތުގައި 537 މިލިއަން ރުފިޔާ ވަނީ ލިބިފަ އެވެ.\nއަމްރު ވިދާޅުވި ގޮތުގައި، ކުންފުންޏަށް މިދިޔަ އަހަރު ފައިދާވި ނަމަވެސް ވިޔަފާރި ކުރިއެރުމުގައި ދަތިތަކާ ކުރިމަތިވި ކަމަށެވެ.\nއެގޮތުން މެދުއިރުމަތީގައި ހިނގި ހަމަނުޖެހުމުގެ ސަބަބުން ދުނިޔޭގެ ބާޒާރުގައި ތެލުގެ އަގު 34 ޕަސެންޓަށް އުފުލުނު ކަމަށާއި ނަމަވެސް ރާއްޖޭގެ ބާޒާރުގައި ތެޔޮ ވިއްކީ ރައްޔިތުންނަށް ފައިދާވާނޭ ގޮތަށް ހެޔޮ އަގެއްގައި ކަމަށް ވިދާޅުވި އެވެ.\n“އެސްޓީއޯއިން ބެލީ ވީހާ ވެސް ކުޑަ އަގެއްގައި ރައްޔިތުންނަށް ޑިސަލާއި ޕެޓްރޯލް ލިބޭނެ ގޮތް ހަދަން. އެގޮތުން މިދިޔަ އަހަރު ފެށުނު އިރަށްވުރެ ނިމުނު އިރު ޑިސަލާއި ޕެޓްރޯލުން ވާނީ 80 ލާރި ކުޑަކުރެވިފައި. އަދި އޭގެ އިތުރުން ޕެޓްރޯލްގެ އަގު ދެހާސް ނަވާރަ ވަނަ އަހަރު ފެށުނު އިރަށް ވުރެ ނިމުނު އިރު މި ވަނީ 1.26 ރުފިޔާ ކުޑަކުރެވިފައި،” އަމްރު ވިދާޅުވި އެވެ.\nއަމްރު އިތުރަށް ވިދާޅުވީ، އަންނަ މަހުން ފެށިގެން ހަމައެކަނި ރާއްޖެއަށް ތެޔޮ އެތެރެކުރުމުގެ ބަދަލުގައި ސްރީ ލަންކާއަށް ވެސް ތެޔޮ އެކްސްޕޯޓް ކުރަން އެސްޓީއޯއިން ފަށާނެ ކަމަށެވެ. އަދި ވިދާޅުވީ، މިއަހަރު ވެސް އެސްޓީއޯ އަށާއި ރައްޔިތުންނަށް ފައިދާވާނެ ކަންތައްތައް އެ ކުންފުނިން ކުރާނެ ކަމަށާއކުރިއަށް އޮތް ތަނުގައި ވެސް އެ ކުންފުނިން މަސައްކަތް ކުރާނީ ރައްޔިތުންނަށް ފަސޭހަ ގޮތްތައް ހޯދައި ދިނުމަށް ކަމަށެވެ.


ޞާލިޙު ދަރިން – DhiSalafiyyah\n02/03/2012 ޢާންމު ލިޔުން, މުޖުތަމަޢުއަލް އުޚްތު އުންމު ޢަބްދިﷲ\nދަރިންނަކީ ﷲ ތަޢާލާ ދެއްވާ ނިޢުމަތެކެވެ. އެއީ ކައިވެނީގެ މޭވާއެވެ. އަދި އެއީ މައިންބަފައިންގެ ލޮލުގެ ނޫރެވެ. ދަރިންނަކީ މައިންބަފައިންނާއި ހަވާލުވެފައިވާ މަސްއޫލިއްޔަތެކެވެ. އެހެންކަމުން އެކުދިން ހެޔޮގޮތުގައި ތަރުބިއްޔަތުކުރުމަކީ ބެލެނިވެރިންގެ މައްޗަށް އޮތް ވާޖިބެކެވެ. އިސްލާމީ ރިވެތި އުސޫލުތަކުގެ މަތީގައި ތަރުބިއްޔަތުވެފައި ތިބޭ ކުދިންގެ ފުށުން މައިންބަފައިންނަށް ހިތްހަމަޖެހުމާއި އުފާވެރިކަން ލިއްބައިދޭނެކަން ޔަޤީނެވެ. އެފަދަ ތަރުބިއްޔަތެއް ދެވިފައިވާ ކުދިން، މައިންބަފައިން މުސްކުޅިވެ ގައިބާރު ދެރަވާ ދުވަހު އެމީހުންނަށް އޯގާތެރިވާނެއެވެ. އަދި މައިންބަފައިން މަރުވުމަށްފަހު އެކުދިންގެ ސަބަބުން އެމީހުންނަށް ހެޔޮ ދަރުމަ ލިބޭނެއެވެ. މާތް ﷲ ވަޙީކުރެއްވިއެވެ. ﴿ إِنَّا نَحْنُ نُحْيِي الْمَوْتَى وَنَكْتُبُ مَا قَدَّمُوا وَآثَارَهُمْ ﴾ (سورة يس ١٢)\n“ހަމަކަށަވަރުން، މަރުވެފައިވާ މީހުން އަލުން ދިރުއްވަނީ ތިމަންރަސްކަލާނގެއެވެ. އަދި އެއުރެން އިސްކޮށްފައިވާ ޢަމަލުތަކާއި އެއުރެންގެ ފަހަށް ދޫކޮށްފައި ދިޔަ އަޘަރުތައް ތިމަންރަސްކަލާނގެ ލިޔުއްވަމެވެ.”\n‘ދަރިންނަކީ މުސްލިމަކަށް އޭނާގެ ހެޔޮކަންތައްތައް އިތުރުކޮށްދޭ ވަސީލަތަކަށްވުން އެކަށީގެންވެއެވެ. ނަބިއްޔާ صلى الله عليه وسلم ޙަދީޘް ކުރެއްވިކަމަށް އަބޫ ޙުރައިރާ رضي الله عنه ރިވާކުރައްވާފައިވެއެވެ. ((إِنَّ مِمَّا يَلْحَقُ الْمُؤْمِنَ مِنْ عَمَلِهِ وَحَسَنَاتِهِ بَعْدَ مَوْتِهِ: عِلْمًا عَلَّمَهُ وَنَشَرَهُ، أَوْ وَلَدًا صَالِحًا تَرَكَهُ، أَوْ مُصْحَفًا وَرَّثَهُ، أَوْ مَسْجِدًا بَنَاهُ، أَوْ بَيْتًا لِابْنِ السَّبِيلِ بَنَاهُ، أَوْ نَهْرًا أَجْرَاهُ، أَوْ صَدَقَةً أَخْرَجَهَا مِنْ مَالِهِ فِي صِحَّتِهِ وَحَيَاتِهِ، تَلْحَقُهُ مِنْ بَعْدِ مَوْتِهِ)) [أخرجه ابن ماجه والبيهقي وغيرهما وحسنه الألباني]\n“ހެޔޮކަންތައްތަކާއި ޢަމަލުތަކުގެ ތެރެއިން މުއުމިނަކު މަރުވުމަށްފަހު އޭނާއަށް އޭގެ ފައިދާ ޙާޞިލުވާނެ ކަންތައްތަކަކީ: އޭނާ އުނގަންނައިދިން ނުވަތަ ފަތުރައިދިން ޢިލްމެއް، އޭނާ ދޫކޮށްފައިދާ ޞާލިޙް ދަރިއެއް، އޭނާ ވާރުތައިގެ ގޮތުގައި ދޫކޮށްފައިވާ ޤުރުއާން މުޞްހަފެއް، އޭނާ ބިނާކުރި މިސްކިތެއް، ދަތުރުމަތީ ބިކަޙާލުޖެހޭ މީހުންނަށްޓަކައި އޭނާ ބިނާކޮށްދިން ގެއެއް، އޭނާ ހަދައިދިން ކޯރެއް، ނުވަތަ އޭނާ ދުޅަހެޔޮކަމާއެކީ ދިރިހުރެ އޭނާގެ މުދަލުން ނެރުނު ޞަދަޤާތެކެވެ. (މިހުރިހާ ކަމެއްގެ ދަރުމަ) އޭނާ މަރުވުމުން އޭނާއާއި ހަމައަށް ފޯރާނެއެވެ.”\nއަދިވެސް ނަބިއްޔާ صلى الله عليه وسلم ޙަދީޘް ކުރެއްވިކަމަށް އަބޫ ޙުރައިރާ رضي الله عنه ރިވާކުރައްވާފައިވެއެވެ. ((إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلَاثَةِ أَشْيَاءٍ: صَدَقَةٍ جَارِيَةٍ، أَوْ عِلْمٍ يُنْتَفَعُ بِهِ، أَوْ وَلَدٍ صَالِحٍ يَدْعُو لَهُ)) [أخرجه مسلم وأبو داود وغيرهما]\n“އިންސާނާ މަރުވުމުން ތިންކަމެއް ފިޔަވާ އެހެން ހުރިހާ ޢަމަލުތަކެއް މެދުކެނޑެއެވެ. އެއީ: ދެމިގެންވާ ޞަދަޤާތެއް، (އިސްލާމްދީނުގެ) ފައިދާކުރަނިވި ޢިލްމެއް، އަދި އޭނާއަށް ދުޢާކޮށްދޭނޭ ޞާލިޙް ދަރިއެކެވެ.”\nނަބިއްޔާ صلى الله عليه وسلم ޙަދީޘް ކުރެއްވިކަމަށް އަބޫ ޤަތާދާ رضي الله عنه ރިވާކުރައްވާފައިވެއެވެ. ((خَيْرُ مَا يُخَلِّفُ الرَّجُلُ مِنْ بَعْدِهِ ثَلَاثٌ: وَلَدٌ صَالِحٌ يَدْعُو لَهُ، وَصَدَقَةٌ تَجْرِي يَبْلُغُهُ أَجْرُهَا، وَعِلْمٌ يُعْمَلُ بِهِ مِنْ بَعْدِهِ)) [أخرجه ابن ماجه وابن حبان وغيرهما وصححه الألباني]\n“މީހަކު މަރުވާހިނދު އޭނާ ފަހަތަށް ދޫކޮށްފައިދާ ހެޔޮ ތިންކަމެއް ވެއެވެ: އެއީ: އޭނާއަށް ދުޢާކޮށްދޭނޭ ޞާލިޙް ދަރިއެއް، އޭގެފައިދާ އޭނާއާއި ހަމައަށް ވާޞިލްވާ ދެމިގެންވާ ޞަދަޤާތެއް، އަދި އޭނާ އުނގަންނައިދިން ޢިލްމުގެ ތެރެއިން އޭނާ (މަރުވުމަށް) ފަހުގައިވެސް އޭގެ ބޭނުން ކުރެވޭ ޢިލްމެކެވެ.” ‘1\nމިފަދަ މަތިވެރި ދަރުމަ ލިބޭނެ މަގު އަޅުގަނޑުމެން ކުރިމަތީ ފެންނަން އޮތްއިރު އެކަމާ އަޅާނުލާ ދޫކޮށްލައިގެން ނުވާނެއެވެ. މަރުވުމަށްފަހު ކަށްވަޅުގެ އަނދިރިކަމުގެ ތެރޭގައި އޮންނައިރު އެމީހެއްގެ ހެޔޮކަންތައްތައް އިތުރުވުމަށް ނޭދޭނީ ކާކުހެއްޔެވެ. މިމަތިވެރި ދަރުމަ ލިބިގަތުމަށްޓަކައި އަޅުގަނޑުމެންނާއި ހަވާލުވެވިފައިވާ އަގުހުރި އަމާނާތަށް ރައްކާތެރިވާން އަވަސް ވެގަންނަންޖެހެއެވެ. ވަގުތު ފާއިތުވުމުގެ ކުރިން އެކުދިން ހެޔޮގޮތުގައި ތަރުބިއްޔަތު ކުރަންޖެހެއެވެ. އެއީ ދެދުނިޔޭގެ ލާބައާއި މަންފާއަށްޓަކައެވެ. ދުޢާއަކީ އަޅުގަނޑުމެންގެ ދަރީން ހެޔޮގޮތުގައި ތަރުބިއްޔަތުކުރުމުގެ ތައުފީޤު ﷲ ތަޢާލާ ދެއްވުމެވެ.\n މަންޝޫރާތުލްކިތާބު ވައްސުންނަތް އިން ޗާޕްކޮށްފައިވާ (ބާތް ޕްރިވެންޝަން އެން އިސްލާމިކް ޕާސްޕެކްޓިވް) އެފޮތުން ނަގާފައި


Kim aai kanyeyge hatharuvana dhari, miaharu\nކިމް އާއި ކަންޔޭގެ ހަތަރުވަނަ ދަރި، މިއަހަރު\nކިމް އާއި ކަންޔޭ--\nކިމް ކާޑޭޝިއަން އާއި ކަންޔޭ ވެސްޓްގެ އާއިލާ އިތުރަށް ފުޅާކޮށް، ހަތަރުވަނަ ދަރިއެއް މިއަހަރު ލިބޭނެ ކަމަށް ރިޕޯޓުތައް ޔަގީން ކޮށްދީފި އެވެ.\nބޭރުގެ ރިޕޯޓުތައް ބުނާގޮތުގައި، ކިމް އާއި ކަންޔޭ މިފަހަރު ހޯދާ ދަރިއަކީވެސް ސަރޮގޭޓް މަންމަ އެއް މެދުވެރިކޮށް ހޯދާ ކުއްޖެއް ކަމަށެވެ. މިދިޔަ އަހަރުގެ ކުރީ ކޮޅު އެމީހުންގެ ތިންވަނަ ދަރި ޗިކާގޯ ވެސްޓުވެސް ހޯދީ މިގޮތަށެވެ. ސަރޮގޭޓް މަންމަ އެއް މެދުވެރިކޮށް ހޯދި ޗިކާގޯގެ އިތުރުން، ފަސް އަހަރުގެ ނޯތު އާއި ތިން އަހަރުގެ ސެއިންޓް އަކީ މި ޖޯޑުގެ އަމިއްލަ ދަރިންނެވެ.\nކިމް އާއި ކަންޔޭ އާއިލާ އާއެކު--\n"ކީޕިންގ އަޕް ވިތު ދަ ކާޑާޝިއަންސް" ރިއާލިޓީ ޝޯގެ އެންމެ މުހިއްމު އެއް ތަރި، އެ ޝޯގެ އެއް އެޕިސޯޑުގައި އެނާގެ ރައްޓެއްސަކާ ފޯނުން ވާހަކަ ދައްކަމުން، ކަންޔޭ ބޭނުންވަނީ ހަތް ކުދިން ކަމަށް ތަކުރާރުކޮށް ބުނި ކަމަށް ބެލުންތެރިން ބުނެ އެވެ. އަދި ކިމް އަށް ހަތަރު ކުދިންނަށް ވުރެ ގިނަ ވާނަމަ އުނދަގޫ ވާނެ ކަމަށްވެސް ވަނީ ބުނެފަ އެވެ.\nކިމް އާއި ކަންޔޭ ސަރޮގޭޓް މަންމަ އެއް މެދުވެރިކޮށް ދަރިން ހޯދަނީ، ކިމް އެންމެ ފަހުން ބަނޑުބޮޑު ވުމުން، ދިމާވި މައްސަލަތަކަށް ބެލުމަށް ފަހު އެވެ. ޑޮކްޓަރުން ލަފާ ދިނީ އެނާގެ ސިއްހީ ހާލަތު ހުރި ގޮތުން އިތުރު ކުއްޖެއް ނުވިހުމަށެވެ. ސަރޮގަސީ މެދުވެރިކޮށް އެއްކުއްޖަކު ހޯދާފައިވާއިރު، މިފަހަރުވެސް އެ ޖޯޑުގެ ސަރޮގޭޓް މަންމަ ލޮރީނާ އަކީ ކުރީ އަހަރުގެވެސް މަންމަ ކަމަށް ރިޕޯޓުތައް ދަނީ ބުނަމުންނެވެ.\nކާޑޭޝިއަން އާއިލާ އަކީ ހޮލީވުޑްގެ ޕޮޕް ކަލްޗާގައި އެންމެ ކުރީގައި އުޅޭ އެންމެ މުއްސަނދި އާއިލާ އެވެ. އެމީހުންގެ މުޅި ދިރިއުޅުން ޓީވީ ޝޯ އެއްގެ ގޮތުގައި ބެލުންތެރިންނަށް ގެނެސްދެމުން އަންނަތާ މިހާރު 12 އަހަރު ވެދާނެ އެވެ.


Yoosuf Bin Thaashfeen 12 - One Online\nޔޫސުފު ބިން ތާޝްފީން 12\n(09 ނޮވެމްބަރުގެ އަދަދާ ގުޅޭ)\nسعد އާއި ميـمــونـة އާ ދެބޭފުޅުންގެ ވާހަކަފުޅު އެހައިތަނަށް ދިޔައިރު إدريـس އަސްގުދަނުގައި އަސްބަންނަވައިފައި އެނބުރި ވަޑައިގެންފިއެވެ. إدريـس އާއި سعـد އާ ދެބޭފުޅުން ދުނިއުއްކަވަން ފަރިތަކުރައްވާން ބަގީޗާއާ ދިމާއަށް ވަޑައިގެންފިއެވެ. ميـمــونـة ވެސް އެދެބޭފުޅުންގެ ފަހަތްޕުޅުން ވަޑައިގެންނެވިއެވެ.\nއިޝްބީލިއްޔާގެ ލަޝްކަރު މަޑުކުރީ ޤުރުޠުބާއާއި އައްޒަހުރާއާ ދެމެދު ވާދިލްކަބީރުގެ އައްސޭރީގައެވެ. معـتـمـد ގެ ދަރިކަލުން عُبــاد އާއި އޭނާގެ ވަޒީރު إبـن عمّــار އެލަޝްކަރުގައި ބައިވެރިވެވަޑައިގެންނެވިއެވެ. ޤުރުޠުބާގެ އަހުލުވެރީން އެލަޝްކަރަށް މަރުޙަބާކީ އިންތިހާދަރަޖައިގެ ޖޯޝާއި ފޯރިއާ އެކުގައެވެ. މިހާރު ޤުރުޠުބާގެ އާއްމުން އެބައިމީހުންނަށް ފަތަޙަ ލިބޭނެކަމަށް ހަމައެކަނި އުންމީދުކުރަނީކީ ނޫނެވެ. އަދި ކީއްތޯއެވެ؟ އެމީހުން ޔަގީންކޮށްގެން ތިބީ ދުޝްމިނުން ބަލިކުރުމަށްފަހު އެބައިމީހުން ފަހަމުން ޠުލައިޠުލާއާ ހަމައަށްވެސް ދެވޭނެކަމުގައެވެ. ނަމަވެސް ޤުރުޠުބާގެ މީހުންނަށް އެހީވެދެއްވާން އެއްހާސް އަސްވާރުން ގޮވައިގެން ވަޑައިގެންނެވި ބަޠުލިޔޫސްގެ ރަސްގެފާނު عـمـرالمـتــوكـل ހުންނެވީ ކަންހިނގަމުންދާ ގޮތާމެދު ވަރަށް ހިތްޕުޅު ހަމަޖެހިވަޑައި ނުގެންފައެވެ. އޭނާ عبـدالمـلـك އަށް ވިސްނައިދެއްވިއެވެ. އިޝްބީލިއްޔާގެ މީހުންނަށް އިތުބާރު ކުރެއްވުމަކީ عبـدالمـلـك އަށް އެޅުއްވޭ ކުށް ފިޔަވަޅެއްކަމުގައި ވިދާޅުވިއެވެ. ނަމަވެސް عبـدالمـلـك އަށް ލަފާއަރުވާ މީހުންގެ ކުރިމައްޗަކު عـمـر ގެ ބަސްފުޅު ވިކޭގޮތެއް ނުވިއެވެ. عبـدالمـنعــم އާއި އޭނާއާ އެއް ޚިޔާލުފުޅެއްގެ ބައެއް އެކުވެރީން ފިޔަވައި އެހެން އެކަކުވެސް އިޝްބީލިއްޔާގެ މީހުންގެ މަޤުޞަދާމެދު ވިސްނައިލާކަށެއްވެސް ބޭނުމެއް ނުވިއެވެ. عـمـرالمـتــوكـل ހިތްޕުޅާ ނުވެގެން އޭނާގެ ސިފައިންނަށް އެނބުރިދާން އަންގަވައިފިއެވެ. عـمـر ޤުރުޠުބާއަށް ވަޑައިގަތުމުން އެތާނގެ އާއްމުން އުފަލުން ނަޢުރާކުރިއެވެ. ނަމަވެސް އަލަށް އައި އެހީތެރީންގެ ޢަދަދު ފެނުމުން އެންމެ އެއްހާސް އަސްވާރުން ރުޅިއައިސްގެން އެނބުރި ދިއުމަކީ އެއްވެސްމީހަކު އަޅައިލާވަރުގެ ކަމެއް ކަމަކަށެއް ނުވިއެވެ.\nعبـدالمـلـك އާއި، إبـن عمّــار އާއި ޤުރުޠުބާގެ ލީޑަރުންގެ ސައްލާގައި އެއްބަސްވެވަޑައިގަތީ ذوالـنّــون ބަލިކޮށްލެއްވުމަށްފަހު ފުރިހަމަ ބާރާއެކު އޭނާ ފައްސަވަމުން ވަޑައިގަތުމަށެވެ. އެހެންކަމުން ތިންހަފްތާގެ ތައްޔާރުވުމަކަށްފަހު އެއްދުވަހެއްގެ ހެނދުނު ކުއްލިއަކަށް ޤުރުޠުބާގެ ދޮރޯށިތައް ހުޅުވައިލައިފިއެވެ. ޤުރުޠުބާއާއި އިޝްބީލިއްޔާގެ ސިފައިންނާއި، ޖިހާދުގައި އަމިއްލައަށް ބައިވެރިވާ މުޖާހިދުންގެ ޖަމާޢަތްތައް ރަށްބޭރަށް ނުކުމެ ދުޝްމިނުންނާ ޙަމަލާދޭން ފަށައިފިއެވެ. މެންދުރެއްހައިއިރު ވީއިރު ذوالـنّــون ގެ ލަޝްކަރު ބަލިވެއްޖެއެވެ. ހަވީރުވީއިރު عبـدالمـلـك އާއި އޭނާގެ އެކުވެރީންނަށް ތިއްބެވުނީ ދުޝްމިނުންގެ ފަހަތުން އެތައް ކޯހެއްގެ ދުރަށް ވަޑައިގެންނެވިފައެވެ. އެހައިތަނުން އެބޭފުޅުންނަށް ވިސްނިވަޑައިގެންނެވީ އިޝްބީލިއްޔާގެ ލަޝްކަރު ذوالـنّــون ފަހައިދިއުމުގައި ފުރިހަމައަށް ބައިވެރިނުވާކަމެވެ. ބައިވެރިވި ސިފައިންގެ ތެރެއިންވެސް ގިނަމީހުން އެނބުރި ހިނގައްޖެކަމެވެ. إبـن عمّــار އާއި عُبــاد ވެސްވީ ފަހަތަށް ފޭދިގެންދިޔަ މީހުންނާ އެކުގައިކަމެވެ. އިޝްބީލިއްޔާގެ ހަތްހާސް ސިފައިންގެ ތެރެއިން عبـدالمـلـك ގެ އަރިހުގައިތިބީ އެންމެ ދެހާސް ސިފައިންނެވެ.\nޤުރުޠުބާގެ ވަރުބަލިވެފައިތިބި ސިފައިން އިރުއޮއްސުމާއެކު ކުޑަކުޑަ ރަށެއްގައި މަޑުކޮށްލިއެވެ. عبـدالمـلـك ޤުރުޠުބާގެ ލީޑަރުންގެ ސިއްރު ޖަލްސާއެއް ބޭއްވެވިއެވެ. ބައެއް ބޭފުޅުން ޚިޔާލު ފާޅުކުރެއްވީ އިޝްބީލިއްޔާގެ ސިފައިން އެބައިމީހުންގެ ފިނޑިކަމާއި ކަންފަސޭހަކަމުގެ ސަބަބުން ފަހަތަށްޖެހުނީ ކަމުގައެވެ. عبـدالمـنعــم ވެސް އެޖަލްސާގައި ބައިވެރިވެވަޑައިގެންނެވިއެވެ. އޭނާއަކީ إبـن عمّــار ފަހަތުގައި ހުންނެވުމަކީ ނުރައްކަލެއްކަމުގައި ދެކެވަޑައިގަންނަވާ ބޭފުޅުންނާ އެއް ޚިޔާލެއްގެ ބޭފުޅެކެވެ. ތަފާތު ބޮޑު ބަހުސުތަކަކަށްފަހު ޖަލްސާއިން އެއްބަސްވެވަޑައިގެންނެވުނީ ފަސްސަތޭކަ ސިފައިންނާއެކު عبـدالمـلـك އަވަހަށް ޤުރުޠުބާއަށް އެނބުރި ވަޑައިގެންނެވުމަށެވެ. ލަޝްކަރުގެ ބާކީ ތިބި މީހުން عبـدالمـلـك ޤުރުޠުބާއިން ފޮނުއްވާ އަމުރުފުޅަކަށް އެރަށުގައި އިންތިޒާރު ކުރުމަށެވެ.\nޤުރުޠުބާގެ ބޮޑުން މި ސައްލާގައި ތިއްބެވިއިރު ޤުރުޠުބާގެ މަސްރަޙުގައި ކުޅެވެމުންދިޔައީ މުޅީން އެހެން އައު ތަމްސީލެކެވެ.\nއާއްމުކޮށް ފާޅުވެފައި އޮތްގޮތުގައި إبـن عمّــار ޤުރުޠުބާގައި ހުންނަވައި ތިންހަފްތާ ވަންދެން ތައްޔާރުވެވަޑައިގަތީ ذوالـنّــون އާ ދޭތީން އެކައްޗަށް ޙަމަލާ ދެއްވުމަށެވެ. ނަމަވެސް ޙަޤީޤަތުގައި އޭނާގެ މަޤުޞަދަކީ މުޅީން އެހެންކަމެކެވެ. އޭނާ އިޝްބީލިއްޔާއިން ވަޑައިގަތީ ރަންރިހީގެ ފުނިވަރުތައް ހިއްޕަވައިގެންނެވެ. ތިންހަފްތާގެ ތެރޭގައި އޭނާވަނީ ޤުރުޠުބާއާއި އައްޒަހުރާއުގެ އަމިއްލަ އެދުމުން ފުރިފައިތިބި މީހުންގެ ޒަމީރުތައް ބައްލަވައިގެންފައެވެ. ހަދިޔާތަކާއި އިނާމުތައް ބައްސަވައިގެންނެވެ. އޭގެތެރެއިން އެއްބަޔަކީ މަޖްލިސުއްޝޫރާގެ މަޝްވަރާގެމަތީން عبـدالمـلـك މަގާމުން ދުރުކުރައްވައިފައިތިބި މީހުންނެވެ. ކުޅިވަރާއި މަޖަލަށް ލޯބިކުރައްވާ ބޮޑުންކުރެވެސް އެއްޖަމާޢަތެއްވަނީ ހިނގަމުންދާ ހަނގުރާމައިގެ ސަބަބުން ދަންނަބޭކަލުންގެ ނުފޫޒު ގަދަވަމުންދާ ދިއުމަކީ އެބޭފުޅުންނަށްހުރި ނުރައްކަލެއް ކަމުގައި ބައްލަވައިފައެވެ. އެބޭފުޅުން އެންމެ ކުރީބައިގައިވަނީ ޤައުމު ވިއްކަވައިލެއްވުމުގައި معـتـمـد އާ އެއްބައިވެވަޑައިގެންފައެވެ. معـتـمـد ގެ އެޖެންޓުންނާ އެންމެ އަވަހަށް ބައިވެރިވި ބަޔަކީ ވައިއަޅުވާ ޝާޢިރުންނެވެ. ޤުރުޠުބާގައި އިސްލާމީ ނިޒާމުގެ ވެރިކަމެއް ޤާއިމުވެއްޖެނަމަ އެބައިމީހުންގެ ޅެންތަކުގެ އަޑުއައްސަވައި އިނާމުދެއްވާ ބޮޑުން ހުސްވެދާނެތީ އެމީހުން ތިބީ ވަރަށް ބިރުންނެވެ.\nއިސްވެދެންނެވި ބާވަތުގެ އެންމެންނަށް إبـن عمّــار ޔަގީންކޮށްދެއްވީ އެބައިމީހުންގެ ސަލާމަތަކީ معـتـمـد ކަމެވެ. އެބައިމީހުން ޤުރުޠުބާގެ ބާޒާރުތަކުގައި معـتـمـد އާއި إبـن عمّــار ގެ ޅެންތައް މީހުންނަށް ކިޔައިދެމުން ގެންދިޔައެވެ. އެބޭފުޅުންގެ ދީލަތިފުޅުކަމާއި، ހިތްޕުޅު ތަނަވަސްކަމުގެ ވާހަކަ ފޮނިތޮށި ކާފޫރުތޮޅިލައިގެން މީހުންނަށް ކިޔައިދެމުން ގެންދިޔައެވެ. އެބައިމީހުން އާއްމުންނަށް ވިސްނައިދެމުން ގެންދިޔައީ عبـدالـرّحـمن الأعظم (ތިނެއް) އަށްފަހު އަންދަލުސުގެ މުސްލިމުންނަށް އެރަސްކަލަކާމެދު ފަޚުރުވެރިވެވޭފަދަ ރަސްކަލަކު އުފެދިފައިވާނަމަ އެބޭފުޅަކީ معـتـمـد ކަމެވެ.\nއަންދަލުސްގެ އަލްކަޒަބާގެ އަލްމޭރިޔާޓަވަރު، ފޮޓޯގެ ޝުކުރު: ފިކްސަބޭ ---\nإبـن عمّــار ގެންނަވައިފައިވާ ރަންފުނިވަރުގެ ސަބަބުން މުދަލަށް ދަހިވެތިވެފައިވާ މީހުންގެ ލޯތައް ދިޔައީ ތަރަތަރަލަމުންނެވެ. މަގާމާއި ޖާހަށް ލޯބިކުރާ މީހުން ގަނެލެވުނީ އެބައިމީހުންގެ ހިތްހަމަޖެހޭކަހަލަ ވަޢުދުތަކުންނެވެ. އައްޒަހުރާގެ ފާރަވެރީންނަށާއި، ދެކުނުފަރާތުގެ ފިރިހެން ނޯކަރުންނަށްވެސް ވަނީ ހިތްފުރޭވަރަށް ހަދިޔާ ބަދިޔާ ކުރެވިފައެވެ.\nޤުރުޠުބާގެ އާއްމުން ތިބީ معـتـمـد ގެ ވަޒީރުގެ ދީލަތި އަތްޕުޅު ފެނިފައި ވަރަށްބޮޑަށް އަސަރުކޮށްފައެވެ. އޭނާގެ އަތްޕުޅުގައި ފޮރުއްވައިފައި އޮތް ޒަހަރުން ކަޅިކޮށްފައިވާ ޚަންޖަރެއް އެބައިމީހުންނަކަށް ނުފެނެއެވެ. إبـن عمّــار އޭނާގެ މަކަރުވެރިކަމުގެ ދާފަތުރައިލެއްވީ ވަރަށް ހުޝިޔާރުކަމާއެކުގައެވެ. އެހައިމެ ސިއްރު ސިއްރުންނެވެ.\nމިހުރިހައި ކަމެއް ހިނގަމުންދިޔައިރު ޤުރުޠުބާގެ ދަންނަބޭކަލުން ތިއްބެވީ ހަނގުރާމައިގެ މައިދާނުގައެވެ. މަގާމުތަކުގައި ސާބިތުވެވަޑައިގެންނެވެ. إبـن عمّــار ތަކުރާރުކުރައްވައި އިޢުލާނު ކުރައްވަމުން ގެންދެވީ އޭނާގެ މަންޒިލަކީ ޠުލައިޠުލާކަމެވެ. އެހެންކަމުން ޤުރުޠުބާގެ އެންމެ ދުރުވިސްނޭ މީހުންވެސް إبـن عمّــار ގެ ނިޔަތް ރަނގަޅުކަމާ މެދަކު އެއްވެސް ޝައްކެއް ނުކުރެއެވެ.\nذوالـنّــون ގެ ލަޝްކަރާ ދެކޮޅަށް އެންމެފަހުގެ ޙަމަލާދެވުނުއިރުވެސް إبـن عمّــار އޭނާގެ ސިފައިންގެ ތެރެއިން ދެހާސްމީހުން ބައިތިއްބެވީ އައްޒަހުރާއާއި ޤުރުޠުބާ ދެމެދުގައިހުރި އެބައިމީހުންގެ ޢަސްކަރީ މަރުކަޒުގައެވެ. ذوالـنّــون ބަލިފުޅުވުމަށްފަހު އޭނާގެ ފަހަތްޕުޅުން ފަހައިދިޔަ އިޝްބީލިއްޔާގެ ސިފައިންގެ ތެރެއިންވެސް ފަސްހާސް މީހުން ތަންކޮޅަކަށް ގޮސްލާފައި އެއްފަރާތަކުން ލައިފައި އެނބުރި އަތުވެއްޖެއެވެ. ޤުރުޠުބާގެ އާއްމުން ތިބީ ފަތަޙައިގެ އުފަލުން މަސްތުވެފައެވެ. ޒަމާން ދައްކައިފާނެ ކެހިވެރި ކުލަވަރަކާމެދު ކުޑަކޮށްވެސް ވިސްނައެއް ނުލައެވެ. ޤުރުޠުބާގެ ވިސްނުންތެރިއަކު އިޝްބީލިއްޔާގެ ސިފައިން އެނބުރި އަންނާތީ އެކަމާ އިޢުތިރާޟު ކުރިކަމުގައިވިޔަސް އާއްމުންގެ އެއްވެސް މީހެއް އެކަމަކާ އަޅައެއް ނުލައެވެ. معـتـمـد ގެ ދަރިކަލުން عُبــاد ޤުރުޠުބާގެ މިސްކިތުގެ ސިޑިމަތީ ހުންނަވައި ފަތަޙައިގެ އުފަލުގައި އެއްވެފައިތިބި މީހުންގެ ތެރެއަށް ރަންރިހީގެ ފައިސާފޮތިތަކެއްގެ ވާރޭ ވެއްސަވަމުން ގެންދެވިއެވެ. އެއްވެފައިތިބި މީހުން އޭނާގެ ފައިތިލަފުޅުދޮށަށް މާމެލާމެލި އުކަމުން ގެންދިޔައެވެ. ރަށުގެ ކޮންމެ ހަތަރު އަނގޮޅިއެއްގައި އިޝްބީލިއްޔާއާއި ޤުރުޠުބާގެ މަޝްހޫރު ޅެންވެރީން އެބައެއްގެ ސިފައިން، ހިތްވަރުގަދަކަމަށް ތާރީފުކޮށް ޅެންކިޔަމުން ގެންދިޔައެވެ. ރޭގަނޑު މުޅިރަށް އޮތީ ފާނޫޒުތަކާއި ލަންޓަންތައް ދިއްލައި ހުޅުދާން ކޮށްފައެވެ.\nعبـدالمـلـك އޭނާގެ ލަޝްކަރުގެ ފަސްސަތޭކަ އަސްވާރުންނާއެކު ރަށަށް އަރައިވަޑައިގަތީ ހާރުދަމުއެވެ. އޭރުވެސް ބައެއް ބާޒާރުތަކާއި މަގުތަކުގައި އެއްބަޔަކު ކޮޅުކޮޅުމައްޗަށް ހިނގަހިނގައިފައި އުޅެއެވެ. އެކަމާހުރެ عبـدالمـلـك އާއި އޭނާގެ އެކުވެރީންގެ ހިތްޕުޅު ހަމަޖެހޭގޮތްވިއެވެ. އެބޭފުޅުންނަށް ކުރެވުނީ ކުށްހީފުޅެއް ކަމުގައި ވިސްނައިވަޑައިގެންނެވުނެވެ. عبـدالمـلـك މިސްރާބު ޖެއްސެވީ އައްޒަހުރާގެ ގަނޑުވަރާ ދިމާއަށެވެ. ނަމަވެސް ތަންކޮޅަކަށް ވަޑައިގެންނެވޭއިރަށް އިޝްބީލިއްޔާގެ ސިފައިން އޭނާ ހުއްޓުވައިފިއެވެ. ސިފައިންގެ އޮފިސަރެއް ކުރިއަށް ޖެހިލައިފައި ބުންޏެވެ. "މަޑުކުރައްވާ! ކަލާއަކަށް ތިޔަށްވުރެ ކުރިއަކަށް ވަޑައެއް ނުގެންނެވޭނެ!"\nعبـدالمـلـك ގެ އެކުވެރީންގެ ތެރެއިން މީހެއް ޖަވާބުދިނެވެ. "އަހަރެމެން ހުއްޓުވަން ކަލެއަކީ ކާކު؟"\n"މިރަށުގެ އެއްވެސް މީހަކު މަދީނަތުއްޒަހުރާއަށް ދިޔަނުދޭން އަހަރެމެންނަށް ވަނީ އަމުރު އައިސްފައި!"\n"މިހުންނެވީ سـلطـان عبـدالمـلـك ކަލެއަކަށް އެމަނިކުފާނެއް ނުހުއްޓުވޭނެ!"\n"މިއީ سـلطـان عبـدالمـلـك ކަމުގެ ހެތްކަކީ ކޮބާ؟ އޭނާވީ ދުޝްމިނުން ފައްސަވަމުން އެމީހުންގެ ފަހަތުން ވަޑައިގެންފައި."\nعبـدالمـلـك ގެ ސިފައިންގެ އޮފިސަރެއް ކުރިއަށް ޖެހިލައިފައި އޭނާގެ އަރިހުގައި ސިއްރުން ދެންނެވިއެވެ. "މިއުޅެނީ ކޮންމެވެސްކަހަލަ ކެހިވެރި ރޭވުމެއް. ރަނގަޅުވާނީ އަޅުގަނޑުމެން ޤުރުޠުބާއަށް ދިއުން."\nعبـدالمـلـك އޭނާގެ ސިފައިންނަށް އަމުރުކުރެއްވިއެވެ. "ހިނގާ! ޤުރުޠުބާއަށް ދަމާ!"\nއެބޭފުޅުން އެނބުރިވަޑައިގެން އެރަށާ ދިމާއަށް މިސްރާބު ޖެއްސެވުމާއެކު އިވިވަޑައިގަތީ ވަށައިގެން އަންނަ އަސްތަކުގެ ފިޔަވަޅުތަކުގެ އަޑެވެ. ކުރީއްސުރެ އެކަމަށް ތައްޔާރުވެގެން އަނދިރީގައި ފިލައިތިބި އިޝްބީލިއްޔާގެ ސިފައިން عبـدالمـلـك ގެ އެކުވެރީން ވަށައިލައިފިއެވެ. عبـدالمـلـك ގެ ސިފައިންގެ ބައެއް މީހުން އިޝްބީލިއްޔާގެ ލަޝްކަރުގެ ގޮނި ފަޅައިލައިފައި އެކިދިމަދިމާއަށް ފިލައިގެން ހިނގައްޖެއެވެ. ބައެއް މީހުން އިރުކޮޅަކު ޙަމަލާ ދިނުމަށްފަހު ހަތިޔާރު ބަހައްޓައިފިއެވެ.\nފަތިސްވީއިރު عبـدالمـلـك އޮންނެވީ އޭނާގެ ގަނޑުވަރާ ވަރަށް ކައިރީގައިހުރި ޖަލެއްގައެވެ. އޭނާގެ ބައްޕަ إبــن جـهــور އާއި، އެ ޢާއިލާގެ އެހެނިހެން މެމްބަރުންނާއި، އައްޒަހުރާއުގެ ނުފޫޒުހުރި ހުރިހައި އަމީރުން ކުރީއްސުރެވަނީ އެޖަލުގައި ހައްޔަރުކޮށްފައެވެ. އެބޭފުޅުންގެ ފަރާތްޕުޅުން عبـدالمـلـك އަށް އެނގިވަޑައިގެންނެވި ގޮތުގައި ޤުރުޠުބާގެ ޚިޔާނާތްތެރި ބައެއް މީހުންނާއި، އައްޒަހުރާގެ ފާރަވެރީންގެ އެހީގައި إبـن عمّــار ވަނީ ޢިޝާނަމާދުން ފޭބިތާ ކުޑައިރުކޮޅެއްގެ ފަހުން އައްޒަހުރާއަށް ވެރިވެވަޑައިގެންފައެވެ.\nذوالـنّــون ގެ ފަހަތްޕުޅުންދިޔަ ޤުރުޠުބާގެ ލަޝްކަރަށްވެސް ކުރިމަތިލާންޖެހުނީ ވަރަށް އާދަޔާ ޚިލާފު ޙާލަތެކެވެ. عبـدالمـلـك އެނބުރި އައްޒަހުރާއަށް ވަޑައިގަންނަވަން ފުރައިވަޑައިގެންނެވުމާއެކު އިޝްބީލިއްޔާގެ ކޮމާންޑަރ އޭނާގެ ބާކީތިބި ދެހާސް ސިފައިންނަށްވެސް އެނބުރިދާން އަންގައިފިއެވެ.\nގުޅޭ ޓެގު ދީން އިސްލާމިކް މިނިސްޓްރީ އިސްލާމީ ތާރީޚު ޔޫސުފު ބިން ތާޝްފީން


Mohamed Shafiu: އިސްލާމްދީނުގައި އަންހެނުން ޢިލްމު އުނގެނުމުގެ މުހިއްމުކަން\nއިސްލާމްދީނުގައި އަންހެނުން ޢިލްމު އުނގެނުމުގެ މުހިއްމުކަން\nކީރިތި ޤުރުއާނުގައި އެންމެ ފުރަތަމަ ވަޙީބާވާލެއްވިފައިވަނީ އުނގެނުމާ ބެހޭގޮތުންނެވެ. އެއީ އަލްޢަލަޤް ސޫރަތުގެ ފުރަތަމަ އާޔަތެވެ.”اقْرَأْ “ކިޔަވާ ވިދާޅުވާށެވެ. މި ޚިޠާބުގައި އަންހެނުންނާއި ފިރިހެނުންވެސް ޝާމިލުވެއެވެ. އެހެންކަމުން ޢިލްމު އުނގެނުމަށް އިސްލާމްދީނުގައި ވަކި ޖިންސެއް ޚާއްޞަވެފައެއް ނުވެއެވެ.\nއިސްލާމްދީންވަނީ އަންހެނާއަށްވެސް ޢިލްމު އުނގެނުން ފަރްޟުކުރައްވާފައެވެ. މިފަރްޟުގެ ތެރޭގައި އީމާންކަމުގެ ރުކުންތަކާއި ތައުޙީދު މަޢުރިފާކޮށް ދެނެގަތުމާއި ބިދުޢަތަކާއި ޚުރާފާތްތައް ވަކިކޮށް ދެނެގަތުމާއި ޝަރުޢީ ފަރްޟުތަކާއި ދީނީ ވާޖިބުތައް އަދާކުރާނޭގޮތް ދަސްކުރުން ހިމެނެއެވެ. އަދި ފިރިމީހާއާއި ދަރީންގެ ކަންތައްތަކާއި ޢާއިލާގެ ކަންތައްތައް ދީނީ ގިއުގަނޑުގެތޭގައި ކުރާނޭގޮތާއި އަނބިމީހާ އޭނާގެ ހިތް ޙަސަދަވެރިކަމާއި ޣީބަބުނުމާއި ދެބައޮޑުވުމާއި ނެތިމޮށުންފަދަ ބަލިތަކާއި އާފާތްތަކުން ސަލާމަތްކުރާނޭ ގޮތާއި، އޭނާގެ ނަފްސު އިޞްލާޙްކުރާނޭގޮތާއި، އިންސާނުންގެ ތެރެއިންނާއި ޖިންނީންގެ ތެރެއިންވާ ޝައިޠާނުންގެ ކިބައިން އޭނާ ރައްކާތެރިވާނޭ ގޮތާއި އަދި ހަމަ އެހެންމެ ޒީނަތްތެރިވުމުގެ ޙުކުމްތަކާއި ޢައުރަ ނިވާކުރުމުގެ ޙުކުމްތަކާއި ޝަރުޢީ ޙިޖާބުގެ ޝަރުޠުތަކާއި ބެލުމާއި މަސްހުނިވުމާއި އެކަހެރިވުމުގެ ޙުކުމްތައް އޭނާ ދަސްކުރަންޖެހެއެވެ.\nޢިލްމު އުނގެނުމުގެ އިތުރުން އީމާންކަމުގައިވެސް އަންހެނުންވަނީ ކުރި ހޯއްދަވާފައެވެ. އެގޮތުން ރަސޫލުﷲ ޞައްލަﷲ ޢަލައިހި ވަސައްލަމަގެ ދަޢުވަތަށް އެންމެ ފުރަތަމަ އިޖާބަދެއްވީ އެކަލޭގެފާނުގެ ފުރަތަމަ އަނބިކަނބަލުން އުއްމުލް މުއުމިނީން ޚަދީޖާ ރަޟިޔަﷲ ޢަންހާއެވެ. އިޖާބަދެއްވުމުން ހަމައެކަނި ފުއްދަވާލެއްވީކީ ނޫނެވެ. އިސްލާމްދީނުގެ ދަޢުވަތައިގެން ރަސޫލުﷲ ޞައްލަﷲ ޢަލައިހި ވަސައްލަމަ ތެދުވެވަޑައިގަތުމުން އެކަލޭގެފާނަށް ވާގިވެރިވެވަޑައިގަތުމާއި ހިތްވަރުދެއްވުމުގައި އެކަމަނާ ޘާބިތުކަމާއެކު ދެމިހުންނެވިއެވެ.\nއިސްލާމްދީނުގެ އަސާސުތައް އަނބިމީހާއަށް ދަސްކޮށްދިނުމަކީ ފިރިމީހާގެ މައްޗަށް ވާޖިބެކެވެ. އެވާޖިބު އަދާ ނުކޮށްފިނަމަ އޭނާ ފާފަވެރިވާނެއެވެ. އަދި ވާޖިބު އަދާކުރުމުގައި ނާކާމިޔާބު ވެއްޖެނަމަ އޭނާގެ ދަރިފަސްކޮޅު އޭނާ އެވައްޓާލަނީ ޖާހިލުކަމުގެ އަނދިރި ވަޅުގަނޑަށެވެ.\nއިސްލާމްދީނުގައި ދަރީން ތަރުބިއްޔަތުކުރުމުގެ ޒިންމާދާރު ވަޒީފާ އަދާކުރުމުގެ އެންމެ އިސްބަޔަކީ މައިންކަމުގައިވީއިރު، ދަރިންނަށް ތަޢުލީމު ދެވޭނީ ފުރަތަމަ މަންމަ ތަޢުލީމު ޙާޞިލްކޮށްގެންނެވެ. އެކަންވާރެއްގައި ހުރި އެއްޗެއް ނޫނީ އެކަންވާރަކުން ނުނުކުންނާނެއެވެ. އެހެންކަމުން އުޚްތުން ދީނީ ޢިލްމާއި ރިވެތި އަދަބުތަކާއި އަޚްލާޤު ދަސްކުރުމަކީ ވަރަށް މުހިއްމުކަމެކެވެ. ކުއްޖާގެ ފުރަތަމަ މަދަރުސާއަކީ މަންމައެވެ. އަދި ކުއްޖާގެ ދީން ޙިމާޔަތްވުމާއި ނުވުން ބިނާވެގެންވަނީ ކުއްޖާގެ މަންމަގެ ކިބައިގައި ހުރި ދީނީ ޢިލްމެއްގެ މައްޗަށެވެ.\nއިސްލާމީ އުންމަތުގައި އުފެދުނު ބޮޑެތި މުޙައްދިޘުންނާއި ޢިލްމުވެރިން އުފެއްދުމުގައި އެންމެ މުހިއްމު ދައުރެއް އަދާކުރައްވާފައިވަނީ އެބޭކަލުންގެ ހިތްވަރުގަދަ މައިންނެވެ. އޭގެތެރެއިން ގިނަ ޢިލްމުވެރިންތަކެއް ބޮޑުފުޅުވެވަޑައިގެންފައިވަނީ ޔަތީމު ޙާލުކޮޅުގައި ނުހަނު ފަޤީރުކަމާއި ދެރަނިކަމެތިކަން މަތީގައެވެ. އިމާމް އަޙްމަދު ބިން ޙަންބަލް އަކީ މި އުއްމަތުގެ ބޮޑު އިމާމެކެވެ. އެކަލޭގެފާނަށް ތަޢުލީމު ދެއްވުމަށްޓަކައި އެކަލޭގެފާނުގެ މަންމަ ވީ މަތިވެރި ޤުރުބާނީގެ ވާހަކަ އެކަލޭގެފާނުގެ ސިޔަރަތު ކިޔުއްވި ކޮންމެ ބޭކަލަކަށްވެސް ވަރަށް ރަނގަޅަށް ސާފުވެގެންދާނެއެވެ. ފިނި ރޭތަކުގައި ބަޣްދާދުގައި މަގުތަކުގެ މަތީގައި އެތައް ދުރުމިނެއް ކަޑައްތުކުރައްވާ ފަތިސް ނަމާދަށް އެކަލޭގެފާނު ގޮވައިގެން ވަޑައިގަތުމާއި ޢިލްމީ ޙަލަޤާތައް ނިމެންދެން މަޑުކުރެއްވުމާއި، އެފަދަ އެތައްކަމަކުންނެވެ. އަޅުގަނޑުމެން ހަނދާންކުރަންޖެހޭ ކަމަކީ މިފަދަ މަތިވެރިކަމެއް މިބޭކަނބަލުން ޢިލްމަށް މިދެއްވެވީ މި ޢިލްމުގެ އަގު އެބޭކަނބަލުންނަށް ވަޒަންކުރެއްވޭލެއް ބޮޑުކަމުންކަމެވެ.\nޢިލްމު އުނގެނުމަކީ އޭގެ ފައިދާ ދުނިޔޭގެ އިތުރުން އާޚިރަތުގައިވެސް ތިބާއަށް ކުރާނެކަމެކެވެ. އެހެނީ މަރުވުމަށްފަހު އިންސާނާގެ ޢަމަލުތައް ތިން ކަމަކުންނޫނީ ކެނޑިގެންދާނޭކަމުގައި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. އޭގެ ތެރެއިން އެއްކަމަކީ ތިމާ ދޫކޮށްފައިދާ ފައިދާކުރުވަނިވި ޢިލްމެވެ. އެހެންކަމުން ހެޔޮކަމުގެ ސިލްސިލާ ދާއިމީގޮތެއްގައި ޤިޔާމަތާޖެހެންދެން ދެމެހެއްޓުމަށްޓަކައި ދީނީ ޢިލްމު އުނގެނީ އެ ޢިލްމު ތިބާގެ ދަރީންނަށާއި ޢާއިލާގެ މީހުންނަށް ފޯރުކޮށްދޭށެވެ.\nދުނިޔެއާއި އާޚިރަތުގައި އެއްވެސް ފައިދާއެއް ނުކުރާ ވާހަކަފޮތްތަކާއި، ވަގުތު ބޭކާރުކުރާ މަޖައްލާތަކާއި، ތިބާއަށް ދީނީ އަދި ދުނިޔަވީ ފައިދާއެއްވެސް ހޯދާނުދެވޭ މިފަދަ އެއްޗިހި ކިޔުމުގައި ޙަޔާތުގެ އަގުހުރި ވަގުތުތައް ބޭކާރު ކުރުމާމެދު ސަމާލުވާން އެބަޖެހެއެވެ. އެންމެ ފައިދާބޮޑު ޢިލްމަކީ ދީނީ ޢިލްމެވެ.\nއުންމުއް ދަރްދާއު ރަޟިޔަﷲ ޢަންހާ ވިދާޅުވިއެވެ. “އަހަރެންނަށް ވަރަށް ގިނަ ކަންތައްތަކުން އަޅުކަމުގެ ރަހަ ލިބުނެވެ. އަދި ޢިލްމުވެރިންގެ ބައްދަލުވުންތަކާއި އެބައިމީހުންގެ ހަނދާންކޮށްދިނުންތަކުން ލިބުނުވަރުގެ ހިތްހަމަޖެހުމެއް އެހެން ކަމަކުން ނުލިބެއެވެ.”\nއުއްމުއް ދަރުދާއު ރަޟިޔަﷲ ޢަންހާ އަކީ މާތް ޞަޙާބީ އަބުއްދަރްދާއު ރަޟިޔަﷲ ޢަންހުގެ އަނބިކަނބަލުންނެވެ. އެކަމަނާއަކީ މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘްތައް ދަސްކުރެއްވި ބޭކަނބަލެކެވެ. އިމާމު ބުޚާރީ އައްޞަޙީޙުގައި އެކަމަނާގެ ރިވާޔަތްތައް ގެންނަވާފައިވެއެވެ. އިބްނު ޢަބްދިލްބައްރު ރަޙިމަހުﷲ ވިދާޅުވެފައިވާ ގޮތުގައި އެކަމާނާއަކީ ޙަދީޘް ޢިލްމުވެރިއެކެވެ. އަދި އެހާމެ ވިސްނުންތޫނު ތަޤްވާވެރި ބޭކަނބަލެކެވެ. (ބައްލަވާ އަލްއިސްތީޢާބު ފީ އަސްމާއިލް އަންސާބް، އިބްނު ޢަބްދިލްބައްރު)\nއިމާމު ބުޚާރީ އެކަލޭގެފާނުގެ ޞަޙީޙުގައި އިބްނު ޢައްބާސް ރަޟިޔަﷲޢަންހުމާގެ ވާހަކަ ބަޔާންކުރައްވާފައިވެއެވެ. އިބްނު ޢައްބާސް ރަޟިޔަﷲޢަންހުމާގެ ލޮބުވެތި މަންމަ އުންމުލް ފަޟްލު ރަޟިޔަﷲ ޢަންހާއަކީ އެކަލޭގެފާނުގެ ބައްޕަ އިސްލާމްވުމަށް އެންމެބޮޑަށް މަސައްކަތްކުރެއްވި ފަރާތެވެ. އިބްނު ޢައްބާސް ރަޟިޔަﷲ ޢަންހުމާގެ ބައްޕާފުޅު އިސްލާމްވުމުގެ ކުރީގައި އެކަލޭގެފާނުގެ މަންމާފުޅު އިސްލާމްވެވަޑައިގަތެވެ. އަދި އެކަމަނާގެ ފިރިކަލުންނަށް ތެދުމަގު ދެއްކެވުމަށްޓަކައި މަސައްކަތްޕުޅުކުރެއްވިއެވެ.\nPosted by Mohamed Shafiu at 4:30 AM\nLabels: އުޚްތުން, މުޙައްމަދު ޝާފިޢު ބިން ޢަބްދުލްޣަފޫރު


Maradona Ge Kulli Vakivun - Mulhi Football Aailaa Ah Bodu Hithaama Eh - Vaguthu\nމަރަޑޯނާގެ ކުއްލި ވަކިވުން، މުޅި ފުޓުބޯޅަ އާއިލާއަށް ބޮޑު ހިތާމައެއް\nއެއީ 1986 ވަނަ އަހަރުގެ ފީފާ ވޯލްޑް ކަޕުގެ ފައިނަލެވެ. މެކްސިކޯގައި ބޭއްވި ފައިނަލް މެޗުގައި ބައްދަލުކުރީ އާުޖެންޓީނާ އާއި ވެސްޓް ޖާމަނީ އެވެ. ޖުމްލަ 114،600 ކުޅިބެލުންތެރިންގެ ހާޒިރުގައި އެ މެޗު ފެށުމުގެ ކުރިންވެސް އާޖެންޓީނާގެ ސަޕޯޓަރުން އެއް ކަމަކަށް އެއްބަސްވެއެވެ. އެއީ އެ ޓީމުގައި ހުނަރުވެރި ކުޅުންތެރިޔާ ޑިއެގޯ މަރަޑޯނާ ހުރުމެވެ.\nކަން ދިމާކުރިގޮތުން އެފަހަރުގެ ތަށި އުފުލާލީވެސް އާޖެންޓީނާއިންނެވެ. މި މުބާރާތުގައި އޭނާގެ މަޝްހޫރު "ހޭންޑް އޮފް ގޯޑް" ގޯލު ފެނިގެންދިއުންވީ އޭނާގެ ކުޅަދާނަކަމާއި ހުށިޔާރުކަން ގިނަބަޔަކަށް އަޅައިގަތް ކަމަކަށެވެ. އިންގްލޭންޑާއި ދެކޮޅަށް ކުޅުނު އެ މެޗުގައި އޭނާ އަތުން އެ ބޯޅަ ގޯލުގެ ތެރެއަށް ވައްދާލިއިރު ކުޅިބެލުންތެރިން ވެސް ތިބީ ވާނުވާގައެވެ. ހުދު ރެފްރީއަށްވެސް ކަން ހިނގައިދިޔަ ގޮތެއް ސާފެއް ނުވިއެވެ.\nމިދައްކަނީ ވޯލްޑްކަޕްގައި މަރަޑޯނާ އެންމެ ބޮޑަށް ވިދާލި މުބާރާތުގެ ވާހަކައެވެ. މި ނޫނަސް އެކި މުބާރާތްތަކުގައި އޭނާގެ ވިދުން ކުޑަވެގެނެއް ނުދެއެވެ. ކުލަބް ލެވެލްގައިވެސް އަދި ބައިނަލްއަޤްވާމީ ލެވެލްގައިވެސް އޭނާގެ ހުނަރުތަކާއި ޤާބިލްކަމަކީ ފަހަކާއި ޖެހެންދެން ގިނަ ކޯޗުން އަދިވެސް ދައްކަމުން އަންނަ ވާހަކައެކެވެ.\nމަރަޑޯނާގެ ޕްރޮފެޝަނަލް ފުޓުބޯޅަ ހަޔާތުގައި އޭނާއަށް އޮންނަ ސަޕޯޓެއްގެ ބޮޑުކަމުން އެ ޤައުމުގެ ރައްޔިތުން އަބަދުވެސް ދެއްކި އެއް ވާހަކައެއް އޮވެއެވެ. "މަރަޑޯނާއަކީ އާޖެންޓީނާއެވެ. އާޖެންޓީނާއަކީ މަރަޑޯނާއެވެ." މި މާނަފުން ބަސްކޮޅުންވެސް މަރަޑޯޯނާގެ މުހިއްމުކަމާއި އޭނާއަށް ސަޕޯޓަރުން ދޭ އިހްތިރާމާއި ލޯބި ހާމަވެގެންދެއެވެ.\nމަރަޑޯނާގެ ފުޓުބޯޅަ ހަޔާތަށް ވިސްނާލައިފިނަމަ ހަޔާތުގެ އަޑިގުޑަންތަކާއި އޮއިވަރުގައި އެތައް ފަހަރަކު ވެއްޓި އަނެއްކާ ހިތްވަރުލައި ހަށިފޮޅާ ތެދުވުމުގައި އޭނާގެ ހިތްވަރު ފެންނާނެއެވެ. ފުޓްބޯޅަ މެޗެއްގައި އޭނާ ކާމިޔާބުކުރި ”ހޭންޑް އޮފް ގޯޑް“ ގޯލަކީ އަދުގެ ކުޅިވަރުގެ ތަޖުރިބާކާރުންވެސް ހުއްޓާނުލާ ދައްކަމުން އަންނަ ވާހަކައެކެވެ. މި ނޫނަސް އޭނާގެ ކާމިޔާބު ފުޓުބޯޅަ ކެރިއަރުގައި ހުނަރުން ފުރިގެންވާ އެތަކެއް ލަނޑުތަކެއް ވެއެވެ.\nޑްރަގްގެ ވަބާއާއެކު މަރަޑޯނާގެ ކެރިއަރަށް ބޮޑު ވެއްޓުމެއް\nއިޓަލީގެ ނާޕޮލީގައި ކާމިޔާބު އަހަރުތަކެއް އޭނާ ހޭދަކުރިއެވެ. އެއީ 1984 ވަނަ އަހަރެވެ. އޭރު އެ ކުލަބުގެ ސަޕޯޓަރުން ބުނީ "އަހަރެމެން އަޑިގުޑަނުން އަރުވައިދޭ ބަތަލު އަތުވެއްޖެ" މިހެންނެވެ. އޭނާ ނާޕޮލީއަށް ސޮއިކުރީ އޭރު އިޓަލީ ފުޓުބޯޅައިގައި އޭސީ މިލާނާއި ޔުވެންޓަސްއާއި އިންޓަމިލާނާއި ރޯމާގެ އެންމެ ގަދަޔަށް ކުޅެމުންދިޔަ ދުވަސްވަރުއެވެ. މަރަޑޯނާ ނާޕޮލީއާއި ގުޅުނުއިރު އެ ކުލަބުގެ ސަޕޯޓަރުން ތިބީ އެއްވެސް އުއްމީދެއް ނެތިއެވެ. ނަމަވެސް މަރަޑޯނާ އައުމާއެކު އެ އުއްމީދު އާވެގެންދިޔައެވެ.\nކަން ވެގެންދިޔައީ ނާޕޮލީގެ ސަޕޯޓަރުން ބޭނުންވި ގޮތަށެވެ. މަދު ދުވަސްކޮޅެއްގެ ތެރޭގައި އޭނާއަށް އެ ކުލަބުގެ ކެޕްޓަން ބޭންޑު ދިނެވެ. ނާޕޮލީގެ ފުޓުބޯލަ ތާރީހުގައި ފުރަތަމަ ފަހަރަށް އިޓާލިއަން ޗެމްޕިއަންޝިޕް 1986 ވަނަ އަހަރު ހޯދިއެވެ. އަދި ފަހަރަކަށްވުރެ ފަހަރެއް އޭނާގެ ވިދުން ގަދަވެ މުޅި އިޓަލީއަށް އޭނާގެ ނުފޫޒު ފޯރިއެވެ. އިޓަލީގެ ފާރުތަކާއި ކުރީގެ ބިނާތަކުގައި މަރަޑޯނާގެ ތަސްވީރު ކުރެހުމާއި، އެ ދުވަސްކޮޅު އުފަންވި ތުއްތު ކުދިންނަށް މަރަޑޯނާގެ ނަން ކިޔުން ވެގެންދިޔައީ އޭނާއަށް އޮތް ލޯބި ހާމަވެގެންދިޔަ ކަމަކަށެވެ.\nއަހަރަކަށްފަހު އަހަރެއް ފާއިތުވެގެންދިޔަ އެވެ. އޭނާގެ ވިދުން ގަދަވިނަމަވެސް ފަރުދާގެ ފުރަގަހުން މަރަޑޯނާ ދިޔައީ މަސްތުވާތަކެތި ބޭނުންކުރަމުންނެވެ. އެކަން އޭނާގެ ކުލަބު ނާޕޮލީއަށް ފަޅާއެރުމާއެކު އޭނާ 70،000 ޑޮލަރުން ޖޫރިމަނާކޮށް އަދަބުދިނެވެ. އެއީ ޕްރެކްޓިހާއި މެޗުތައް ހާޒިރުނުވެ ތަފާތު އުޒުރުތައް ދެއްކުމާއެކުވެސް މެއެވެ. ޖުމްލަ 15 މަސްވަންދެން ސަސްޕެންޝަނުގައި ހުރުމަށްފަހު އޭނާ އެނބުރި ކުޅުމުގެ ތެރެއަށް ގެންނަން ނާޕޮލީން ބޭނުންވިއެވެ. ނަމަވެސް އޭގެފަހުން ހެދި ޓެސްޓުތަކުންވެސް އޭނާ މަސްތުވާތަކެއްޗަށް ފައްސިވުމާއެކު ނާޕޮލީއަށް އޭނާ ދޫކޮށްލުން ނޫން އިތުރުގޮތެއް ނެތެވެ. އޭނާ އެ ކުލަބުން ރިޓަޔާވީ އެ ކުލަބުގައި މަރަޑޯނާ ބޭނުންކުރި ޖާރޒީ ނަންބަރު 10 ރިޓަޔާކުރުމަށްފަހު އެވެ.\nއެއަށްފަހު މަރަޑޯނާ ވަނީ މިހާރު އެ ޤައުމުގެ ތަރި ލިއޮނަލް މެސީ ވިދާލި ނެވެލް އޯލްޑް ބޯއިސް އާއި ސްޕެއިންގެ ސެވިއްޔާއާއި އާޖެންޓީނާގެ ބޮކަ ޖޫނިއާސްއަށް ކުޅެފައެވެ. ނަމަވެސް މީގެން އެއްވެސް ކުލަބެއްގައި އޭނާއަށް މާ ގިނަ ދުވަހަކު ފައި ހަރުކުރެވޭ ގޮޮތެއް ނުވިއެވެ. ހުރިހާވެސް މައްސަލައަކީ އޭނާ މަސްތުވާތަކެއްޗަށް އޮތް ދެވިހިފުމެވެ.\nކޯޗިން ކެރިއަރުގެ ތެރެއަށް، ރަނގަޅު ތަޖުރިބާއަކަށް ނުވި\nކާމިޔާބު ފުޓުބޯޅަ ކެރިއަރަކަށްފަހު ގިނަބަޔަކު ހީކޮށްގެން ތިބީ ކޯޗިންގައި އޭނާގެ ތަފާތު ފެންނާނެ ކަމަށެވެ. އެންމެ ފުރަތަމަ އާޖެންޓީނާގެ ދަށް ފަންތީގެ ޓީމުތަކުގެ ކޯޗުކަން 1994 ވަނަ އަހަރު ފެށިއެވެ. އެއަށްފަހު 2008 ވަނަ އަހަރު އޭނާ ފެނުނީ އާޖެންޓީނާގެ ޤައުމީ ޓީމުގެ ހެޑު ކޯޗުކަމުގެ މަޤާމުންނެވެ. އެފަހަރު އާޖެންޓީނާ ވޯލްޑްކަޕަށް ކޮލިފައިވީ ކިރިޔަ ކިރިޔާއެވެ. މިފަހަރުވެސް އޭނާގެ ކެރިއަރަށް ހިޔަނި އެޅުނީ އޭނާގެ އަހުލާގުގެ ސަބަބުންނެވެ. އިންޓަވިއުތަކުގައި އައުގުރާނަ ގޮވުމާއި ގުޅިގެން އޭނާއަށް ފީފާއިން ސަސްޕެންޝަނެއް އައެވެ. ނަމަވެސް އާޖެންޓީނާ އެފްއޭއިން އެފަހަރު ވޯލްޑްކަޕަށްފަހު ވެސް އޭނާގެ އެއްބަސްވުން އާކުރިއެވެ. ނަމަވެސް އަނެއްކާވެސް ފެނިގެންދިޔައީ މަރަޑޯނާގެ ބޯހަރުކަމާއި ގޮތް ދޫނުކުރުމެވެ. ނަތީޖާއެއްގެ ގޮތުން އޭނާ އެ މަޤާމުން ވަކިކުރަން ޖެހުނެވެ.\nއެއަށްފަހު 2011 ވަނަ އަހަރު ޑުބާއިގެ ކުލަބް އަލް ވަސްލުގެ ހެޑު ކޯޗުކަން އޭނާއަށް ލިބުނެވެ. ނަމަވެސް ނަތީޖާތަށް ދަށްވުމާއެކު އޭނާ އެ މަޤާމުން ޖެހިގެން އައި އަހަރު ވަކިކުރިއެވެ.\nއެއަށްފަހު 2017 ވަނަ އަހަރު އަނެއްކާވެސް މެދުއިރުމަތީގެ ޤައުމެއް ކަމަށްވާ ޔޫއޭއީގެ ދެވަނަ ޑިވިޝަނުގެ ކުލަބެއްގެ ކޯޗުކަމާއި އޭނާ ހަވާލުވިއެވެ. އެ ކުލަބުން އޭނާއަށް ހަވާލުކުރި ޓާގެޓް ކަމަށްވާ އެ ޓީމު ފުރަތަމަ ޑިވިޝަނަށް ކޮލިފައިކޮށްދިނުމުގެ ޓާގެޓް ހާސިލުނުވުމުން އަނެއްކާވެސް އޭނާ ވަކިކުރިއެވެ.\nމަރަޑޯނާގެ ހިތުގެ ބަލި ބޮޑުވެ ސިއްހީ ހާލަތު ދަށްވުން\nމަރަޑޯނާގެ ސިއްހީ ހާލަތު ގޯސްވެގެން އެކި ކަންކަމަށް ފަރުވާ ހޯދައިފައިވެއެވެ. އެ ގޮތުން ދެ ފަހަރެއްގެ މަތިން ހާޓްއެޓޭކެއް ޖެހުނުއިރު، ހެޕަޓައިޓިސް އަށް ވަނީ ފަރުވާ ހޯދައިފަ އެވެ. އަދި މީގެ އަހަރުތަކެއް ކުރިން އޭނާ ވަނީ ގޭސްޓްރިކް މައްސަލަތަކުގެ ސަބަބުން ބައިޕާސް ސާޖަރީއެއް ހަދައިފަ އެވެ.\nއާޖެންޓީނާގެ މީޑިއާ ރިޕޯޓްތައް ބުނާގޮތުން މަރަޑޯނާގެ ދިރިއުޅުމުގައި އޭނާ މީގެ ކުރިން އުޅެފައި ހުރި ގޮތުން ސިއްހީ ގިނަ މައްސަލަތަކެއް ކުރިއަށް އޮތްތަނުގައި ވެސް ކުރިމަތިވާނެކަން އޭނާގެ ޕާސަނަލް ޑޮކްޓަރު މީގެ ދެ އަހަރު ކުރިން ވަނީ އަންގައިފަ އެވެ.\nމަރަޑޯނާ މަރުވި ސަބަބަކީ ހިތް ހުއްޓުމެވެ. ޑޮކްޓަރުން ފާހަގަކުރާ ގޮތުުގައި މަރަޑޯނާގެ މަރުގެ ފަހަތުގައިވަނީ ކުރިންސުރެއް ފެށިގެން އޭނާ ބޭނުންކުރަމުން އައި ޑްރަގްތަކެވެ. އަދި ސިއްހަތަށް ގެއްލުންހުރި ދިރިއުޅުމުގެ ވައްޓަފާޅިއެވެ.\nނޮވެމްބަރު 26, 2020 00:27\nމެރެޑޯނާ މަރުވުމުން RIP އޭ ކިޔާ އަޅުގަނޑުމެން ސައްތައިން ސައްތަ މުސްލިމުން ކަމަށް ދަޢުވާ ކުރާ މީހުން އުޅޭތީ މައްސަލައަކީ! އައުޓް އޮފް ރެސްޕެކްޓް އޭ ކިޔާފައި އިސްލާމް ދީނުގާ ނޯވޭ ކާފިރުން މަރުވީމާ ދުއާކުރާކަށް، އަސްލާމް ދީނަކު ނޯވޭ އެމީހުންގެ ދީނީ ދުވަސްތަކުގައި އެމީހުންނަށް ތަހުނިޔާ ކިޔާކަށް، އެކަމަކު ކިތައް ދިވެހިން ބާ ހެޕީ ދިވާލީއާ ކިރިސްމަސް ވިޝްއަކާއި އަނެއް ވިޝްއެއް މިކުރަނީ! ދެން ބުނާނެ ކިހިނެތްބާއޭ އެނގެނީ މިވަނި މީހަކު މަރުވީ ކާފަރެއްގެ ގޮތުގައި ކަމެއް ނޫނީ މުސްލިމެއްގެ ގޮތުގައި ކަމެއް، ބަލަ މީހާ ގެ އަމަލު ބުނެދޭ މީހާއަކީ ކޮންކަހަލަ މީހެއްކަން، ދެން ﷲ މޮޅަށް ދެނެވޮޑިގަންނަވާނީ އޭނާގެ ހިތުގައި އޮތް އެއްޗެއް! ދެން ބުނާނީ ނޫންތޯ ފިރުއައުނު މަރުވީ ކިހިނެތްކަންވެސް ކިހިނެތް ހޭ އެނގެނީ، އަބޫ ޖަހުލުގެ ހިތުގައި އޮތް އެއްޗެއް ވެސް އަހަރެމެންނަކަށް ނޭނގޭ ނޫންހޭ! މީ މިއަދު ގިނަ މީހުންގެ ފެންވަރު ، ފުރަތަމަ އެބަޖެހޭ އިސްލާމް ދީން ދަސްކުރަން، އީވާ ޢަބުދުﷲ ބުނާ އިސްލާންދީނެއް ނޫން އިނގޭތޯ، ﷲ ބާވައިލެއްވި އިސްލާމް ދީން ދަސްކުރަން އެބަޖެހޭ، އެހެންނޫން ކަމުގައިވާނަމަ އެބައިމީހުން ބޭނުންވާ ކަމަކީ ޖަދަލުކުރުން، ހަގީގަތް ގަބޫލުކުރަން ބޭނުންނުވާ މީހުން އަބަދުވެސް ޖަދަލު ކުރާނެ\nނޮވެމްބަރު 26, 2020 10:19\nތަންކޮޅެއް ރެސްޕެކްޓިވް އެއްޗެއް ލިޔުނިއްޔާ ހަމަޖެހުން ގާއިމުވާނެ. ތިކަހަލަ ނެގެޓިވް މީހުން އުޅޭތީ ދުނެޔޭގައި ހަމަޖެހުން ނޯންނަނީ. އެމީހަކު މަރުވުމަށް ފަހު އެމީހަކާ މެދު ކަންތައް ވެދާނެ ގޮތް އެނގޭނީ އެކަލާނގެއަށް އެހެން އިންސާނުން އެކަމާ ބަހުސް ކުރާކަށް ނުޖެހޭނެ.\nނޮވެމްބަރު 26, 2020 04:30\nވަރަށް އިބުރަތްތެރި ފިލާވަޅެއް ލިއްބައިދޭ ލިއުމެއް..ނަމަވެސް އެއީ ވިސްނައިފި އަޅަކަށެވެ.އިސްލާހުވަމާ ހިނގާށެވެ. ވަގުތަކީ ކުރު އެހާމެ މުހިންމު އެއްޗެކެވެ. ﷲއީ ރަޙްމާންވަންތަ ރަޙީމްވަންތަ އެންމެހާކަންކަމަށް ކުޅަދުންވަންތަ އަޅަމެންގެ ވެރި އިލާހެވެ.އިޚްލާސްތެރި ކަމާއި އެކު ޚާލިސް ހިތަކާއިއެކު ފުއްސެވުމާއި،ރުއްސެވުމާއި އެކަލާންގެ ދެއްވާނޭ ރަޙްމަތަށް އެދޭށެވެ. ދުނިޔެއާއި އާޚިރަތަށް ޓަކައެވެ.ހަމަ ކަށަވަރުން އަޅަމެން އެނބުރިދާހުށީ ޚާލިގުވަންތަ އެންމެހާކަންކަން މޮޅަށް ދެނެވޮޑިގެންވާ އެންމެހާ ކަމަކަށް ކުޅަދުންވަންތަ އެއްކައުވަންތަ އިލާހު ﷲ ގެ ޙަޒުރަތަށެވެ.މިފަދައިން ވިސްނާ އަމަލުކުރާ ބައެއް ކަމުގައި އަޅަމެން ލައްވާށި.އާމީން،ޔާރައްބަލްޢާލަމީން.ވަލްޙަމްދުލިއްލާހި.\nނޮވެމްބަރު 26, 2020 08:24\nޑުރަގު މީހުން ހިތާމާ ގަ އި ބަ އިވެރިވޭ ބާ؟


Luthufee Embassy Foruvee Sarukaarun, Ekan Raees ah Ves Egeyne - vNews.mv\nއަހުމަދު ހަމީދު އާދަމް 25 June 2019, 10:58\nނޮވެމްބަރު 3، 1988 ވަނަ ދުވަހު ރާއްޖެއަށް ދިން އުދުވާނީ ހަމަލާ ރޭވުމުގައި އިސްކޮށް ހުރި ހ. ހާޖަރާގޭ އަބްދުﷲ ލުތުފީ، ލަންކާގައި ހުންނަ ދިވެހި އެމްބަސީގައި ހުރިކަން ރައީސުލްޖުމްހޫރިއްޔާއާއި ސަރުކާރުގެ އެންމެ އިސްވެރިންނަށް އެނގިވަޑައިގަންނަވާކަމަށާ ސަރުކާރުން މަސައްކަތްކުރީ ލުތުފީއަށް ހިމާޔަތްދީ އެމްބަސީގައި ގެންގުޅުމަށްކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nކުރީގެ މިނިސްޓަރު އުމަރު މިހެން ވިދާޅުވީ އަބްދުﷲ ލުތުފީ ފުލުހުންގެ ބެލުމުގެ ދަށުގައި ކޮޅުނބުގައި އެބަހުރި ކަމަށް ފުލުހުން ހާމަކޮށްފައިވަނިކޮށެވެ. އަދި އޭނާ ހައްޔަރުކޮށްފައިވަނީ މެއި 1 ވަނަ ދުވަހު ސްރީލަންކާގެ ކޮލަމްބޯގައި ހުންނަ ދިވެހިރާއްޖޭގެ އެމްބަސީއަށް އަބްދުﷲ ލުތުފީ ހާޒިރުވުމާ ގުޅިގެންކަމަށްވެސް ފުލުހުން ރޭ ވަނީ ބުނެފައެވެ. ފުލުހުން މިކަން ހާމަކޮށްފައިވަނީ ލުތުފީ، ލަންކާގައި ހުންނަ ދިވެހި އެމްބަސީގައި ހުރިކަން އުމަރު "ފަޅާއަރުވާލުމުން"ނެވެ.\nވީނިއުސްއަށް މިއަދު ދެއްވި ބަސްދީގަތުމެއްގައި ކުރީގެ ހޯމް މިނިސްޓަރު އުމަރު ވިދާޅުވީ ސަރުކާރުން މަސައްކަތްކުރުވީ ލުތުފީ ފޮރުވަންކަމަށާ އެއީ ޚިޔާނާތުގެ އަމަލެއްކަމަށެވެ. އަދި ސަރުކާރުން މި ހުރިހާ ދުވަހު ރަސްމީ އިއްޒަތުގައި ބޮޑު ކުށްވެރިއަކު، ދައުލަތުގެ އިމާރާތެއްގައި ގެންގުޅުމަކީވެސް ކުށެއްކަމަށެވެ.\nލަންކާގައި ހުންނަ ދިވެހި އެމްބަސީގައި ލުތުފީ ބެހެެއްޓީ ލަންކާގައި ހުންނަވާ ދިވެހި ސަފީރުކަމަށްވާނަ އޭނާ ކުރައްވާފައިވަނީ3އަހަރުގެ ޖަލު ހުކުމެއް އަންނަފަދަ ކުށެއްކަމަށާ އަދި މިހާ ގިނަ ދުވަސްވަންދެން ލުތުފީ، ލަންކާގައި ހުންނަ އެމްބަސީގައި ހުރީ ފުލުހުންގެ ބެލުމުގެ ދަށުގައިކަމަށްވާނަމަ އެއީވެސް ކުށެއްކަމަށް އުމަރު ވިދާޅުވިއެވެ.\n"ޔަގީންވާކަމަކީ ކޮންމެވެސް އެއް ފަރާތަކުން މި ތިބީ މި ކުށްކޮށްގެން. ފުރަތަމަ ކަމަކީ މިކަން ކުރީ ލަންކާގައި ހުންނަވާ ސަފީރުނަމަ އޭނާ އެކުރީ ކުށެއް. ކުށްވެރިއަކު ފޮރުވުމަކީ3އަހަރުގެ ޖަލު ހުކުމެއް އަންނާނެފަދަ ކުށެއް." އުމަރު ވިދާޅުވިއެވެ.\nއުމަރު ވިދާޅުވީ އެއްވެސް ކުށްވެރިއެއް ތަނެއްގައި ބެހެއްޓޭނީ އެކަން ހިއުމަންރައިޓްސް ކޮމިޝަނަށް އަންގާ، އެ ކޮމިޝަންގެ ހުއްދަ ހޯދައިގެންކަމަށެވެ. އެއީ އެންޓިޓޯޗާ ގާނޫނުގައި ބުނާގޮތްކަމަށާ އެހެންކަމުން ފުލުހުން ކޮށްފައިވަނީވެސް ގާނޫނީ ކުށެއްކަމަށް އުމަރު ވިދާޅުވިއެވެ.\nއުމަރު ވިދާޅުވީ ލުތުފީގެ ކަންކަން "ފަޅާއަރުވާލުމުން" ފުލުހުން ބަޔާނެއް ނެރުނީ އޮޅުވާލާ، ކަންކަން ފޫބައްދަންކަމަށެވެ.\nލުތުފީ މި ހުރިހާ ދުވަހު ލަންކާގެ އެމްބަސީގައި ހުރިކަން ސަރުކާރުގެ އިސްވެރިންނަށް އެނގިވަޑައިގަންނަވާނެތޯ ދެންނެވުމުން އުމަރު ވިދާޅުވީ އެކަން ރައީސުލްޖުމްހޫރިއްޔާ އިބްރާހިމް މުހައްމަދު ސާލިހަށްވެސް އަދި ސަރުކާރުގެ އިސްވެރިންނަށްވެސް އެނގިވަޑައިގަންނަވާނެކަމަށެވެ. އަދި ސަރުކާރުން މަސައްކަތްކުރީ ރައްޔިތުންނަށް އޮޅުވާލައިގެން އޭނާއަށް ހިމާޔަތްދީގެން އެމްބަސީގައި ގެންގުޅެންކަމަށްވެސް އުމަރު ވިދާޅުވިއެވެ.\n"100 ޕަސެންޓް މިކަން ރައީސަށްވެސް އެނގިވަޑައިގަންނަވާނެ. އަދި ސަރުކާރުގެ އިސްވެރިންނަށްވެސް އެނގިވަޑައިގަންނަވާނެ." އުމަރު ވިދާޅުވިއެވެ.


IS Ge Hanguraamaverin Afghanistan Ga Vazanveri Vanee - Vaguthu\nއައިއެސްގެ ހަނގުރާމަވެރިން އަފްޣާނިސްތާނުގައި ވަޒަންވެރިވަނީ\nއިސްލާމިކް ސްޓޭޓް (އައިއެސް) ގެ ހަނގުރާމަވެރިން އަފްޣާނިސްތާނުގެ އުތުރުން އޮންނަ ބިމެއްގައި ވަޒަންވެރިވާން ފަށައިފިއެވެ.\nގައުމުން ބޭރުގެ ސިފައިން އަފްޣާނިސްތާނުން ފައިބަމުންދާ މި ދަނޑިވަޅުގައި އައިއެސް ޖަމާއަތުގެ ހަނގުރާމަވެރިން އަފްޣާނިސްތާނަށް ވެރިވެފައިވާ ކަމުގެ އިންޒާރު ރަޝިޔާގެ ފޮރިން މިނިސްޓަރު ސާޖެއީ ލަވްރޯވް ވަނީ ދެއްވައިފިއެވެ.\n"އައިއެސްގެ މީހުން އަފްޣާނިސްތާނުގައި ވަޒަންވެރިވަމުން ދާއިރު އެކަމަށް ހާއްސަ ސަމާލުކަމެއް ދީގެން ބަލަން ޖެހޭ" މިނިސްޓަރު ވިދާޅުވިއެވެ.\nލަވްރޯވް ވަނީ އަފްޣާނިސްތާނުގެ ސަރުކާރުން ސުލްހަ ގާއިމްކުރަން ނިންމާފައިވާ ޕްރޮޖެކްޓަށް އަމަލުކުރަން ލަސްކުރަމުން ދާކަން ފާހަގަ ކޮށްފައެވެ. އެ ޕްރޮޖެކްޓަށް އަމަލުކުރުން ލަސްވެގެން ދިޔުމުގެ ސަބަބުން ގައުމުގެ ސަލާމަތައް ނުރައްކަލުގެ ހިޔަނި އެޅިގެން ގޮސްދާނެ ކަމަށް ބުނެއެވެ. އަފްޣާނިސްތާނުގެ އުތުރުގައި އައިއެސް ޖަމާއަތުން އެމީހުންގެ ޓެރިޓަރީ ވަރުގަދަ ކުރަމުންދާކަމަށް މީޑިއާ ރިޕޯޓުތައް ބުނެއެވެ. އަދި މިހާރު އަފްޣާނިސްތާނުގެ ސަލާމަތީ ބާރުތައް އޮތް ހާލަތައް ބަލައި، މި ހާލަތުގެ ނާޖާއިޒް ފައިދާ އައިއެސްއިން ނަގަމުން އަންނަ ކަމަށް ތުހުމަތު ކޮށްފައިވެއެވެ.\nއަފްޣާނިސްތާނުގެ އުތުރުގައި އައިއެސް ހަރަކާތްތެރިވުމާއި ގުޅިގެން ދެކުނު އޭޝިއާގެ ގައުމުތަކުން ވެސް އަންނަނީ ކަންބޮޑުވުން ފާޅުކުރަމުންނެވެ.\nމިދިޔަ ހޮނިހިރުު ދުވަހު ތާލިބާނުން ވަނީ 23 ޑިސްޓްރިކްޓް ސެންޓަރު ބަލާފައެވެ. އޭގެ ތެރޭގައި 11 ސަރަހައްދަކީ އުތުރުގެ ސަރަހައްދުތައް ކަމަށް މީޑިއާ ރިޕޯޓުތައް ބުނެއެވެ.\nރިޕޯޓުތައް ބުނާގޮތުން އަފްޣާނިސްތާނުގެ 400 އެއްހާ ސަރަހައްދުގެ ތެރެއިން 176 ސަރަހައްދު ކޮންޓްރޯލް ކުރަމުން އަންނަނީ ތާލިބާނުންނެވެ. އަފްޣާނިސްތާން ސަރުކާރުގެ ބާރު ހިންގާ ސަރަހައްދުތަކުގެ ގޮތުގައި ފާހަގަ ކުރެވިފައިވަނީ 78 ސަރަހައްދެކެވެ.\nތިކަހަލަ ހުރިހާ ކުނިބުންޔެއް ޖަމާވާނެ އެމެރިކާ ނެތް ތަންތާނގަ. ނަ ސީބެއް ރާއްޖޭގަ އެމެރިކަން ބޭ ސް އެއް އޮންނަކަން\nޖުލައި 5, 2021 19:04\nއެމެރިކާ އަކީ މިނިވަންކަމުގެ ދަންމަރެވެ.


Meehun: Rap lavaige dhuniyeygai Rydey ves athu nuvey | ThePress\nރައްޔާނު މުހައްމަދު، ރައިޑޭ އަކީ މިހާރު ރާއްޖޭގައި ފިޔަޖަހަމުން އަންނަ އެންމެ ކުޅަދާނަ ރެޕް އާޓިސްޓުންގެ ތެރޭގައި ހިމެނޭ އެކަކޭ ބުނުމަކުން ދޮގަކަށް ނުވާނެވެ. އއ. މަތިވެރިއަށް އުފަން، އުމުރުން 21 އަހަރުގެ ރައިޑޭ އަކީ އޭނާގެ އަޑުން އެތައް ބައެއްގެ ހިތްތައް ކަތިލާފައިވާ ފަންނާނެކެވެ. އެހާ ވެސް ލަވަ ކިޔުން ފުރިހަމައެވެ.\nރެޕް ލަވައިގެ ދުނިޔެއަށް ވަދެވުނު ގޮތް ހިއްސާ ކުރަމުން ރައިޑޭ ބުނީ، ފުރަތަމަ އޭނާ ކިޔާފައިވާ ލަވަ ހެދީ އޭނާ އާ ރައްޓެއްސަކާ އެކު ކަމަށެވެ. އެ ލަވަ ކިޔަން ހަމަޖެއްސީ އެހެން މީހެއް ކަމަށާއި ކަން ދިމާ ކުރި ގޮތުން ލަވައިގެ ރެކޯޑިން އޮތް ދުަވަހު ލަވަ ކިޔަން ހަމަޖައްސާފައި ވާ މީހާއަށް ނާދެވުމުން އެލަވަ ކިޔަން އޭނާއަށް ޖެހުނީ ކަމަށް ރައިޑޭ ބުނެއެވެ.\nރައްޓެއްސަކާއެކީ ލަވައެއް ހަދަން ވެގެން، ދެން އެލަވަ ހަދާފަ، ކިޔަން އޮތީ އަސްލު އެހެން މީހެއް، އެކަމަކު އޭނާއަށް އެދުވަހު ނާދެވިގެން އެދުވަހު އެބައި އެޅީ، އެހިސާބުން ރެޕް ކުރަން ފެށުނީ\nރައްޔާން މުހައްމަދު (ރައިޑޭ)\nއެ ލަވައަށް ތަފާތު ކޮމެންޓު ލިބުނު އިރު އެއްބައި މީހުން ވަނީ ވަރަށް ރީތި ކަމަށް ބުނެފައެވެ. ނަމަވެސް އަނެއް ބައި މީހުންނަށް އެލަވަ "އެހާ އެހާ" އެއް ނޫނެވެ.\nއެއީ މާޒީކަމަށް ބަލަމާ ހެއްޔެވެ؟ މިހާރު އޭނާ ހުށަހަޅާ، ނުވަތަ ކިޔާ ލަވަތަކަށް ލިބޭ ތަރުހީބު ކުޑައެއް ނޫނެވެ. ލިބެމުން އަންނަނީ ގިނައިން ޕޮޒިޓިވް ކޮމެންޓެވެ. ރައިޑޭ ބުނާގޮތުގައި މިހާރު ނެގަޓިވް ކޮމެންޓު ވަރަށް ނާދެއެވެ.\nރައިޑޭ އޭނާގެ ސަޕޯޓަރުންނާއެކު\nރައިޑޭ އަކީ އަމިއްލައަށް ލަވަ ލިޔެ، ކިޔާ ވެސް ފަންނާނެކެވެ. އޭނާ އެންމެ ފުރަތަމަ ކިއި ލަވައަކީ "ފަރުވާ" އެވެ. އެއީ 2017 ވަނަ އަހަރެވެ.\nމިހާތަކަށް ގިނަ ލަވަތަކެއް ރައިޑޭ ކިޔާފައި ވާއިރު އެ ލަވަތަކުގެ ތެރެއިން އޭނާއަށް އެންމެ ކަމުދާ ލަވައަކީ "އުއްޑުން" މި ލަވައެވެ.\nރައިޑޭ ބުނާ ގޮތުގައި އަޑު ރީތިކޮށް ބެހެއްޓުމަށް އޭނާއަށް އެހާބޮޑަށް ސަމާލުކަމެއް ނުދެވެއެވެ.\nއަޑު ރީތިކޮށް ބެހެއްޓުމަށް، އަސްލު ވަރަށް ނުބެލޭ އަޑަށް، އެހެން ވަކި ޕްރޮސީޖާ ތަކެއް ނުހުރޭ ފްލޯ ކުރާ، ނަމަވެސް ޝޯ ނުވަތަ ލަވައެއް ރިކޯޓު ކުރާނަމަ ހޫނު އެއްޗެއް ބޯލަނީ، ރިކޯޑިންގަ ހޫނު ފެން.\nރައްޔާނު މުހައްމަދު (ރައިޑޭ)\nރައިޑޭ އަށް މި ދާއިރާއިން އެންމެ ބޮޑު އެހީތެރިކަމެއް ލިބެނީ އެންމެ ކައިރީގައި އުޅޭ މީހުންގެ ފަރާތުން ކަމަށް އޭނާ ބުނެއެވެ. އަދި ރެޕް އާޓިސްޓުން ކަމަށްވާ ޕެސްޓު، މާޓު އަދި ޓޯއީގެ ފަރާތުން ވެސް އެހިތެރިކަން ލިބޭކަމަށް ރައިޑޭ ބުނެއެވެ.\nރައިޑޭ ބުނިގޮތުގައި އޭނާ އެންމެ ދެކެން ބޭނުންވާ ދުވަހަކީ މިކަން ކޮށްގެން އުޅޭ މީހުން (ރެޕް ކުރާ މީހުން) ދިރިއުޅުން އުޅެވޭ ވަރުގެ ޕްލެޓްފޯމް ތަކެއް އައުން ކަމަށް އޭނާ ބުނެއެވެ.\nމި ދާއިރާއިން ކުރިއަށް ދާން ބޭނުންވާ ފަރާތްތަކަށް ރައިޑޭ ދޭން ބޭނުންވާ މެސެޖަކީ ކުރިއަށް ދާން ބޭނުންވާނަމަ އެކަން އާދައަކަށް ހަދާ އެކަން ކޮންމެ ދުވަހަކު ކުރުމެވެ. ރައިޑޭ ބުނަނީ ގިނަ ދުވަސްވާ ވަރަކަށް ކުރިއަރައިގެން ދާނެ ކަމަށެވެ.\nކުރިއަށް ދެވެން އޮންނާނެ ގޮތަކީ ކޮންމެ ކަމެއްގަ ވިއަސް އެކަން އާދައަކަށް ހެދުން، ޑެއިލީކޮށް އެކަން ކުރުން، އެކަމެއް އެމީހާ ކުރާ ވަރަކަށް ކުރިއަރައިގެން ދާނެ، ގިނަ ދުވަސް ވާ ވަރަކަށް.\nރައިޑޭ އެންމެ ފަހުން ފެނިގެން ދިޔައީ" ކޯވަރެއް" މި ލަވައިންނެވެ. އެ ލަވައަށް ވަނީ ބޮޑު ތަރުހީބެއް ލިބިފައެވެ. ރައިޑޭ ސަޕޯޓަރުން ކައިރިން އެދެނީ ކުރިއަށް އޮތް ތަނުގައި އޭނާގެ ލަވަތައް އަޑުއަހުމެވެ. އަދި މިހާތަނަށް އޭނާ ސަޕޯޓަރުންގެ ފަރާތުން ލިބުނު ތަރުހީބަށް އޭނާ ވަނީ ޝުކުރު އަދާކޮށްފައެވެ.


Tsunami Gai Gellunu 200 Ah Vuren Gina Meehun Adhives Nufeney - Vaguthu\nސުނާމީގައި ގެއްލުނު 200 އަށް ވުރެން ގިނަ މީހުން އަދިވެސް ނުފެނޭ\nއިންޑޮނޭޝިޔާގެ ރަށެއް ކަމަށްވާ ސުލަވެސީގެ މެދުތެރެއަށް ފުލުފުލުން އައި ބިންހެލުންތަކާއި، ފުރަތަމަ އައި ބިންހެލުމާ ގުޅިގެން އެރި ސުނާމީގައި ގެއްލުނު 200 އަށް ވުރެން ގިނަ މީހުން އަދިވެސް ނުފެންނަ ކަމަށް އިންޑޮނޭޝިޔާގެ ނޭޝަނަލް ޑިޒާސްޓަރ މެނޭޖްމަންޓް އޭޖެންސީން ބުނެފިއެވެ.\nބާރުގަދަ ސުނާމީގެ ސަބަބުން މަރުވެފައިވާކަން މިހާތަނަށް ކަށަވަރުވި މީހުންގެ އަދަދު 1650 އަށް އަރާފައިވާއިރު މަރުވި މީހުންގެ ތެރެއިން 1423 މީހުންނަކީ ސުލަވެސީގެ ވެރިރަށް ޕާލޫގެ މީހުންނެވެ. ބިންހެލުމާއި، ސުނާމީއާ ގުޅިގެން މިހާތަނަށް 256 މީހަކަށް ވީނުވީއެއް ނޭނގި ވަނީ ގެއްލިފައެވެ.\nބިންހެމާއި ސުނާމީގެ ސަބަބުން އިންޑޮނޭޝިޔާގެ ޕާލޫ ގައި ދިރިއުޅޭ ފަރާތްތަކަށް ކާބޯތަކެތި ލިބުމުގައި ވަނީ ދަތި ތަކާއި ކުރިމަތިވެފައެވެ. އެޤައުމުގެ ނޫސްތަކުން ބުނާ ގޮތުގައި ސުނާމީއަށްފަހު ރަށުތެރޭގައި ލޫޓްވުންވަނީ އާއްމުވެފައެވެ.\nމިއީ ކާބޯތަކެތި ލިބުމުގައި ދިމާވެފައިވާ ދަތިތަކުގެ ސަބަބުން ވާކަމެއް ކަމަށްވެސް އެޤައުމުގެ ނޫސްތަކުން ބުނެއެވެ. މިގޮތުން ފިހާރަތަކުގައި ހުރި މުދާތައްވެސް ލޫޓްވަމުންދާ ގިނަ ބަޔަކު ވަނީ ހައްޔަރު ވެސް ކޮށްފައެވެ.\nއިންޑޮނޭޝިއަށް ރެކްޓަރ މިންގަޑުން 7.5 ގެ ބާރު މިނުގައި އައި ބިންހެލުމާއިއެކު އުފެދުނު ސުނާމީގައި 66000 އެއްހާ ގެދޮރުވަނީ ފަނާވެފައެވެ. އަދި މިހާދިސާގައި ގިނަ އަދަދެއް ކުޑަކުދިންނާއި އަންހެނުންވަނީ ކާނާއަށާއި ސާފު ފެނަށް ޖެހިފައެވެ. ކާނާއާއި ސާފުފެން ފޯރުކޮށްދިނުމުގެ މަސައްކަތް އިންޑޮނޭޝިޔާގެ ކަމާބެހޭ ފަރާތްތަކުންދަނީ ކުރަމުންނެވެ.\n"ޕެސިފިކް ރިންގް އޮފް ފަޔާ" ހިއްސާ ކުރާ އިންޑޮނޭޝިއާ އަކީ ގިނައިން ބިންހެލުންތައް އަންނަ އަދި އަލިފާން ފަރުބަދަ ގިނަ ގައުމެކެވެ. ރިންގް އޮފް ފަޔާ ސަރަހައްދުގެ ކަނޑުއަޑީގައި 400 އަށް ވުރެ އަލިފާން ފަރުބަދަ 25،000 މޭލުގެ ސަރަހައްދަކަށް ފެތުރިފައިވެއެވެ. 2004 ވަނަ އަހަރު އިންޑޮނޭޝިއާގެ ސުމަޓްރާއަށް 9.0 ގެ ބާރުމިނުގައި އައި ބާރުގަދަ ބިންހެލުމަކީ 1900 ވަނަ އަހަރުން ސުރެ މިހާތަނަށް5ވަނައަށް އެންމެ ބާރުގަދަ ބިންހެލުމެވެ. މި ބިންހެލުމުގައި ދުނިޔޭގެ ހިނގުމަށްވަނީ ބަދަލުތަކެއް އައިސްފައެވެ.


"Vaadhaveri kamah maruhabaa kiyan, wrestling match akah vegen nuvaane"\nވާދަވެރިކަމަށް މަރުހަބާ ކިޔަން އެކަމަކު ރެސްލިން މެޗަކަށް ވެގެން ނުވާނެ: ޗައިނާ\nޗައިނާ ފޮރިން މިނިސްޓްރީގެ ތަރުޖަމާން ވަންގް ވެންބިން: ވިދާޅުވީ ވާދަވެރިކަމުގެ ރޫހަކަށް ވާންވާނީ މަސްލަހަތު ކަމަށް\nއެމެރިކާގެ ރައީސް ކޮންގްރެސްއަށް ދެއްވި ބަޔާނުގައި ވިދާޅުވީ ޗައިނާއާ އަދި އެހެނިހެން ގައުމުތަކާ ވާދަ ކުރައްވާނެ ކަމަށާއި 21 ވަނަ ގަރުނު ކާމިޔާބު ކުރައްވަން އެދިވަޑައިގަންވާ ކަމަށެވެ. އަދި ވިދާޅުވީ ޗައިނާއާ އަރާރުން ވުމަށް ވުރެ ދުޅަހެޔޮ ވާދަވެރި ކަމެއް އެމެރިކާއަށް މުހިންމު ކަމަށެވެ.\nބައިޑަން ދެއްކެވި ވާހަކަތަކަށް އިޖާބަ ދެއްވައި ޗައިނާ ފޮރިން މިނިސްޓްރީގެ ތަރުޖަމާން، ވަންގް ވެންބިން ވިދާޅުވީ ވާދަވެރި ކަމުގެ ރޫހަކަށް ވާންވާނީ މަސްލަހަތު ކަމަށެވެ. ދެފައިގައި އެއްކޮށް ޖަހައި ވައްޓާލުން ނޫން ކަމަށެވެ. އަދި ވިދާޅުވީ މަސްލަހަތަށް ބުރަވެ ޗައިނާއާ އެމެރިކާ ވާދަކުރުމަކީ މައްސަލައެއް ނޫން ކަމަށާއި ތަބީއީ ގޮތުން ވެސް ވާދަވެރި ކަމަށް ހާޖަތު ޖެހެން ވާނެ ކަމަށެވެ. ތަރުޖަމާން ވިދާޅުވި ގޮތުން ވާދަވެރި ކަމަކީ ރެސްލިން މެޗެއް ކަމަށް ދެކިގެން ނުވާނެ އެވެ.\n"ވާދަވެރި ކަމަކީ ފަންނަކުން ކުރި ހޯދުން. ބިނާ ކުރަނިވި ގޮތުގައި ކުރިއަރައި ދިއުން،" ތަރުޖަމާން ވިދާޅުވި އެވެ. "މިސާލަކަށް ރޭސް ޖެހުން. ދުވުން" އޭނާ ވިދާޅުވި ގޮތުން ރެސްލިން މެޗަކުން އެފެންނަނީ ފަނާ ކުރަނިވި ވާދަވެރި ކަމެވެ.\nވިޔަފާރީގައި މަސްލަހަތު ނެތް މުއާމަލާތަކަށް ހުރަސް އަޅުއްވާނެ ކަމަށް ބައިޑަން ވިދާޅުވި ވިދާޅުވުމަށް ތަރުޖަމާން ވަންގް ވެންބިން ވިދާޅުވީ އެމެރިކާއިން މިހާރު ވެސް ވަނީ ވިޔަފާރީގެ ރޫހު ގެއްލުވާލާފައި ކަމަށާއި ދުޅަހެޔޮ ވިޔަފާރިއަށް އެެމެރިކާ ނޫފޫޒުފޯރުވާ ކަމަށެވެ. އަދި ވިދާޅުވީ ވިޔަފާރީގައި ހަމަހަމަ ފުރުސަތަށް އެންމެ ބޮޑަށް ދެކޮޅުހަދަނީ އެމެރިކާ ކަމަށެވެ.\nޗައިނާގެ ވިސްނުން ހުރީ އަރާރުންތަކާ ދެކޮޅަށް ކަމަށާއި އިހުތިރާމްކުރުމާއި ފަރުދީ ފައިދާއަށް އިސްކަންދިނުމަށް ވުރެ މުހިންމު ކަމެއް ނެތް ކަމަށް ތަރުޖަމާން ވިދާޅުވި އެވެ. އެމެރިކާއާއެކު ވެސް ގުޅުން ބާއްވާނީ މި އުސޫލުން ކަމަށް އޭނާ ވިދާޅުވި އެވެ.\nއެމެރިކާ ޗައިނާ ޖޯ ބައިޑަން + ޝީ ޖިންޕިން


ދިވެހިރާއްޖޭގައި ކާނާގެ ފުދުންތެރިކަން އެބަ އޮތްތަ؟ ނެތް ނަމަ ގާއިމުކުރެވިދާނެބާ؟\nކާނާގެ ފުދުންތެރިކަން އަމިއްލަ ވަތަނުގައި އޮތުމުގެ މުހިންމުކަން އެކި ވަރުގެ ކާރިސާތަކުގައި އަޅުގަނޑުމެންނަށް އިހުސާސްކުރެވޭ އެވެ. އެއީ ދިވެހިރާއްޖޭގެ ވަޒަންވެރީން ކާބޯތަކެއްޗަށް ބުރަވެގެން މިތިބެނީ ފަރަންޖީ ގައުމުތަކުގެ މައްޗަށް ކަމަށް ވާތީ އެވެ. އެހެންކަމުން، އެއްވެސް ކަމަކާ ހެދި އެ ގައުމުތަކުން އަޅުގަނޑުމެންގެ ކާއެތިކޮޅު ފޯރުކޮށް ނުދީފި ނަމަ އަޅުގަނޑުމެން ބަނޑަށް ޖެހޭނޭކަމުގެ ބިރު އަބަދު ވެސް އެބައޮވޭ އެވެ. މިހިނގާ ކޯވިޑް-19 އިގެ ވަބާގައި މި ކަން އަނެއްކާ ވެސް މިއޮތީ ހިތްނުތަނަވަސްކަމާ އެކު އިހުސާސްވާން ފަށައިފައި އެވެ. މި ކަމާ މެދު އެކި އަށިތަކުގައި މިހާރު އެދަނީ ބަހުސުކުރެވެމުންނެވެ. ޗާޕު ނޫސްތަކާއި އޮންލައިން ނޫސްތަކާއި، ޓީވީތަކާއި ރޭޑިއޯތަކާއި މީސް މީޑިއާގައި މި ކަމާ މެދު ކުރެވޭ ބަހުސު މިހާރު ވަނީ ސަރުކާރުގެ ސިޔާސަތު އެކަށައެޅުންތެރީންގެ ކަންފަތްޕުޅާ ހަމަ އަށް ފޯރާފައި އެވެ. އެބޭބޭފުޅުން މި މައްސަލަ އަށް ހައްލު ހޯދޭން ހުރި ބައެއް ގޮތްތޮގުގެ ވާހަކައާއި ބައެއް ހިޔާލުތައް ނުވަތަ ވަގުތީ ރޭވުންތައް އެބަ ހާމަކުރައްވާ ވެސް މެ އެވެ. އެކަމަކު މާ ބޮޑު އަސަރެއް ކުރާނޭ ކަހަލަ ފިކުރެއް ނުވަތަ ރޭވުމެއްގެ ވާހަކަ އެއް އަދިއެއް އަޑެއް ނުއިވޭ އެވެ.\nކާނާގެ ފުދުންތެރިކަން އެނގުން\nއެހެންކަމުން، ކާނާގެ ފުދުންތެރިކަން (ފުޑް ސެކިއުރިޓީ) ދިވެހިރާއްޖޭގައި އެބަ އޮތްތޯ އާއި، ނެތް ނަމަ ގާއިމުކުރެވިދާނެތޯ އާއި ކުރެވިދާނޭ ނަމަ އެ ކަން ހާސިލުކުރާނީ ކޮން ގޮތްގޮތަކުންތޯ އާއި އެކަމަށް ބޭނުންވާނީ ކޮންކޮން ވަސީލަތްތަކެއްތޯ، މިއީ ކުރިމަތީގައި ހުރި ސުވާލުތަކެވެ. އެހެންކަމަކު،އަޅުގަނޑުމެންނަށް ފުރަތަމަ ފަހުމުވާން ޖެހެނީ ކާނާގެ ފުދުންތެރިކަމަކީ ކޮބައި ކަމެވެ.\nއިއްތިހާދީ ދައުލަތްތަކުގެ (އަލިފުދާލުގެ) ފުޑް އެންޑް އެގްރިކަލްޗަރަލް އޯރގަނައިޒޭށަން (އެފްއޭއޯ)އަމަލުކުރަމުން ގެންދާ މާނައިގައި،ތަނެއްގައި ކާނާގެ ފުދުންތެރިކަންއޮތް ކަމަށް ބެލެވޭނީ ހަރަކާތްތެރި ސިއްހީ ދިރިއުޅުމަކަށް ބޭނުންވާ، ކާނާގެ ބޭނުންތަކާއި ކާނާގެ އިހުތިޔާރުތައް ފުއްދައިދޭ ރައްކާތެރި ފައިދާއީ ކާނާ އެންމެންނަށް ހުރިހައި ވަގުތެއްގައި މާއްދީ، އިޖުތިމާއީ އަދި އިގުތިސޯދީ ގޮތުން ލިބޭންހުންނަ ނަމަ އެވެ (އެފްއޭއޯ، 2015). ގެވެށި ކާނާގެ ފުދުންތެރިކަމަކީ މި މަފުހޫމު އާއިލީ ފެންވަރަށް ހިންގުމެވެ.\nކާނާ ލިބޭންހުރުމުގައި ދެ ބައެއް ވޭ އެވެ. އެއީ އިގުތިސޯދީ ގޮތުން ލިބޭންހުރުމާއި، މާއްދީ ގޮތުން ލިބޭންހުރުމެވެ. އިގުތިސޯދީ ގޮތުން ލިބޭންހުރުމަކީހޭދައީ ފައިސާ އިން ކާނާ ގަތުމުގެ ކުޅަދާނަކަން ލިބިފައިވުމެވެ. މާއްދީ ގޮތުން ލިބޭންހުރުމަކީ ދަތުރުފަތުރުގެ ބިނާއަސާސީ (އިންފްރާސްޓްރަކްޗަރ) ގެ ޒަރީއާ އިން ކާނާގެ މަސްދަރުތަކާ ހަމަ އަށް ވާސިލުވުމުގެ ކުޅަދާނަކަން ލިބިފައިވުމެވެ.\nދިވެހިރާއްޖޭގައި ކާނާގެ ފުދުންތެރިކަން އެބަ އޮތްތަ؟\nދިވެހިރާއްޖެ އަށް ކާނާ ލިބުން ބިނާވެފައި އޮންނަނީ ދެ އުންސުރެއްގެ މައްޗަށެވެ. ފުރަތަމަ އުންސުރަކީ، އިންޕޯޓުކުރާން ޖެހޭތީ އެ ކަމަށް ބޭނުންވާ ހޭދައީ ބޭރު ފައިސާއެވެ. އެންމެ ގިނައިން ބޭރު ފައިސާ ލިބޭ ވަސީލަތަކީ ފަތުރުވެރިކަމެވެ. މިއީ މުޅިއަކުން އަޅުގަނޑުމެންގެ ބާރުގެ ދަށުގައި އޮތް ކަމެއް ނޫނެވެ. ދެވަނަ އުންސުރަކީ ދިވެހިރާއްޖެ އަށް ކާނާ އެކްސްޕޯޓުކުރާ އެކްސްޕޯޓަރުންގެ އަދި ގައުމުތަކުގެ ހެޔޮކަމެވެ. އެކްސްޕޯޓަރުން އެކްސްޕޯޓުކުރާން ތިއްބަސް އެވެރިންގެ ސަރުކާރުން ހުއްދަކުރަންޏާ މެނުވީ އެކްސްޕޯޓެއް ނުކުރެވޭނެ އެވެ. މިއީ އެއްގޮތަކަށް ވެސް އަޅުގަނޑުމެންގެ ބާރު ހިނގާ ކަމެއް ނޫނެވެ. އެއްވެސް ސަބަބަކާ ހުރެ (މިސާލަކަށް، ސިއްހީ ވަބާއެއް، ހަނގުރާމައެއް، ސިޔާސީ ހަލަބޮލިކަމެއް، ސިޔާސީ ގުޅުމަށް ބުރޫއެރުމެއްނުވަތަ މި ނޫން އެހެން ކަމަކާ ހެދި ވިޔަސް) އެ ގައުމަކުން ވަކި މުދަލެއް ނުވަތަ މުދާތަކެއްނުވަތަ އެއްވެސް މުދަލެއް ވަކި މުއްދަތަކަށް ވިޔަސް އެކްސްޕޯޓުކުރުން މަނާކޮށްފި ނަމަ ދެން އަޅުގަނޑުމެން ޖެހޭނޭ ހާލު ކޮންމެވެސް މިންވަރަކަށް ހިތަށް އެބަ ގެނެވޭ އެވެ. އެހެންކަމުން، އިގުތިސޯދީ ގޮތުން ކާނާ ލިބޭންހުރުމުގެ މާނަ އަށް ބަލާ އިރު އަޅުގަނޑުމެންގެ ނިކަމެތިކަން ހާމަވެގެން އެބަދޭ އެވެ.\nދެން އޮތީ މާއްދީ ގޮތުން ކާނާ ލިބޭންހުރުމެވެ.މި ކަން ބިނާވެފައި އޮންނަނީ ފަރަންޖީ ގައުމުތަކާއި ރާއްޖެއާ ދޭތެރޭގައި ކުރެވޭ ދަތުރުފަތުރުގެ މައްޗަށެވެ. މި ކަމުގައި ވެސް އަޅުގަނޑުމެންގެ މާ ބޮޑު އަމިއްލަ ބާރެއް އޮތެކޭ ނުދެންނެވޭނެ އެވެ. ރާއްޖެ އަށް މުދާ އިންޕޯޓުކުރާ ރާއްޖޭގެ އަމިއްލަ ކުންފުންޏަކުން އޮޅުދޫކަރަ (ސްރީ ލަންކާ) އާއި ރާއްޖެއާ ދެމެދުޗާޓަރު އުސޫލަކުން ދުއްވާ ބޯޓެއް ވަރު އޮތެއް ކަމަކު، ކާއެތިކޮޅު އުފުލައިދިނުމުގައި ފަރަންޖީ ބޯޓުފަހަރުތަކުގެ ދައުރު ބޮޑެވެ. އެ ބޯޓުފަހަރު،ކުރީން ދެންނެވިހެން އެއްވެސް ސަބަބަކާ ހުރެ މުދާކޮޅު އުފުލައި ނުދީފި ނަމަ، އަޅުގަނޑުމެންނަށް ބޭނުންވާ ކާއެތިކޮޅު ލިބުން ހުއްޓުމަކަށް އަންނާނެ އެވެ.މި އިން، މާއްދީ ގޮތުން ކާނާ ލިބޭންހުރުމުގެ މާނައަށް ބަލާ އިރު ވެސް އަޅުގަނޑުމެންގެ ނިކަމެތިކަން އެބަ ހާމަވޭ އެވެ.\nއެހެންކަމުން، އިގުތިސޯދީގޮތުންނާއި މާއްދީގޮތުން ދިވެހިރާއްޖެ އަށް ކާނާ ފޯރުވުން ވަރަށް މަތީ ދަރަޖައަކަށް ބިނާވެފައި މިއޮންނަނީ އަޅުގަނޑުމެންގެ ބާރު ނުހިނގާ ފަރާތްތަކެއްގެ ނިންމުންތަކެއްގެ މައްޗަށް ކަމަށް ވާތީ، ދިވެހިރާއްޖޭގައި ކާނާގެ ފުދުންތެރިކަން ނެތޭ ދެންނެވުމަކީ ނުވަތަ އޮތިއްޔާ އޮތީ ކުޑަ މިންވަރަކަށޭ ދެންނެވުމަކީ ތެދުބުނުމަށް އިހުމާލުވުން ކަމަކަށް ނުވާނެ އެވެ.\nތަންކޮޅެއް ކުރީން ދިވެހިރާއްޖޭގެ ލަކުޑި ބޯޓުފަހަރު ކައިރި ގައުމުތަކަށް ދަތުރުކޮށް އަޅުގަނޑުމެންގެ ކާއެތިކޮޅާއި އެހެނިހެން ބައެއް ބަރުމުދާ އަމިއްލަ އަށް އުފުލި އެވެ. އެކަމަކު 1990 ގެ އަހަރުތަކުން އަހަރެއްގައި އަވަށްޓެރި ގައުމަކުން ނެރުނު ގަވާއިދަކާ ހެދި އެ ބޯޓުފަހަރުގެ ދަތުރުތައް އެ ގަވާއިދު ހިންގާން ފެށީއްސުރެ މިއޮތީ ހުއްޓިފައި އެވެ. އެ ގަވާއިދު ގައި އޮތީ އެ ގައުމު ފިޔަވައި އެހެން ގައުމުތަކުގެ ލަކުޑި ބޯޓުފަހަރަށާއި ވަކި ވަރަކަށް ވުރެ ކުދި ބޯޓުތަކަށް އެ ގައުމުގެ ބަނދަރަށް ނުވަދެވޭނޭ ކަމަށެވެ.\nރާއްޖެއިން ބޭރުން ރާއްޖެއަށް މުދާގެނައުމަށް އެސްޓީއޯއިން މި ދުވަސްވަރު ޗާޓަރު އުސޫލުން ވިޔަސް އާގުބޯޓެއް ދުއްވާން ފެށި ކަމީ ހަމަގައިމު ވެސް މި ހިނދަށް އިތުރު އެހީއަކަށް ވާނޭ ކަމެއް ކަމަށް ފެނޭ އެވެ. މިއީ ދުރު ރާސްތާއަކަށް ކުރާން އިގުތިސޯދީގޮތުން ދެކޮޅުޖެހޭ ކަމެއްތޯ އެއީ އަދި އެހެން ސުވާލެކެވެ.\nކާނާގެ ފުދުންތެރިކަން އިތުރުކުރުން\nފާއިތުވި އަހަރު ކުރެވުނު ދިރާސާއެއްގައި، ކާނާ (ހަމައެކަނި ކާޑުގެ ބާވަތްތައް، އެއީ ހަނޑޫ، ހަކުރު، ފުށް) އިންޕޯޓުކުރުމަށް ދިވެހިރާއްޖެ ހާރިޖީ މަސްދަރުތަކަށް ބަރުވެފައިވާ ވަރު ދައްކައިދީފައިވޭ އެވެ (ފަޒީލް ނަޖީބް، 2019). 2018 ވަނަ އަހަރު އިންޕޯޓުކުރެވުނު ހަނޑުލުގެ އަދަދުން 94.8 އިންސައްތަ އަދި އަގުން 91.1 އިންސައްތަ އަކީ އުތުރުކަރަ (އިންޑިއާ) ގެ ހިއްސާ އެވެ؛ ހަކުރުގެ އަދަދުން 46.8 އިންސައްތަ އަދި އަގުން 49.4 އިންސައްތަ އަކީ އިއްތިހާދީ އަރަބި އަމީރާތްތަކުގެ (ޔޫއޭއީގެ) ހިއްސާ އެވެ؛ ހަކުރުގެ އަދަދުން 37.9 އިންސައްތަ އަދި އަގުން 38.4 އިންސައްތަ އަކީ އުތުރުކަރައިގެ ހިއްސާ އެވެ؛ފުށުގެ އަދަދުން 79.8 އިންސައްތަ އަދި އަގުން 70.4 އިންސައްތަ އަކީ ތުރުކީވިލާތުގެ ހިއްސާ އެވެ. މި ހިސާބުތަކުން، ދިވެހިރާއްޖޭގެ ވަޒަންވެރީންގެ ބަނޑުފުރާނަ މުއްތިކުރުން ބިނާވެފައި މިއޮތީ މައިގަނޑުގޮތެއްގައި އެއް ގައުމެއްގެ ނުވަތަ ދެތިން ގައުމެއްގެ ހެޔޮކަމުގެ ނުވަތަ ރަހުމުގެ މައްޗަށް ކަމަށް ބުނެވޭނޭ ޖާގަ އެބަ އޮތެވެ. އެހެންކަމުން އެ ދިރާސާގެ މައި ހުށަހެޅުމަކީ، ދިވެހިރާއްޖެ އަށް އިންޕޯޓުކުރާން ކާނާ ހޯދާ މަސްދަރުތައް ފުޅާކުރުމެވެ.\nމޯލްޑިވްސް ކަސްޓަމްސް ސަރވިސްގެ ހިސާބުތަކުން، 2019 ވަނަ އަހަރު ދިވެހިރާއްޖެ އަށް ޖުމުލަ 546.2 މިލިއަން ޑޮލަރުގެ ކާނާ އިންޕޯޓުކުރެވިފައިވާ ކަމަށް ދައްކާ އެވެ (ކަސްޓަމްސް، 2020). މިއީ ޖުމުލަ އިންޕޯޓުގެ 18.9 އިންސައްތަ އެވެ. އަދި އިޖުމާލީ ރަށްވެހި އުފެއްދުން (ޖީޑީޕީ) ގެ 11.2 އިންސައްތަ އާ އެއްވަރު އަދަދެކެވެ (އެމްއެމްއޭ، 2020). 2019 ވަނަ އަހަރު އިންޕޯޓުކުރެވުނު ޖުމުލަ ކާނާގައި 30.5 މިލިއަން ޑޮލަރުގެ ހަނޑޫ، ހަކުރު، ފުށް ހިމެނޭ އެވެ. މި ތިން ބާވަތަކީ ސަރުކާރުން އަގު މަތަކޮށްފައިވާ އަދި ސަބްސިޑީ ދޭ ބާވަތްތަކެކެވެ. 2019 ވަނަ އަހަރު، 258.6 މިލިއަން ރުފިޔާގެ ކާނާގެ ސަބްސިޑީ ސަރުކާރުން ދީފައިވޭ އެވެ (މިނިސްޓްރީ އޮފް ފިނޭންސް، 2019). އަދި 2020 ވަނަ އަހަރަށް 254.3 މިލިއަން ރުފިޔާގެ ސަބްސިޑީ ބަޖެޓުގައި ހިމަނާފައިވޭ އެވެ.\nމި ހިސާބުތަކުގެ އަލީގައި، ދިވެހިރާއްޖޭގައި ކާނާގެ ބޭނުން އޮތް މިންވަރު ބޮޑުކަން އެބަ ހާމަވޭ އެވެ. މި ބޭނުން އުފެދެނީ ދެ މަސްދަރަކުންނެވެ. އެއީ ރަށްވެހި ބޭނުމުންނާއި، ފަތުރުވެރިކަމުގެ ބޭނުމުންނެވެ. އެހެންކަމުން ވިސްނާންވީ ފުރަތަމަ ރަށްވެހި ބޭނުމުގެ ކޮންމެވެސް މިންވަރެއް ރަށްވެހި އުފެއްދުމުން ފުއްދޭ ވަރު ކުރެވޭތޯ އެވެ. މި ކަމަށް ސަބްސިޑީ ވެސް ދީގެންނެވެ. ހަނޑޫ، ހަކުރު، ފުށް އިންޕޯޓުކުރުމަށާއި ސަބްސިޑީ ދިނުމަށް 2019 ވަނަ އަހރު ހޭދަވި ޖުމުލަ 728.9 މިލިއަން ރުފިޔާގެ މިންވަރެއް، މިސާލަކަށް ތިންބައިކުޅަ އެއްބައި (243 މިލިއަން ރުފިޔާ) ވަރު މި ފަދަ ބާވަތްތައް ހެއްދުމުގެ ސަބްސިޑީއަށް ކަނޑައެޅިދާނެ އެވެ. މިއީ މަސްވެރިކަމާއި ދަނޑުވެރިކަން ކުރިއެރުވުމަށް 2020 ވަނަ އަހަރުގެ ބަޖެޓުގައި ކަނޑައެޅިފައިވާ 208 މިލިއަން ރުފިޔާގެ އިތުރުން ކުރެވޭ ހޭދައަކަށް ވާން ވާނެ އެވެ. މި ފަދަ ސިޔާސަތެއްގެ ދަށުން، އަމާޒުކުރާންވީ ކުރިއަށް އޮތް ހަތަރު، ފަސް އަހަރެއްގެ ތެރޭގައި ދިވެހިރާއްޖޭގެ ކާނާގެ ފުދުންތެރިކަން މަދުވެގެން ތިން މަސްދުވަހާއި ހަ މަސްދުވަހާ ދެމެދުގެ މުއްދަތަކަށް ވާ ވަރަށް ރަށްވެހި އުފެއްދުމުން ފުއްދުމަށެވެ.\nހައްދާންވީކޮންމެހެން ހަނޑުލަށް ނުވަތަ ފުށަށް ވާކަށް ނުޖެހޭ އެވެ. ދިވެހީންގެ އަސާސީ ކާނާއަކީ ހަނޑޫ، ހަކުރު ފުށް ކަމަށް އޮންނަ އޮތުމުގެ ބަދަލުގައި ރާއްޖޭގައި ކުރީ ޒަމާންތަކުގައި އަސާސީ ކާނާގެ ގޮތުގައި ކައިއުޅުނު ބަނބުކެޔޮ، އަލަ، ކައްޓަލަ، ދަނޑިއަލުވި، ކާށި ފަދަ ބާވަތްތަކަކީދިވެހީންގެ އަސާސީ ކާނާ ކަމަށް ހަދާން އަމާޒުކުރެވިދާނެ އެވެ. އަދި މި ލިސްޓަށް އަލުވި އަދި މިނޫން ވެސް ފަސޭހައިން ހެއްދޭ އެހެންކަމަކު ބަނޑުހައިކަން ފަސޭހައިން މުއްތިކޮށްދޭއިސްތިވާއީ ބާވަތްތަކާއި ތަރުކާރީގެ ބާވަތްތައް ވެސް އިތުރުކުރެވިދާނެ އެވެ. އެކަމަކު މިއީ ހިންގޭނޭ ސިޔާސަތަކަށް ވާނީ މި ބާވަތްތައް އެކަށީގެންވާ މިންވަރަކަށް ހެއްދިގެން، މި ބާވަތްތައް ފަސޭހައިން ވިއްކޭނޭ އަދި ދިމަދިމާލަށް ފޯރުކޮށްދެވޭނޭ ދެމެހެއްޓެނިވި ނިޒާމަކާއި މި ފަދަ ކަންތައްތައް ތަރުތީބުކުރެވިގެންނެވެ. އަދި، ދިވެހީންގެ، ހާއްސަކޮށް މި ފަހުގެ ޖީލުތަކުގެ މީސްތަކުން މި ބާވަތްތަކުގެ ރަހަތަކަށް ހިތްޖެއްސުމަށާއި ހޭނުވުމަށް ފުޅާ ކޭންޕޭންތަކެއް ވެސް ކޮށް ގެންނެވެ.


Covid vaccine furihama kuri meehunge adhadhu 303،965 araifi | Hurihaa.mv\nކޮވިޑް ވެކްސިން ފުރިހަމަކުރި މީހުންގެ އަދަދު 303,965 އަށް އަރައިފި\nPublished on 07 Sep 2021, 08:13\nއެމެރިކާއިން މިދިޔަ މަހު ރާއްޖެއަށް ހަދިޔާކުރި 128،700 ޑޯޒުގެ ފައިޒާ ވެކްސިން ގެނެސް ރައްކާކުރުމުގެ މަސައްކަތްކުރަނީ. މި ޝިޕްމަންޓާއެކު ސިރިންޖާއި 1،500 ސޭފްޓީ ބޮކްސް ވެސް ހަދިޔާކުރި. ފޮޓޯ: ޔުނިސެފް\nކޮވިޑުން ދިފާއުވުމަށް ޖަހާ ވެކްސިން ރާއްޖެއިން ފުރިހަމަކުރި މީހުންގެ އަދަދު 303،965 އަށް އަރައިފި އެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމުކުރި ވެކްސިންގެ މައުލޫމާތަށް ބަލާއިރު ވެކްސިން އަލަށް 298 މީހަކު ވަނީ ފުރިހަމަކޮށްފަ އެވެ.\nވެކްސިންގެ ދެވަނަ ޑޯޒް ޖެހި މީހުންގެ ތެރޭގައި ހިމެނެނީ މާލެ ސަރަޙައްދުން ވެކްސިންގެ ދެ ޑޯޒް ފުރިހަމަކުރި 127 މީހަކާއި އަތޮޅުތަކުން ވެކްސިން ފުރިހަމަކުރި 171 މީހުންނެވެ. މިއާއެކު ރާއްޖެއިން ވެކްސިން ފުރިހަމަކުރި މީހުންގެ ޖުމްލަ ޢަދަދު ވަނީ 303,965 އަށް އަރާފަ އެވެ.\nރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ ރާއްޖޭގައި ވެކްސިން ޖެހޭ އާބާދީގެ ތެރެއިން 18 އަހަރުން މަތީގެ 85 ޕަސެންޓް މީހުން ވެކްސިންގެ ފުރަތަމަ ޑޯޒް ޖަހާފައިވާ ކަމަށެވެ. އަދި 12 އަހަރާއި 17 އަހަރާއި ދެމެދުގެ 84 ޕަސެންޓް ކުދިން ވެކްސިންގެ ފުރަތަމަ ޑޯޒް ޖަހާފައިވާ ކަމަށް ވެސް އޭނާ ވިދާޅުވި އެވެ.\nމަބްރޫކް ވިދާޅުވީ މިހާރު ވެކްސިންގެ އެއްވެސް ޑޯޒެއް ނުޖަހާ މީހުންގެ ތެރެއިން ގިނައީ ރާއްޖެއިން ބޭރުގައި ދިރިއުޅޭ މީހުން ކަމަށެވެ. އެގޮތުން ވެކްސިންގެ އެއްވެސް ޑޯޒެއް ނުޖަހާ 30،000 މީހުން އެބަ ތިބި ކަމަށާއި، އޭގެ ތެރެއިން ގިނަ މީހުންނަކީ ރާއްޖެއިން ބޭރުގައި އުޅޭ ދިވެހިންނާއި، ދާންމަތިވެފައި ތިބޭ މީހުން ކަމަށް ވެސް އޭނާ ފާހަގަކުރެއްވި އެވެ.\nމަބްރޫކް ވިދާޅުވީ ސަރުކާރުން އަމާޒުހިފާފައިވާ ގޮތަށް ރާއްޖޭގެ ވެކްސިން ޖެހޭ އާބާދީގެ 90 ޕަސެންޓް މީހުން ވެކްސިން ޖެހުން ހާސިލްކުރެވޭނެ ކަމަށެވެ.


Azur Air ge dhathuruthah alun fashaifi, furathama dhathurugai ves 500 touristun | Mihaaru\nއަޒުް އެއާގެ ފްލައިޓު ވީއައިއޭގައި ޖައްސަނީ-- ފޮޓޯ: ވީއައިއޭ\n29 ނޮވެމްބަރ 2020 - 11:41\nރަޝިއާގެ އެންމެ ބޮޑު އެއް އެއާލައިން ކަމަށްވާ އަޒުރް އެއާގެ ޝެޑިއުލް ދަތުރުތައް ރާއްޖެއަށް އިއްޔެ އަލުން ފަށައިފި އެވެ.\nމި ދަތުރުތައް ފެށުމުގެ ގޮތުން އިއްޔެ އައި ބޯޓުން އެކަނި ވެސް 500 ޓޫރިސްޓުން ވަނީ ރައްޖެއަށް ޒިޔާރަތްކޮށްފަ އެވެ. މިއީ، ކޮވިޑް-19 އާ ގުޅިގެން ޓޫރިޒަމް ހުއްޓިފައި އޮތުމަށް ފަހު އަލުން ހުޅުމާ އެކު މިހާތަނަށް އެއް ފްލައިޓަކުން އެންމެ ގިނަ ޓޫރިސްޓުން އައި ދަތުރެވެ.\nއެ އެއާލައިނަށް މަރުހަބާ ކިޔުމުގެ ގޮތުން ވެލާނާ އިންޓަނޭޝަނަލް އެއާޕޯޓުގައި ހާއްސަ ރަސްމިއްޔާތެއް ބޭއްވި އެވެ.\nއަޒުރް އެއާއިން ރާއްޖެއަށް ކުރިއަމުން އައި ދަތުރުތައް ހުއްޓާލީ ކޮވިޑް-19ގެ ސަބަބުން ރާއްޖޭގެ ބޯޑަރު ބަންދުކުރުމާ ގުޅިގެންނެވެ. ނަމަވެސް އަލުން ބޯދަރު ހުޅުވުމާ އެކު ރަޝިއާގެ ޓޫރިސްޓުންގެ މެދުގައި ރާއްޖެއަށް އޮތް މަގުބޫލުކަން މަތިވުމުން އެ އެއާލައިނުގެ ދަތުރުތައް އަލުން ފަށަން ނިންމީ އެވެ.\nއަޒުރް އެއާއަށް މަރުހަބާ ކިޔައި ވީއައިއޭއިން ކުރި ޓްވީޓު--\nއެ އެއާލައިނުން ވަނީ މި މަހުގެ 17އިން ފެށިގެން ރާއްޖެއަށް ޗާޓަރު ފްލައިޓުތައް ފަށައިފަ އެވެ. ނަމަވެސް މި ހަފްތާއިން ފެށިގެން ހަފްތާއަކު އެއް ދަތުރު ކުރާނެ އެވެ. ނަމަވެސް ކުރިއަށް އޮތް ތަނުގައި މި ދަތުރުތައް އިތުރުކުރާނެ ކަމަށް އެ އެއާލައިނުން ބުނެ އެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާ ގޮތުގައި ރާއްޖޭގެ ބޯޑަރު އަލުން ހުޅުވި ފަހުން އެންމެ ގިނަ ޓޫރިސްޓުން އައިސްފައި ވަނީ ރަޝިއާއިންނެވެ. އެ ގައުމުން މިހާތަނަށް 14،855 ވަނީ ޒިޔާރަތްކޮށްފަ އެވެ.\nޓޫރިސްޓުން ޓޫރިޒަމް އަޒުރް އެއާ\nމި ޚަބަރުގައިވާ މަޢުލޫމާރު ރަނގަޅުތޯ ހަމަ ވަރަށް ސުވާލު އުފެދެއެވެ. މި ފޮޓޯއިން ފެންނަނީ ބޮއިން 777 އީރު300 ގެ މަތިންދާ ބޯޓެކެވެ. މީގެ ބޯޓަކުން އެންމެ ގިނައިން އުފުލޭނީ 396 ފަސިންޖަރުންނެވެ. ދުނިޔޭގައިމިވަގުތު ހުރި މަތިންދާ ބޯޓުތަކަށް ބަލާއިރު 500 ފައިންޖަރުން އުފުލޭނީ ހަމަ އެކަނި އެއާބަސް އޭ380ގެ މަތިންދާ ބޯޓެއްގައި އެކަންޏެވެ. އެހެންވީމާ މިޚަބަރުގައ އެވާ އަދަދަށް އެއްފަހަރާ އެ މަތިންދާބޯޓުގައި މީހުން ރާއްޖެ ނާދެވޭނެކަން ކަށަވަރެވެ.\nފަހަރެއްގައި ވެދާނެ އަވަށްޓެރި އިންޑިއާގަ ބަސްދަތުރުތައް ކުރާ ގޮތަށް ބޯޓުގެ މަތީގައާ ބޭރުގަ އެލިގެންވެސް ބަޔަކު ގެނައީ ކަމަށް. އަހަންނަށްވެސް 500 މީހުންނޭ ޖަހާފަ އޮތީމަ ވަރަށް ދިރާސާކޮށްފިން. އެކަމަކު މި ފްލައިޓްގަ އެވަރަށް އުފުލޭނެ ކަމަށް މަގޭ ހިސާބުތައް ދެއްކީ މިބުނާ ގޮތަށް. ބޯޓު މި ކޮޅަށް އައި އިރުގެ ފޮޓޯ އެއް ލިބުނީމަ ޔަގީންވާނެ.\nއެކަމަު އަޅުގަނޑުމެން ރިސޯރޓުގަ ވަޒީފާއަދާކުރާ މީހުންނައް ތިކަމުންވާކަމެއްހަމަ ހަރާމުންހަރާން ހުރިހާ މަންފާއަކާނަފާއެއް ރިސޯރޓުއޯނަރުންނައް.\nއެއްފެންވަރެއްގެ މަގާމެއްގަ ވަޒީފާ އަދާ ކުރާ ދިވެހި މީހާ އާ ދޮންމީހާ ގެ މުސާރަ އެއްވަރު ކޮށް ދިނުން އެދެމެވެ . ތަފާތު ނުކުރާށެވެ.\nތިޔަ ފަތުރުވެރިކަމަކީ ރާއްޖޭގެ އުފެއްދުންތެރިކަން ދަށްވެ ރާއްޖޭގެ ރަށްތަށް ބިދޭސީންނަށް ވިއްކަން މެދުވެރިކުރުވި ރާއްޖެއަށް ފައިދާއަށްވުރެ ގެއްލުން ބޮޑުވި ވިޔަފާރިއެއް. ރާއްޖެ އިސްތިހާރުވެ ރާއްޖެއަށް ގިނަ މީހުން އަޔަސް ހަގީގީ ފައިދާ ލިބެނީ ބިދޭސީންނަށް. އާއްމުރައްޔިތުންނަށް އޮތީ ނިކަމެތިކަން. ދިވެހިރާއްޖެއޭ ބުނާތީ ނަމަކުން ލިބޭ ފައިދާއެއްފިޔަވާ އިތުރުކަމެއްނެތް.\nތި 500 މީހުން އައުމުގެ މާކުރީގަ މާލޭމީހުން ތިބީ 500 މީހުން އަތުން ލިބޭނެ ފައިސާގެ ހިސާބު ޖަހައިގެން ރަށުތެރޭ މަޝްރޫއުތައް ރާވައިގެން، ތިމީހުން އައޭކިޔާފަ ރާއްޖޭގެ އެހެން ރަށަކަށް ވާނެ ފައިދާއެއްނެތް.


Thafaathu maheh, dhiguminuga6foot! | Mihaaru\nފަރުހާދާއި އޭނާ ބޭނި މަސް. މި މަހުގެ ދިގުމިނުގައި ހަ ފޫޓު، ތިން އިންޗި ހުރި.\nތަފާތު މަހެއް، ދިގުމިނުގައި ހަ ފޫޓު!\n30 ސެޕްޓެމްބަރ 2018 - 10:21 31 comments\nބޮޑެތި ކަންނެލި ދަމާލުމަކީ ފ. ދަރަނބޫދޫ އަހުމަދު ފަރުހާދަށް އެއްވެސް ކަމެއް ނޫނެވެ. މަސްވެރިކަމުގައި އެ ޒުވާނާ ނުކުރާ ތަޖުރިބާއެއް މަދުވާނެ އެވެ. އެކަމަކު އިއްޔެ އޭނާ ބޭނި މަސް ފެނިފައި ހައިރާންވި އެވެ. އެއީ މިހާތަނަށް އޭނާ ދުށް ބާވަތުގެ މަހެއް ނޫނެވެ.\nއެ މަހުގެ ދިގުމުގައި ހަ ފޫޓު ތިން އިންޗި ހުއްޓެވެ. އެކަމަކު ބަރުދަނަކީ އެންމެ ފަސް ކިލޯ އެވެ.\nދަރަނބޫދު އާއި ފ. މަގޫދޫ ކައިރީގައި އޮންނަ ކަނޑުއޮޅިއެއް ކައިރިން ދަތުރުކުރި މާނިޔާ މަސް އައިނެއްގެ ތެރެއިން އިންސާނެއްގެ އާންމު އިސްކޮޅަށް ވުރެ ދިގު އެ މަސް ނަގައި ޑިންގީ އަށް އެރުވީ ފަސޭހަކަމާ އެކުގަ އެވެ. މެރިން ރިސާޗް ސެންޓަރުން ބުނި ގޮތުގައި މި ވައްތަރުގެ މަހަށް ކިޔާ އުޅެނީ "ރިބަން ފިޝް" އެވެ.\n"ދުވަހަކު ވެސް ނުދެކޭ ވައްތަރު މަހެއް އެއީ. ވަރަށް ތުނިތުނިކޮށް އޮންނަ މަހެއް. ހަމަ އަޖައިބުވެފައި މި ހުރީ އެ މަސް ފެނިފައި،" ދަރަނބޫދޫގައި ދިރިއުޅޭ އިބްރާހިމް ޝިފާއު، "މިހާރު" އަށް ކިޔައިދިނެވެ.\nފަރުހާދު އެ މަސް ބޭނީ ކުޑަ ޑިންގީއެއްގައި ވަދާ ގޮސް އުޅެމުންނެވެ. އަދި ރަށަށް އެ މަސް ގެނެސް، އެންމެންނަށް ފެންނަ ގޮތަށް ގަހެއްގައި އެލުވި އެވެ. ރަށުގެ އެތައް ބަޔަކު އޭގެ ފޮޓޯ ނަގައި ހެދި އެވެ. ރަށު މީހުންނަށް ވެސް އެއީ އާދަޔާ ހިލާފު މަހެކެވެ.\n"އަހަރުމެން އެންމެން ބައިވެރިވެގެން މަހުގެ އެއްބައިގެ ރަހަ ބަލައިފިން. ހަންގަނޑު ވެސް ވަރަށް ބޯކޮށް ހުންނަނީ،" މަހުގެ މީރުކަން ފާހަގަކޮށް ޝިފާއު ބުންޏެވެ.\n"އެއީ ރަނގަޅު، މީރު މަހެއް."\nއެ މަހުގެ ފޮޓޯތައް ސޯޝަލް މީޑިއާގައި ދައުރުވަމުން އަންނަ އިރު، އެކި މީހުން އެ އަށް ކިޔަނީ އެކި ނަމެވެ. ނަމަވެސް އެނގޭ އެއްޗެކީ މި ކަހަލަ މަހެއް ބޭނިގެން، ރާއްޖޭގައި ފޮޓޯތައް މިހާ އާންމުވި މިއީ ފުރަތަމަ ފަހަރުކަމެވެ.\nމެރިން ރިސާޗް ސެންޓަރުން ވާހަކަ ދެއްކި އޮފިޝަލަކު ވިދާޅުވީ ރިބަން ފިޝްއަކީ ރާއްޖޭގައި އާންމުކޮށް ނޫޅޭ މަހެއް ކަމަށެވެ. އަދި އެ ވައްތަރުގެ މަސް އާންމުކޮށް ފެންނާނީ ކިސަޑު ހުންނަ ހިސާބުގައި ކަމަށާއި ގިނަ އިން އުޅޭނީ ކަނޑުގެ ވަރަށް ފުނުގައި ކަމަށް އޭނާ ވިދާޅުވި އެވެ.\n"ރާއްޖޭން ފެނުނީ އެ ވައްތަރުގެ އެންމެ ބޮޑު މަސް. އެވަރަށް ބޮޑުވާނީ އެ މަސް. އެ މަހަށް އެކި ގައުމުތަކުގެ މީހުން ތަފާތު އެކި ނަންތައް ކިޔައި އުޅޭ،" އޮފިޝަލަކު ވިދާޅުވި އެވެ.\nއޭނާ ވިދާޅުވި ގޮތުގައި، ދުނިޔޭގެ އެކި ގައުމުތަކުގެ މީހުން އެ މަސް ކައި އުޅެ އެވެ. އަދި އެއީ ދުނިޔޭގެ އެކި ކަނޑުތަކުގައި އުޅޭ އެއްޗެއް ކަމަށް ވެސް އޭނާ ވިދާޅުވި އެވެ.\n"ކަނޑުގެ އަޑީގައި އުޅެފައި ދުވާލު ގަޑީގައި ތަންކޮޅެއް މައްޗަށް އަރާނެ. ގާތްގަނޑަކަށް 100 މީޓަރު މަތީގައި އުޅެފައި ރޭގަނޑު ގަޑީގައި ވަރަށް އަޑި އަށް އެ މަސް ދާނެ،" އޮފިޝަލް ވިދާޅުވި އެވެ.\nއިތުރު ލިޔުންތައް މަސް ފ. އަތޮޅު ފ. ދަރަނބޫދޫ


ޤަބުރަށް އަޅުކަންކުރުމުގެ ޝިރުކު – DhiSalafiyyah\nޝިރުކަކީ ޙަރާމްކަންތައްތަކުގެ ތެރެއިން އެންމެ ބޮޑުވެގެންވާ ޙަރާމް ކަމެވެ. މިކަން ދަލީލްކޮށްދެނީ އަންނަނިވި ޙަދީޘް އިންނެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީސް ކުރައްވާފައި ވެއެވެ. “ألا أنبئكم بأكبر الكبائر؟ (ثلاثا) قالوا قلنا: بلى يا رسول الله. قال: الإشراك بالله…”الحديث. މާނައީ: “ތިމަންކަލޭގެފާނު އެންމެ ބޮޑުވެގެންވާ ފާފަތަކުގެ ޚަބަރު ތިޔަބޭކަލުންނަށް ދެއްވަންތޯއެވެ؟ (ތިން ފަހަރު ވިދާޅުވިއެވެ) ތިމަންބޭކަލުން (ސަޙާބީން) ދެންނެވީމެވެ. އާއެކެވެ. ދެން އެކަލޭގެފާނު ޙަދީޘް ކުރެއްވިއެވެ. ﷲ އަށް ޝިރުކު ކުރުމެވެ…” (ޙަދީޘް ނިމެންދެން)”. ޝިރުކު ފިޔަވައި ކޮންމެ ފާފައެއްވެސް ﷲ ތަޢާލާ ފުއްސަވައިފާނެތެވެ. އެހެން ނަމަވެސް ޝިރުކުގެ ފާފަ އެއިލާހު ފުއްސަވާނީ ފުރިހަމަ ތައުބާއަކުން ތައުބާ ވުމުންނެވެ. ﷲ ތަޢާލާ ވަޙީ ކުރައްވާފައިވެއެވެ. (إِنَّ اللَّـهَ لَا يَغْفِرُ أَن يُشْرَكَ بِهِ وَيَغْفِرُ مَا دُونَ ذَٰلِكَ لِمَن يَشَاءُ) النساء 48 މާނައީ: ” ހަމަކަށަވަރުން، اللَّه އެކަލާނގެއަށް ޝިރުކުކުރުމުގެ ފާފައެއް ނުފުއްސަވާނެތެވެ. އެނޫން ފާފަތައް، އެކަލާނގެ އިރާދަކުރައްވާ މީހަކަށް ފުއްސަވަތެވެ.”\nޝިރުކުގެ ތެރޭގައި މީހާ އިސްލާމްދީނުގެ މިއްލަތުން ބޭރުކޮށްލާ ބޮޑު ޝިރުކުވެސް ހިމެނެއެވެ. މި ޢަމަލުކުރާ މީހާ އަށް ނަރަކައިގައި ދާއިމީ ގޮތެއްގައި ވޭންދެނިވި އަޒާބު ލިބޭހުއްޓެވެ. ބޮޑުޝިރުކުގެ އެކި އެކި ވައްތަރުތައް ދުނިޔޭގެ ޤައުމުތަކުގައި ފެތުރިފައިވެއެވެ. މީގެ ތެރެއިން އެންމެ ބޮޑަށް ފާހަގަކޮށްލެވޭ އެއްކަމަކީ ޤަބުރަށް އަޅުކަންކުރުމުގެ ޝިރުކެވެ. އަޅުގަނޑުމެންގެ ދިވެހިރާއްޖޭގައިވެސް ޒަމާންތަކެއް ކުރިން މިކަންތައް އާލާވެފައި ވަނިކޮށް ދީނީ ޢިލްމުވެރިންގެ މިންނަތް މަސައްކަތްޕުޅުން މިކަންތައް ވަނީ ހުއްޓިފައެވެ. އަދި މިހާރަކަށް އައިސް ޤަބުރުތައް މަތިވެރިކޮށް އޭގެމަތީގައި ބިނާތައް ހެދުމުގެ ރޫޙު އަނެއްކާވެސް ބައެއްމީހުންގެ ކިބައިގައި އާލާވެފައިވާކަން ފާހަގަކޮށްލަމެވެ.\nޤަބުރަށް އަޅުކަން ކުރުމަކީ މަރުވެފައިވާ ވަލީވެރިންނަކީ ދުނިޔެމަތީގައިވާ ކަންތައްތައް ހިންގުމުގެ ބާރު ލިބިގެންވާ ފަރާތްތައްކަމަށް ޤަބޫލުކޮށް އެފަދަ ފަރާތްތަކުގެ ޤަބުރުތަކަށް ގޮސް ޙާޖަތްތަކަށް ޖެހުމުން ދުޢާކޮށް މަދަދަށްއެދުމެވެ. ﷲ ތަޢާލާ އެއިލާހުގެ ކަލާމްފުޅުގައި ވަޙީ ކުރައްވާފައި ވެއެވެ. (وَقَضَىٰ رَبُّكَ أَلَّا تَعْبُدُوا إِلَّا إِيَّاهُ) الإسراء 23 މާނައީ: ” އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށް އެކަލާންގެ ކަނޑައަޅުއްވައިފިއެވެ.” އަދި މީގެ އިތުރަށް ވެސް އަވަހާރަވެފައިވާ ނަބިއްޔުންނާއި ޞާލިޙު އަޅުންނަށް ދުޢާކޮށް އެބޭކަލުންގެ ޤަބުރުތަކަށްގޮސް ޝަފާޢަތަށް އެދުމާއި އުނދަގޫތަކާއި ވޭންތައް ދުރުކޮށްދިނުމަށް އެދުމަކީ ޤަބުރަށް އަޅުކަންކުރުމުގެތެރޭގައި ހިމެނޭ ކަންކަމެވެ. ﷲ ތަޢާލާ އެއިލާހުގެ ކަލާމްފުޅުގައި ވާޙީކުރައްވާފައިވެއެވެ. (أَمَّن يُجِيبُ الْمُضْطَرَّ إِذَا دَعَاهُ وَيَكْشِفُ السُّوءَ وَيَجْعَلُكُمْ خُلَفَاءَ الْأَرْضِ ۗ أَإِلَـٰهٌ مَّعَ اللَّـهِ) النمل 62 މާނައީ: “ނުވަތަ ދަތި އުނދަގޫ ޙާލުޖެހިފައިވާ މީހާ، އެކަލާނގެއަށް ދުޢާ ކުރާހިނދު، އެމީހާގެ ދުޢާ އިޖާބަކުރައްވައި، އަދި ނުބައިކަން ދުރުކުރައްވައި، އަދި ބިމުގެ ޚާލީފާއިން ކަމުގައި ތިޔަބައިމީހުންލައްވާ ކަލާނގެ ހެއްޔެވެ؟ اللَّه އާއެކު އެހެން އިލާހަކު ވޭހެއްޔެވެ؟ ތިޔަބައިމީހުން ހަނދުމަކުރަނީ ވަރަށްވެސް މަދުންނެވެ.” އަދި ބައެއްމީހުން ޙަޔާތުގައި އެމީހުންނަށް އެކި ކަހަލަ ކަންތައްތައް ދިމާވުމުން މަރުވެފައިވާ ޞާލިޙު އަޅުންގެ ނަންގަނެ އުޅެއެވެ. އެއްބަޔަކު މުޙައްމަދު ޞައްލަﷲ ޢަލަހިވަސައްލަމް އަށް ގޮވައެވެ. އަނެއް ބަޔަކު ޢަލީ އަށް ގޮވައެވެ. އަދި އަނެއްބަޔަކު ޙުސައިން އަށްގޮވައެވެ. އަދި އަނެއްބަޔަކު ބަދަވީއަށް ގޮވައެވެ. އަދި އަނެއްބަޔަކު ޖީލާނީއަށް ގޮވައެވެ. އަދި އަނެއްބަޔަކު ޝާޒިލީ އަށް ގޮވައެވެ. އަދި އަނެއްބަޔަކު ރިފާޢީ އަށް ގޮވައެވެ. އަދި އަނެއްބަޔަކު ޢީދުރޫސް އަށް ގޮވައެވެ. އަދި އަނެއްބަޔަކު އައް ސައްޔިދާ ޒައިނަބު އަށް ގޮވައެވެ. އަދި އަނެއްބަޔަކު އިބްނު ޢަލްވާން އަށް ގޮވައެވެ. ﷲ ތަޢާލާ ވަޙީ ކުރައްވާފައިވެއެވެ. (إِنَّ الَّذِينَ تَدْعُونَ مِن دُونِ اللَّـهِ عِبَادٌ أَمْثَالُكُمْ) الأعراف 194 މާނައީ: “ހަމަކަށަވަރުން، اللَّه ފިޔަވައި ތިޔަބައިމީހުން ދުޢާކޮށް އަޅުކަން ކޮށްއުޅޭ ފަރާތްތަކަކީ، ތިޔަބައިމީހުންނާ އެއްފަދަ އަޅުންތަކެކެވެ.”\nޤަބުރަށް އަޅުކަންކުރާ ބައެއްމީހުން ޤަބުރުވަށައިގެން ޠަވާފުކޮށްވެސް ހަދައެވެ. އަދި ގެފުޅުވަށައިގެން ތަވާފުކުރާއިރު ރުކުނުލް ޔަމާނީގައި އަތްލާ ފަދައިން އެ ޤަބުރުތަކުގެ ކަންތަކުގައި އަތްލައި އުޅެއެވެ. އަދި ޤަބުރު މަތީގައި އަތްލައި އެ ބިނާގައި ހުންނަ ދޮރުތަކުގައި ބޮސްދީ ހަދައެވެ. އަދި އެބައިމީހުންގެ މޫނުތައް ޤަބުރުމަތީގައިހުންނަ ވެލީގައި މޮޑެހަދައެވެ. އަދި އޭގެ މަތީގައި ސަޖިދަކޮށް ހަދައެވެ. އަދި ޚުޝޫޢަތްތެރިކަމާއި އެކީ ބަލި ބަލިން ޝިފާ ދެއްވުމަށާއި ދަރިން ދެއްވުން އެދި އެ ޤަބުރުގައިވާ ފަރާތަށް ދުޢާ ކުރެއެވެ. ބައެއްފަހަރު ކައްވަޅުގައިވާ މީހާއަށް އެމީހުން މިފަދައިން ގޮވައި ހަދައެވެ. “އޭ އަޅުގެ ވެރިޔާއެވެ! އަޅު މިއައީ ވަރަށް ދުރު ހިސާބަކުންނެވެ. އަޅުގެ ޙާޖަތް ފުއްދަވައި ނުދެއްވާ ދޫކޮށްނުލައްވާށެވެ.” އެ މީހުން މިގޮތަށް ޢަމަލުކުރަނީ ﷲ ތަޢާލާގެ މިބަސްފުޅާއިމެދު އެއްވެސް ފަރުވާލެއް ނުބަހައްޓައެވެ. އެއިލާހު ވަޙީ ކުރައްވާފައި ވެއެވެ. (وَمَنْ أَضَلُّ مِمَّن يَدْعُو مِن دُونِ اللَّـهِ مَن لَّا يَسْتَجِيبُ لَهُ إِلَىٰ يَوْمِ الْقِيَامَةِ وَهُمْ عَن دُعَائِهِمْ غَافِلُونَ) الأحقاف5މާނއީ: ” ޤިޔާމަތްދުވަހަށް ދާންދެން، އެމީހަކަށް އިޖާބަ ނުދޭފަރާތަކަށް اللَّه ފިޔަވައި އަޅުކަންކޮށް، ދުޢާކޮށްއުޅޭ މީހަކަށްވުރެން މަގުފުރެދުންބޮޑީ ކާކުހެއްޔެވެ؟ އަދި އެތަކެތިވަނީ، އެއުރެންގެ ދުޢާތަކަށް ޢާފިލުވެގެންނެވެ.” އަދި ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައި ވެއެވެ. ((مَنْ مَاتَ وَ هُوَ يَدْعُوا مِنْ دُوْنِ اللهِ نِدًّا دَخَلَ النَّارَ)) رواه البخاري “ﷲ ފިޔަވައި އެހެންފަރާތަކަށް ކަންކަމަށް އެދި ދުޢާކުރާ ޙާލު މަރުވެއްޖެމީހާ ނަރަކަ ވަދެއްޖެއެވެ.” އަދި ޤަބުރަށް އަޅުކަންކުރާ ބައެއްމީހުން އެމީހުންގެ ބޯތައް ޤަބުރުކައިރީ ތިބެ ބައި އުޅެއެވެ. ބޯބޭލުމަކީ ޙައްޖާއި ޢުމްރާގައި ކުރެވޭ އަޅުކަމެކެވެ. ﷲ ނޫން އެހެންފަރާތެއް ޤަސްދުކޮށް ބޯ ބޭލުމަކީ ބޮޑު ޝިރުކެވެ. އަދި އޭގެ ތެރެއިން ބައެއްމީހުންގެ އަތުގައި ޤަބުރުތަކަށް ގޮސް ޙައްޖުވެ އަޅުކަން ކުރާނެ ގޮތްތައް ލިޔެވިފަވާ ފޮތްތައްވެސް ހުރެއެވެ. ޤަބުރުތަކަށް އަޅުކަން ކުރާމީހުން ޤަބޫލުކޮށް އިޢުތިޤާދުކުރާގޮތުގައި މަރުވެފައިވާ ވަލީވެރިނަށް ކައުނުގައިވާ ކަންތައް ބަދަލުކޮށް އަދި ގެއްލުންދީ މަންފާ ވެސް ދެވޭނެކަމެވެ. ނަމަވެސް ﷲ ތަޢާލާ ވާހީ ކުރައްވާފައިވެއެވެ. (وَإِن يَمْسَسْكَ اللَّـهُ بِضُرٍّ فَلَا كَاشِفَ لَهُ إِلَّا هُوَ ۖ وَإِن يُرِدْكَ بِخَيْرٍ فَلَا رَادَّ لِفَضْلِهِ ۚ يُصِيبُ بِهِ مَن يَشَاءُ مِنْ عِبَادِهِ ۚ وَهُوَ الْغَفُورُ الرَّحِيمُ) يونس 107 މާނައީ: ” އަދި اللَّه ތިބާއަށް ގެއްލުމެއް މެދުވެރިކުރައްވާނަމަ، އެކަލާނގެ މެނުވީ، އެކަން ފިއްލަވާނޭ އެހެންފަރާތެއް ނުވެއެވެ. އަދި އެކަލާނގެ ކަލޭގެފާނަށް ހެޔޮކަމަކަށް އިރާދަކުރައްވައިފިނަމަ، އެކަލާނގެ ފަޟުލުވަންތަކަން އަނބުރާ ރައްދުކުރެވޭނެ ފަރާތެއް ނުވެތެވެ. އެ ފަޟުލުވަންތަކަން އެކަލާނގެ ދެއްވަނީ، އެކަލާނގެ އަޅުންގެ ތެރެއިން، އެކަލާނގެ އިރާދަކުރެއްވި މީހަކަށެވެ. އަދި އެކަލާނގެއީ، ގިނަގިނައިން ފާފަފުއްސަވާ ރަޙީމްވަންތަ ކަލާނގެއެވެ.”


Covid gai maruva Lanka muslimun Rajje genes valhulumah Gasim thaaeedhu | Jazeera\tކޮވިޑްގައި މަރުވާ ލަންކާ މުސްލިމުން ރާއްޖެ ގެނެސް ވަޅުލުމަށް ގާސިމް ތާއިދު - Jazeera\nކޮވިޑްގައި މަރުވާ ލަންކާ މުސްލިމުން ރާއްޖެ ގެނެސް ވަޅުލުމަށް ގާސިމް ތާއިދު\nނާޒިމް ހަސަން December 15, 2020 539 views0\nލަންކާގައި ކޮވިޑް ބަލީގައި މަރުވާ މުސްލިމުން ރާއްޖެ ގެނެސް ވަޅުލުމުގެ އިންތިޒާމް ހަމަޖައްސައިދިނުމަކީ އެދެވިގެންވާ ކަމެއް ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެއެވެ. ގާސިމް މިހެން ވިދާޅުވީ، ލަންކާ ސަރުކާރުން އެ ގައުމުގައި ކޮވިޑް ބަލީގައި މަރުވާ މުސްލިމުން ވަޅުލެވޭނެ އިންތިޒާމް ހަމަޖައްސައިދިނުމަށް ދިވެހި ސަރުކާރުގައި އެދިފައިވާތީއެވެ.\nމި މައްސަލާގައި ހިޔާލު ވަނީ ތަފާތުވެފައެވެ. ދީނީ އިލްމްވެރިންގެ ހިޔާލުތައް ވެސް ވަނީ ދެކަފިވެފައެވެ. ބައެއް އިލްމްވެރިން މިކަމަށް ތާއިދުކޮށްފައިވާއިރު އަނެއް ބައި އިލްމްވެރިން އަންގަނީ އެއީ ކުރުން ރަނގަޅު ކަމެއް ނޫން ކަމަށެވެ. ކުރީގެ ރައީސް މައުމޫން އަބްދުލްގައްޔޫމް ވެސް ވަނީ ކޮވިޑްގައި މަރުވާ މީހުން ރާއްޖެ ގެނެސް ވަޅުލުމަށް ތާއިދު ނުކުރެއްވޭނެ ކަމަށް ވިދާޅުވެފައެވެ.\nގާސިމް ކުރެއްވި ޓްވީޓެއްގައި ވިދާޅުވީ ލަންކާގައި ކޮވިޑް ޖެހިގެން މަރުވާ މުސްލިމުންގެ ޖަނާޒާގެ ކަންތައްތައް ދީނުގައިވާ ގޮތަށް ކުރުމަށް ފުރުސަތު ނުލިބިގެން އެ ހަށިތައް އަންދާނަމަ ރާއްޖެއިން އެކަމަށް ކޮށްދެވެން އޮތް ކަމެއް ރައްކާތެރިކަމާއެކު ދީނުގައިވާ ގޮތަށްކޮށް ދިނުމަކީ އެދެވިގެންވާ ކަމެއް ކަމަށެވެ.\nލަންކާގައި ކޮވިޑް ޖެހިގެން މަރުވާ މީހުން ވަޅުލުމުގެ ބަދަލުގައި އަންދަމުންދާއިރު އެކަމާއި ގުޅިގެން އެގައުމުގެ މުސްލިމުން އަންނަނީ ކަންބޮޑުވުން ފާޅުކުރަމުންނެވެ. ލަންކާގެ މުސްލިމުން ބުނަމުންދަނީ އެއީ ދީނުގައި އަންގަވާފައިވާ ގޮތާއި ޚިލާފަށް ކުރަމުންދާ ކަމެއް ކަމަށެވެ. ސްރީ ލަންކާގެ ޑެއިލީ މިރަރ ނޫހުން ވަނީ ސްރީ ލަންކާގެ ފޮރިން މިނިސްޓްރީގައި ދިވެހި ސަރުކާރުން ލަންކާގެ މުސްލިމުން ވަޅުލުމަށް އެދި ހުށަހަޅާފައިވާ ކަމަށެވެ.\nއެގައުމުގެ ޑެޕިއުޓީ ޑިރެކްޓަރ ޖެނެރަލް އޮފް ހެލްތު ޑރ. ހެމަންތާ ހެރަތު ވަނީ ފޮރިން މިނިސްޓްރީގެ އެންގެވުމަކަށް އެފަދަ ގޮތަކަށް ކަންކަން ކުރެވޭނެ ފަދަ ގޮތެއްގެ ގައިޑްލައިންތަކާއި އެކަން ކުރެވިދާނެ ގޮތްތަކާއި ގުޅޭގޮތުން ބަލަންޖެހޭ ކަންކަން ބަލަމުންދާ ކަމަށެވެ. ރާއްޖެއަކީ ޖަޒީރާ ގައުމަކަށްވުމާއެކު ލަންކާ ހެން އެއް ފަސް ގައުމަކަށް ކޮވިޑްގައި މަރުވާ މީހުން ވަޅުލުމުގައި ދިމާވާ ދަތިތައް ރާއްޖެއަށް ދިމާނުވާ ކަމަށް ޑރ. ހެމަންތާ ވަނީ ބުނެފައެވެ. ދިވެހި ސަރުކާރުން ލަންކާ މީހުން ވަޅުލުމަށް ވަކިން ރަށެއް ހަމަޖައްސަވާނެ ކަމަށް އަންގާފައިވާ ކަމަށް ވެސް އޭނާ ބުނެފައިވެއެވެ.\nޑެއިލީ މިރަރ އިން ހާމަކޮށްފައިވާ ގޮތުގައި މީހުން ވަޅުލެވޭނެ ފަދަ ގޮތެއް އެގައުމުން ހޯދުމަށް ބޮޑުވަޒީރު މަހިންދަ ރާޖަޕަކްސާ ވެސް ވަނީ އަންގަވާފައެވެ. އެހެން ނަމަވެސް އަދިވެސް އެގައުމުގައި މަރުވާ މީހުން ވަޅުލުމުގެ ބަދަލުގައި އަންދަނީއެވެ.


HDC ge ''Open Excess Network'' Hulhumale ah ithuru furihama kameh - One Online\nއޯޕަން އެކްސެސް ނެޓްވޯކަކީ އިންޓަނެޓު އަދި ޓީވީ ފަދަ ހިދުމަތްތައް އެއް ވިއުގައަކުން ފޯރުކޮށްދިނުމަށް މިހާރު ދުނިޔޭގެ އެކި ކަންކޮޅުތަކުގައި ބޭނުން ކުރެވެމުން އަންނަ ޒަމާނީ މޮޑެލްއެކެވެ. އެޗްޑީސީން މިހާރު ހުޅުމާލޭގައި ގާއިމުކޮށްފައިވާ އޯޕެން އެކްސެސް ނެޓްވޯކަކީ ޑިޖިޓަލް އިންފްރާސްޓްރަކްޗާއެއްގެ މައިގަނޑު ވިއުގައެވެ.\nމީގެ ޒަރީއާއިން އިންޓަނެޓް އަދި ޓީވީގެ ހިދުމަތްތައް ފޯރުކޮށްދޭ އެކި ފަރާތްތަކަށް އެއް ވިއުގައަކުން އަވަސްކަމާއެކު ހިދުމަތް ފޯރުކޮށްދެވެއެވެ. އަދި ވަކިވަކި ނެޓްވޯކުތައް ނާޅައި އެއް ވިއުގައެއް ހިއްސާކުރުމުން ޚިދުމަތް ދިނުމަށްދާ ޚަރަދުވެސް ކުޑަވެގެންދެއެވެ. މިހާރު ހުޅުމާލޭގެ ދެވަނަ ފިޔަވަހީގައި ދިރިއުޅޭ ރައްޔިތުންނަށް ދިރާގު، އުރީދޫ، މީޑިއާނެޓު، އަދި އާރްއޯއެލްގެ ހިދުމަތްތައް މި ވިއުގަ މެދުވެރިކޮށް ވަނީ ފޯރުކޮށްދޭން ފަށައިފައެވެ. އަދި އޯޕަން އެކްސެސް ނެޓްވޯކްއާއެކު މަގުތައް ކޮނުން މަދުކުރެވި، ހިދުމަތް ފޯރުކޮށްދޭ ކޮންމެ ފަރާތަކުން އެއް ނެޓްވޯކެއްގައި ގިނަ ބަޔަކަށް އެއްފަހަރާ ހިދުމަތް ފޯރުކޮށްދިނުމަށް މަގުފަހިވެގެންދެއެވެ.\nމީގެއިތުރުން، ކުރިމަގުގައި މީގެ ސަބަބުން ހުޅުމާލޭގައި ދިރިއުޅޭ ރައްޔިތުންނަށާއި ވިޔަފާރިތަކަށް ގިނަގުނަ އިޖުތިމާއީ އަދި އިގުތިސާދީ ފައިދާތަކާއި ލުއިފަސޭހަތަށް ލިބިގެންދާނެއެވެ. މިގޮތުން އަންނަ ބޮޑު ބަދަލާއެކު ވޭސްޓް މެނޭޖްމަންޓް، ސެކުއިރިޓީ، ސްމާޓް ޕާކިން، ރިމޯޓް އެމްޕްލޯއިމެންޓް ފަދަ ހިދުމަތްތައް އިތުރަށް ފުރިހަމަކުރުމަށް މި ނެޓްވޯކްގެ ދަށުން މަގުފަހިވެގެންދާނެއެވެ.\nއޯޕަން އެކްސެސް ނެޓްވޯކްގެ މޮޑެލްއަކީ މިހާރު ދުނިޔޭގެ އެކި ކަންކޮޅުތަކުގައި މަގުބޫލުކަން ހޯދައިފައިވާ ނެޓްވޯކްއަކަށް ވަނީ ވެފައެވެ. އަދި އެޗްޑީސީން އިސްނަގައިގެން މަސައްކަތް ކުރަމުންދަނީ ހުޅުމާލޭގައި ދިރިއުޅޭ ރައްޔިތުންނަށް ބޭނުންވާފަދަ ޑިޖިޓަލް ކުރިމަގަކަށް ވާސިލުކޮށްދިނުމަށެވެ.\nގުޅޭ ޓެގު އެޗްޑީސީ އެޑްވަޓޯރިއަލް\nކޮކާ-ކޯލާ އިން ރާއްޖޭގައި ދެމެހެއްޓެނިވި ސިޔާސަތުތައް ތަންފީޒުކުރާނެކަމުގެ އަޒުމް އާކޮށްފި


އަންހެނުންގެ ޙައްޤުތަކުގެ ޙަޤީޤަތް 31 – DhiSalafiyyah\nމާތްﷲ ރުއްސުންލެއްވި ޢިރްބާޟު ބުން ސާރިޔާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. އެއްދުވަހަކު ރަސޫލުﷲ ޞައްލައްﷲ ޢަލައިހި ވަސައްލަމް އަހުރެމެންނަށް ބަލާޣާތްތެރި ނަސޭޙަތެއް ދެއްވިއެވެ. އެނަސޭޙަތުން ހިތްތައް ބިރުވެތިވެގެންދިޔައެވެ. އަދި ލޯތަކުން ކަރުނަތައް އޮހިގެންދިޔައެވެ. ފަހެ އަހުރެމެން ދަންނަވައިފީމުއެވެ. އޭ ﷲ ގެ ރަސޫލާއެވެ! ތިޔަ ދެއްވި ނަސޭޙަތް، އަހަރުމެންނާ ވަކިވާންއުޅޭ މީހެއްގެ ނަސޭޙަތް ފަދައެވެ. ފަހެ، އަހުރެމެންނަށް ވަޞިއްޔަތެއްކުރައްވާށެވެ. އެކަލޭގެފާނު ޙަދީޘްފުޅުކުރެއްވިއެވެ.\n((أُوصِيكُمْ بِتَقْوَى اللهِ وَالسَّمْعِ وَالطَّاعَةِ وَإِنْ كَانَ عَبْدًا حَبَشِيًّا، فَإِنَّهُ مَنْ يَعِشْ مِنْكُمْ يَرَى بَعْدِي اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيِّينَ، وَعَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ، فَإِنَّ كُلَّ مُحْدَثَةٍ بِدْعَةٌ، وَإِنَّ كُلَّ بِدْعَةٍ ضَلَالَةٌ)) [رواه الترمذي وصححه الألباني]\nމާނައީ:”ﷲ އަށް ތަޤުވާވެރިވުމަށާއި، އަޑުއަހާ ކިޔަމަންތެރިވުމަށް ތިމަންކަލޭގެފާނު ވަޞިއްޔަތްކުރައްވަމެވެ. އެއީ ތިޔަބައިމީހުންގެ މައްޗަށް ޙަބަޝީއަޅަކު ވެރިކުރެވުނުކަމުގައި ވީނަމަވެސް މެއެވެ. އަދި ހަމަކަށަވަރުން ތިމަންކަލޭގެފާނަށްފަހު ތިޔަބައިމީހުންކުރެ ދިރިހުރެއްޖެމީހާ ދަންނާށެވެ. ފަހެ އޭނާއަށް ގިނަ އިޚްތިލާފުތަކެއް ފެންނާނެއެވެ. (އެހިނދު) ތިޔަބައިމީހުންގެ މައްޗަށްވަނީ ތިމަންކަލޭގެފާނުގެ ސުންނަތާއި، ހިދާޔަތް ލިބިގެންވާ ޚުލަފާއުއްރާޝިދީން (އަބޫ ބަކުރު، ޢުމަރު، ޢުޘްމާން، ޢަލީ) ގެ ގޮތުގައި ހިފެހެއްޓުމެވެ. އެގޮތުގައި ކޮލުދަތްތަކުން (އެބަހީ: ބާރަށް) ހިފަހައްޓާށެވެ. އަދި ދީނުގައި އުފެއްދޭ އާކަންތައްތަކުން (ބިދުޢަތަކުން) ތިޔަބައިމީހުން ރައްކާތެރިވާށެވެ. ފަހެ ހަމަކަށަވަރުން ކޮންމެ ބިދުޢައަކީ މަގުފުރެދުމެކެވެ.”\n((مَنْ عَمِلَ عَمَلًا لَيْسَ عَلَيْهِ أَمْرُنَا فَهُوَ رَدٌّ)) [رواه مسلم]\nމާނައީ:” ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘްކުރެއްވިއެވެ. “އަހުރެމެންގެ، މިދީނުގައި ނެތް އާކަމެއްކޮށްފިމީހާ ދަންނާށެވެ. އެކަން (އޭނާގެ މައްޗަށް) ރައްދުކުރެވޭނެއެެވެ.”\nމިއާޔަތްތަކާއި ޙަދީޘްތަކުގައި މިވާ ކަންކަމުން ސަލާމަތްވުމަށްޓަކައި، ރައްކާތެރިވުމަށްޓަކައި ކޮންމެ މުސްލިމް ފިރިހެނަކާއި އަންހެނަކަށްވެސް ޢިލްމަކީ މުހިންމު އެއްޗެއްކަމީ އެއްވެސް ޝައްކެއްނެތި އެނގެންއޮތް ހަޤީޤަތެކެވެ.\nއަންހެނުންނަށް ތަޢުލީމު ދިނުމަކީ އޮތްކަމެއްކަން ރަސޫލާ صلى الله عليه وسلم ވަނީ ޢަމަލުން ދައްކުވައިދެއްވާފައެވެ. އެގޮތުން އަންހެނުންނަށް ޢިލްމު އުނގަންނަވައިދެއްވުމަށް ޚާއްޞަ މަޖިލިސްތަކެއް ހަމަޖައްސަވައި ކުރިއަށް ގެންދެވިއެވެ. އަދި ބައެއް ޞަޙާބީން ވަނީ އަންހެނުންނަށް އުނގަންވައިދެއްވުމަށް ހަމަޖައްސަވާފައެެވެ. އެހެންކަމުން އިސްލާމްދީނުގައި އަންހެނުން ތަޢުލީމު ޙާޞިލްކުރުން މަނާކުރާނެ އެއްވެސް ފުރުޞަތެއް ނެތެވެ.


8 rashehgai dhivehi bank ge Eid sai!\nއަށް ރަށެއްގައި ދިވެހި ބޭންކްގެ އީދު ސައި!\nބޭންކުން މިއަދު ހެނދުނު އއ. ރަސްދޫގައި ބޭއްވި އީދު ސައި\nގުޅުން ބަދަހިކޮށް އިޖުތިމާއި ދުޅަހެޔޮކަން ގެނައުމަށް ބޭންކް އޮފް މޯލްޑިވްސް (ބީއެމްއެލް) އިން އަބަދުވެސް ކޮންމެވެސް ހަރަކާތެއް ގެންގުޅެ އެވެ. މިފަހަރު ކުޑަ އީދުގެ އެކުވެރިކަން އާލާކޮށް އިޖްތިމާއީ ގުޅުމުގެ ބަދަހިކަން އިތުރުކޮށް ދިނުމުގެ ގޮތުން ވެސް ވަނީ ތަފާތު ކަމެއް ކޮށްފަ އެވެ. ކުޑަ އީދާ ގުޅުވައި އަށް ރަށެއްގައި އީދު ސައި ބޭއްވީ އެވެ.\nދިވެހި ގައުމީ ބޭންކުން ބުނާ ގޮތުގައި އަބަދުވެސް ގުޅުން ބަދަހިވުން ފެނިގެންދާ އެއް ކަމަކީ އީދު ސަޔެވެ. އަދި ކުޑަ އީދާއި ބޮޑު އީދުގައި ވެސް އީދު ނަމާދަށްފަހު ރާއްޖޭގެ ގިނަ ރަށްރަށުން ފެންނަ އެންމެ ރީތި އެއް މަންޒަރަކީ އެއީ އެވެ.\nއެކުވެރިކަން އާލާކޮށްދިނުމުގެ ނަމޫނާ ދެއްކުމަށް ބީއެމްއެލް އިން މި ކުޑަ އީދުގައި އީދު ސައި އަށް ރަށެއްގައި މިއަދު ބޭއްވި އެވެ. އެ ރަށްތަކަކީ ހއ. ހޯރަފުއްޓާއި ށ. ފުނަދު އާއި ނ. ހޮޅުދޫ އާއި ޅ. ނައިފަރާއި އއ. ރަސްދޫ އާއި ވ. ފެލިދޫ އާއި މ. މުއްޔާއި އަދި އައްޑު އަތޮޅު ހުޅުމީދޫ އެވެ.\nށ. ފުނަދޫގައި ބީއެމްއެލްއިން ބޭއްވި އީދު ސައިގެ ހަރުގެ\nބޭންކުން އީދު ސައި އިންތިޒާމްކޮށްފައި ވަނީ ރަށުގެ ކައުންސިލްތަކާއި، މަދަނީ ޖަމިއްޔާތަކާއި އަދި އާންމުންނާ ގުޅިގެނެވެ.\nބީއެމްއެލްގެ މެނޭޖާ ޕްބްލިކް ރިލޭޝަންސް މުޙައްމަދު ސަޢީދު ވިދާޅުވި ގޮތުގައި އެ ރަށްރަށުގެ ކުދިބޮޑު އެންމެން އީދުގެ ސައިގައި މިއަދު ބައިވެރިވި އެވެ.\nސ. ހުޅުމީދުގައި ބޭއްވި އީދު ސައި\n"އެއްކޮށް ސައިބޮއި ވާހަކަ ދައްކާލި މަންޒަރަކީ އުފާވެރި މަންޒަރެއް. އީދު ފަދަ މުނާސަބާތަކުގައި އެއްކޮށް މި ގޮތަށް އީދު ސައި ބާއްވާލުމަކީ އެކުވެރިކަން ބަދަހިވާ ކަމެއް. މިފުރުސަތުގައި ބޭންކުގެ ބްރާންޗުތަކުގެ މުވައްޒަފުން މިކަމަށް އިސްނަގައިގެން ކޮށްދިން މަސައްކަތަށް ވަރަށް ބޮޑަށް ޝުކުރު އަދާކުރަން." ސައީދު ވިދާޅުވި އެވެ. "އަދި ހަމައެހެންމެ މި ރަށްތަކުގެ ރައްޔިތުންގެ ފަރާތުން މިކަމަށް ދެއްވި އެހީތެރިކަމާއި އެއްބާރުލެއްވުމަށް އެފަރާތްތަކަށްވެސް ޚާއްސަ ޝުކުރެއް ދަންނަވަން. އަޅުގަނޑުމެންގެ އުއްމީދަކީ ކުރިއަށް އޮތްތާނގައިވެސް މި ހަރަކާތްތަކެއް ވީހާވެސް ގިނަ ރަށްތަކުގައި ބޭއްވުން ދިޔުން."\nބޭންކް އޮފް މޯލްޑިވްސް އީދު ފާހަގަ ކުރުން\nއީދު ބަންދުގެ ތެރެެއިން ބުދަ ދުވަހު ބީއެމްއެލް ހުޅުވާނެ


BREAKING: Tharukaaree Market In Meehaku Fassi Vehjje. Gina Bayakaai Bahdhaluvi! - Vaguthu\nމަސްމާރުކޭޓް ކުރިމަތީ ހުންނަ ތަރުކާރީ މާރުކޭޓުން މީހަކު ކޮވިޑް-19 އަށް ފައްސިވެއްޖެއެެވެ.\nތަރުކާރީ މާރުކޭޓުން ކޮވިޑް-19 އަށް ފައްސިވެފައި ވަނީ އެތަނުގައި ގޮޅިއެއްގައި މަސައްކަތް ކުރާ މީހެކެއެވެ. އޭނާ ފައްސިކަން އެނގުނީ މިއަދު މެންދުރު 14:00 ހާއިރުއެވެ.\nއޭނާ ފައްސިކަން އެ ގަޑީގައި އެނގުނުއިރު، މިއަދުވެސް އޭނާ މަަސައްކަތަށް ނުކުތެވެ. އަދި އެތަނުގެ ގިނަބަޔަކާއި އޭނާ ބައްދަލު ވިއެވެ.\nފައްސިވެފައި ވަނީ އެތަނުގައި ގޮޅިއެއްގައި ކޭޝިއަރަކަށް އިންނަ މީހެކެވެ.\n"މިއަދު މެންްދުރު ފަހު އޭނާ ފައްސިކަން އެނގުނީ، މިއަދުވެސް މިތަނަށް އައި އަދި އަޅުގަނޑުމެންނާއެކު މިތަނުގައި ސަކަރާތުގައި އުޅުނު، މިތާ އުޅޭނެ މުސްކުޅި އުމުރުގެ މީހުންވެސް، އޭނާ ފައްސިކަން އެނގުނީ، އެޗްޕީއޭ ތަންތަނަށް ގުޅައިގެން، އޭނާއާ އަނބިމީހާވެސް ވަނީ ފައްސިވެފައި". "ވަގުތު"އާ ވާހަކަދެއްކި އެތަނުގެ ގޮޅިއެއްގައި މަސައްކަތް ކުރާ މީހަކު ބުންޏެެވެ.\nއޭނާ ފާހަގަކުރިގޮތުގައި، މާސްކް އަޅައިގެން އުޅުނަސް އެތަނުގައި ގިނަބަޔަކު އުޅޭނީ ވަރަށް ގައިގޯޅިކޮށް ކަމަށެވެ. އަދި ބައެއް ފަހަރު މާސްކް ނަގައިގެން އެތަނުގައި މީހުން އުޅޭކަން އޭނާ ފާހަގަކުރިއެވެ.\nއޭނާ ބުނީ، އެތަނަކީ ހިރާސްބޮޑު މީހުން ތިބި ތަނެއް ކަމަށާއި،އަދި މިހާތަނަށް ހަދަންވީ ގޮތް އެޗްޕީއޭއިން ހިއްސާކޮށްފައި ނުވާ ކަމަށެވެ.\n"މިތާ ގިނަ ސޭޓުންނަށް މިތިބީ އުމުރުން ދުވަސްވީ މީހުން، މިއަދުވެސް އޭނާ ދިޔައީ މިތަނުގައި އުޅެފައި". އޭނާ ބުންޏެވެ.\nއެ މާރުކޭޓަކީ ގިނަބަޔަކު ވަންނަ މާރުކޭޓެއްކަމުން، ބަލި ފެތެރިގެން ހިނގައިދާނެ ކަމުގެ ބިރު އޮތް ކަމަށް އޭނާ ފާހަގަކުރެއްވިއެވެ.\nއަދި ކޮންޓްކެޓް ޓްރޭސިންގ އާ ކަންކަން ކުރިއަށްދާނެ ގޮތް އަދި އެނގިފައިނުވާ ކަމަށް އޭނާ ފާހަގަކުރިއެވެ.\nމިކަމާއި ގުޅޭގޮތުން އެޗްއީއޯސީއަށް ގުޅާލުމުން ވިދާޅުވީ، އެ މައުލޫމާތު ލިބުނު އަވަހަކަށް މީޑިއާއާ ހިއްސާ ކުރައްވާނެ ކަމަށެވެ.\nޖެނުއަރީ 25, 2021 17:17\nކަމެއްވާއިރަށް ޒިންމާނުނަގާ އެޗްޕީއޭބޮލަށްޖަހާލީދޯ.\nޖެނުއަރީ 25, 2021 17:27\nޖެނުއަރީ 25, 2021 19:59\nމީހަކު ދައްސި ނުވިޔަސް ހަދަންވީ ގޮތާއި، އުޅެންވީ ގޮތް އެޗް ޕީ އޭ އިން، އެކި ވަޞީލަތްތައް މެދުވެރިކޮށް، ކެނޑިނޭޅި އެދަނީ އަންގަމުންނެވެ. ތިމާރުކޭޓުގައި ގައިގޯޅިކޮށް މީހުން އުޅޭ ވާހަކައާއި، މާސްކް ނާޅާ އުޅޭވާހަކަ ބުނަމުންވެވެސް، ތިބަލަނީ އެޗް ޕީ އޭ ކުށްވެރި ކުރެވޭތޯ އެވެ.\nޖެނުއަރީ 25, 2021 21:02\nޙަރުދަނާކަމެއް ނެތްސަރުކާރަކުން ރަތްޔިތުން ޒިމްމާދާރެއް ނުކުރެވޭނެ މާސްކު އަޅާތޯބަލާނެ ޕޮލިހަކުވެސް މިތާކު ނުހުރޭ\nޖެނުއަރީ 25, 2021 21:54\nތިތަނާ މަސްމާރުކޭޓުގަ އުޅޭގިނަމީހުން މާސްކްއަޅަނީ ނަމަކަށް ގިނަމީހުންގެ މާސްކް ގިނަވަތު އޮންނަނީ ދަތްދޮޅީގަ މީހަކު ވިޔަފާރިއެއްކޮއްލަން ކައިރިވިއަސް މާސްކު ރަނގަޅުނުކުރާނެ، ގިނަބަޔަކު ތިޔަތަނުން ފައްސިވެއްޖެއްޔާ އެއްޗެތި ގޮވާނީ އެޗްޕީއޭއާ ދިމާލަށް.